
 LIETUVOS RESPUBLIKOS SVEIKATOS SISTEMOS ĮSTATYMO 90 STRAIPSNIO
 PAPILDYMO ĮSTATYMAS

                      LIETUVOS RESPUBLIKOS
                       SVEIKATOS SISTEMOS
                            ĮSTATYMAS

                  1994 m. liepos 19 d. Nr.I-552
                             Vilnius


     Lietuvos Respublikos Seimas,
     pripažindamas, kad
     gyventojų sveikata  yra didžiausia  visuomenės socialinė  ir
ekonominė vertybė,
     sveikata - tai ne tik ligų ir fizinių defektų nebuvimas, bet
ir fizinė, dvasinė bei socialinė žmonių gerovė,
     sveikatos  potencialą   ir  jo   palaikymo   sąlygas   lemia
ekonominės  sistemos  raidos  stabilumas,  visuomenės  socialinio
saugumo  ir   švietimo  garantijos,  gyventojų  užimtumas  ir  jų
pakankamos pajamos,  apsirūpinimas būstu, prieinama, priimtina ir
tinkama   sveikatos    priežiūra,   kokybiška    mityba,   darbo,
gyvenamosios ir  gamtinės aplinkos  kokybė,  gyventojų  pastangos
ugdyti sveikatą,
     asmens pastangos  būti  sveikam  gali  būti  skatinamos  tik
gyvenamam laikui  ir žmogaus  orumui priimtinomis socialinėmis ir
ekonominėmis priemonėmis,
     kuo  geresnė   visuomenės  sveikata   yra  būtina   Lietuvos
valstybės saugumo  ir  klestėjimo    bei  atviros,  teisingos  ir
darnios pilietinės visuomenės kūrimo prielaida;
     atsižvelgdamas į  Pasaulinės Sveikatos Asamblėjos 30 sesijos
1977 metais paskelbtas globalinės strategijos "Sveikata visiems -
2000",  Otavos   sveikatos  stiprinimo  chartijos  ir    Lietuvos
nacionalinės sveikatos koncepcijos nuostatas;
     siekdamas užtikrinti  prigimtinę žmogaus  teisę  turėti  kuo
geresnę  sveikatą,   taip  pat   teisę  turėti   sveiką  aplinką,
priimtiną, prieinamą ir tinkamą sveikatos priežiūrą;
     vadovaudamasis Lietuvos Respublikos Konstitucija,
     priima Sveikatos sistemos įstatymą.

                             I DALIS
                        SVEIKATOS SISTEMA

                 I SKYRIUS. BENDRIEJI NUOSTATAI

     1 straipsnis. Lietuvos Respublikos sveikatos sistemos  
                    įstatymo paskirtis

    Lietuvos   Respublikos    sveikatos    sistemos    įstatymas
reglamentuoja  Lietuvos   nacionalinę  sveikatos   sistemą,   jos
struktūrą, sveikatos  saugos, sveikatos  stiprinimo ir  sveikatos
atgavimo  santykių   teisinio  reguliavimo   ribas,  sveikatinimo
veiklos  mastų   nustatymo,  asmens   ir   visuomenės   sveikatos
priežiūros organizavimo,  valdymo, sveikatos rėmimo, sveikatinimo
veiklos sutarčių sudarymo pagrindus,  atsakomybės už sveikatinimo
veiklos   teisės    normų   pažeidimus    pagrindus,   gyventojų,
sveikatinimo veiklos subjektų teises ir pareigas.

     2 straipsnis. Sveikatos santykių teisinis reguliavimas

     Sveikatos santykius,  atsirandančius saugant,  stiprinant ir
padedant  atgauti   asmens  ir   visuomenės  sveikatą,  taip  pat
santykius,  susijusius   su  asmens  teisių  turėti  kuo  geresnę
sveikatą įgyvendinimu,  asmens ir  visuomenės sveikatos  interesų
gynyba,  reguliuoja  šis  įstatymas,  kiti  sveikatinimo  veiklos
įstatymai,  taip  pat  šių  įstatymų  prasmei  neprieštaraujantys
valstybinės valdžios  ir valdymo  struktūrų bei  įstaigų,  vietos
savivaldos, visuomeninių  organizacijų,  žmonių  teisių  ir  kitų
socialinių  klausimų,   aplinkos  apsaugos,   ekonomikos,  krašto
apsaugos  ir  vidaus  tvarkos  įstatymai,  poįstatyminiai  teisės
aktai, sutartys ar susitarimai dėl sveikatinimo veiklos bei darbo
salygų.

     3 straipsnis. Sveikatos santykių teisinio reguliavimo ribos

     Tik  Lietuvos  Respublikos  sveikatinimo  veiklos  įstatymai
nustato:
     1) sveikatos teisės veikimo sferą, uždavinius ir principus;
     2)  sveikatinimo   veiklos  rūšių   ir  sveikatinimo  veiklos
subjektų  sistemą,   pagrindinių  sveikatinimo   veiklos   valdymo
subjektų   kompetenciją,    sveikatinimo   veiklos   koordinavimo,
sveikatos   priežiūros    valstybinių   tarnybų   ir   valstybinių
inspekcijų, asmens  ir visuomenės sveikatos priežiūros įstaigų bei
farmacinės  veiklos   subjektų  teises   ir  pareigas   asmens  ir
visuomenės  sveikatos  priežiūroje  ar  farmacinėje  veikloje,  jų
steigimo,  veiklos, jos nutraukimo teisinius pagrindus;
     3) valstybinės  higienos   inspekcijos  steigimo,   veiklos,
reorganizavimo  teisinius   pagrindus,   valstybinės   higieninės
kontrolės sąlygas ir tvarką;
     4) nacionalinės  sveikatos sistemos išteklių struktūrą ir jų
valdymo pagrindus;
     5) sveikatinimo  veiklos  organizavimo,  valdymo,  sveikatos
rėmimo bei finansavimo pagrindus;
     6) sveikatinimo  veiklos būtinąsias  sąlygas ir jų kontrolės
teisinius pagrindus;
     7) gyventojų  teises   ir  pareigas  sveikatinimo  veikloje,
visuomenės  dalyvavimo   sveikatos  reikalų   tvarkyme  teisinius
pagrindus;
     8) asmenų,  turinčių   aukštąjį   ar   specialųjį   vidurinį
medicinos  ar   kitos  specialybės   išsilavinimą,   akreditavimo
sveikatinimo veiklai  bei farmacinei veiklai teisinius pagrindus,
pagrindines profesines  medicinos specialistų  pareigas,  teises,
kvalifikacinių reikalavimų  nustatymo, jų  kvalifikacijos  kėlimo
bei jų  praktikos ribojimo  tvarką, sveikatos priežiūros reklamos
ribojimo,  civilinės  atsakomybės  už  žalą  pacientų  sveikatai,
padarytą vykdant  asmens sveikatos priežiūrą, nustatymo teisinius
pagrindus;
     9) sveikatinimo  veiklos  sutarčių  sudarymo  tvarką  ir  jų
esmines sąlygas;
     10) pirminės sveikatinimo  veiklos organizavimo, valdymo, jos
sąlygų kontrolės teisinius pagrindus;
     11) visuomenės    sveikatos    priežiūros    sistemą,    jos
organizavimo, valdymo,  higieninio  reglamentavimo,  užkrečiamųjų
ligų  epidemiologinės   saugos,  higieninės   ir  epidemiologinės
kontrolės, higieninės ekspertizės teisinius pagrindus;
     12) žmonių  saugos   darbe,   darbo   medicinos,   vartotojų
sveikatos saugos organizavimo ir valdymo teisinius pagrindus;
     13) bendrus  maisto   produktų  kokybės   reikalavimus.  Šių
produktų gamybos,  importo,  prekybos,  reklamos  sąlygų,  maisto
produktų ir jų taros kokybės  kontrolės, jos ženklinimo tvarką;
     14) bendrus  geriamojo vandens  kokybės reikalavimus, vandens
valymo, nukenksminimo, kokybės pagerinimo teisinius pagrindus;
     15)  narkotinių   ir  psichotropinių   medžiagų,   alkoholio
produktų,  tabako  ir  jo  gaminių  gamybos,  prekybos,  importo,
eksporto,  jų   licencijavimo,     vartojimo  kontrolės   tvarką,
alkoholinių  gėrimų,     rūkalų   vartojimo   mažinimo   sistemą,
narkologinės priežiūros,  alkoholinių gėrimų  ir rūkalų  reklamos
draudimo tvarką;
     16) nuodų,  kitų toksinių  ir radioaktyvių medžiagų gamybos,
prekybos, importo,  eksporto, transportavimo,  naudojimo sąlygas,
reikalavimus darbams  su jonizuojančio  spinduliavimo šaltiniais,
radiacinio saugumo užtikrinimo sąlygas ir kontrolės tvarką;
     17) užkrečiamųjų  ligų   profilaktikos  sistemą,   šių  ligų
kontrolės organizavimo ir valdymo teisinius pagrindus;
     18) visuomenės sveikatos  monitoringo,  visuomenės sveikatos
ekspertizės  sąlygas,   jų  organizavimo  bei  valdymo  teisinius
pagrindus;
     19) kūno kultūros  ir sporto  organizavimo, valdymo, dopingo
ir lyties kontrolės teisinius pagrindus;
     20) asmenų teises  vykdant  psichikos  sveikatos  priežiūrą,
psichikos sveikatos  priežiūros  sąlygas,  jos  organizavimo  bei
valdymo, jos sąlygų kontrolės  teisinius pagrindus;
     21) invalidų  medicininės   ir   socialinės   reabilitacijos
organizavimo teisinius pagrindus;
     22) stomatologinės   priežiūros,   narkologinės   priežiūros
sąlygas, jos organizavimo bei valdymo teisinius pagrindus;
     23) šeimos  planavimo  bei  genetinio  konsultavimo  tvarką,
kontracepcijos, dirbtinio  apvaisinimo, vaisiaus  saugos, nėštumo
nutraukimo, sterilizavimo teisinius pagrindus;
     24) biomedicininių tyrimų  etikos reikalavimus, jų laikymosi
kontrolės tvarką  bei atsakomybę  už biomedicininių tyrimų etikos
reikalavimų pažeidimus;
     25) žmogaus  kraujo   paėmimo  donorystei,  kraujo  produktų
gamybos, žmogaus  kraujo ir  jo produktų transfuzijos sąlygas bei
tvarką;
     26)  organų   ar  audinių   paėmimo   transplantacijai,   jų
panaudojimo   transplantacijai,    medicinos   mokslo   tyrimams,
diagnostikai, gydymui    pagrindus, sąlygas bei tvarką;
     27) asmens terminalinių  būklių ir  mirties fakto  nustatymo
kriterijus,  asmens   atsisakymo  nuo   dalies  ar  visų  gyvybės
pratęsimo  paslaugų  sąlygas,  lavono  patologoanatominio  tyrimo
(autopsijos) sąlygas ir tvarką;
     28) farmacinių   paslaugų    teikimo,   farmacinės   veiklos
organizavimo ir valdymo teisinius pagrindus;
     29) leidimo platinti  vaistus ir vaistines medžiagas Lietuvos
Respublikoje išdavimo, jų kokybės kontrolės sąlygas ir tvarką;
     30) sveikatos  draudimo   sistemą,   privalomojo   sveikatos
draudimo lėšų  surinkimo tvarką, savanoriškojo sveikatos draudimo
teisinius pagrindus,  apdraustųjų ir draudėjų teises ir pareigas,
sveikatos draudimo  įstaigų steigimo  ir    veiklos  tvarką,  šių
įstaigų teises ir pareigas;
     31) atsakomybės  už sveikatinimo veiklos įstatymų reikalavimų
pažeidimus pagrindus.
     Lietuvos Respublikos  Vyriausybė,  ministerijos,  valstybinės
tarnybos ir  valstybinės inspekcijos  turi  teisę  priimti  teisės
aktus  sveikatos   santykių  reguliavimo   klausimais  pagal  savo
kompetenciją,  išskyrus   tuos,  kuriuos  reguliuoja  sveikatinimo
veiklos įstatymai.  Lietuvos Respublikos Vyriausybės, ministerijų,
valstybinių  tarnybų   ir  valstybinių   inspekcijų  teisės   aktų
nuostatos, kurios pablogina sveikatinimo veiklos sąlygas palyginti
su  tomis,   kurias  nustato   sveikatinimo   veiklos   įstatymai,
negalioja.
     Įmonės, įstaigos, organizacijos pagal savo kompetenciją turi
teisę priimti  teisės aktus, nustatančius papildomas palyginti su
įstatymais ir  kitais  teisės  aktais  ekonomines  ir  socialines
paskatas piliečiams  ugdyti savo  sveikatą, ūkiniams subjektams -
verstis  sveikatai  naudinga  ūkine-komercine  veiklą,  papildomą
paramą socialiai  remtinoms gyventojų  grupėms kompensuojant  šių
sveikatos priežiūros  kaštus, papildomus  reikalavimus visuomenės
sveikatos priežiūros įgyvendinimui. Įmonių, įstaigų, organizacijų
teisės aktų nuostatos, kurios pablogina sveikatinimo veiklos lygį
palyginti su  tuo, kurį nustato sveikatinimo veiklos įstatymai ir
kiti teisės aktai, negalioja.

     4 straipsnis. Sveikatinimo veikla

     Sveikatinimo veiklą sudaro:
     1) asmens sveikatos priežiūra;
     2) visuomenės sveikatos priežiūra;
     3) farmacinė veikla;
     4) tradicinė medicina,  liaudies medicina bei nemedicininiai
sveikatos atgavimo būdai.

     5 straipsnis. Sveikatinimo veiklos tikslai

     Sveikatinimo veiklos tikslai yra:
     1) mažinti  atskirų   visuomenės  socialinių  ir  profesinių
grupių atsilikimą  nuo kitų  visuomenės  grupių  pagal  sveikatos
būklės  rodiklius,  nepabloginant  bendrojo  gyventojų  sveikatos
lygio;
     2) saugoti  gyventojus  nuo  ligų,  išvengiamos  mirties  ir
invalidumo;
     3) ilginti gyvenimo  be ligų  ir traumų laiką bei gerinti jo
kokybę;
     4) didinti gyvenimo ekonominį ir socialinį našumą.

     6 straipsnis. Sveikatinimo veiklos reguliavimo principai

     Šio įstatymo  1 straipsnyje nurodytiems santykiams reguliuoti
taikomi šie principai:
     1) visapusiška asmens ir visuomenės sveikatos sauga;
     2) asmens,  visuomenės   sveikatos  bei  valstybės  interesų
derinimas;
     3) asmens  teisių   turėti  kuo   geresnę  sveikatą   lygybė
nesvarbu, kokios  jis būtų  lyties, rasės,  tautybės, pilietybės,
socialinės padėties ir profesijos;
     4) asmens laisvė pasirinkti kuo geresnės sveikatos sąlygas;
     5) asmens sveikatos  priežiūros priimtinumas, prieinamumas ir
tinkamumas;
     6) asmenų  laisvė  vienytis  į  visuomenines  organizacijas,
ginančias asmens  ir visuomenės  sveikatos interesus,ir valstybės
parama šių organizacijų veiklos programoms;
     7) visapusiškas,  teisingas   ir   nepavėluotas   visuomenės
informavimas apie  kuo geresnės  sveikatos ugdymo  sąlygas ir šių
sąlygų reklama;
     8) visuomeninių   organizacijų    dalyvavimas   sveikatinimo
veiklos valdyme tiek tiesiogiai, tiek per demokratiškai išrinktus
savo atstovus;
     9) valstybės   parama   asmenims   saugant,   atgaunant   ir
stiprinant jų sveikatą;
     10) valstybės  garantuojamas   sveikatos  priežiūros  kaštų,
kurie galėtų  pabloginti gyvenimo  kokybę,  dalinis  ar  visiškas
kompensavimas;
     11) visų sveikatinimo  veiklos subjektų  vykdoma visapusiška
pavojaus ir žalos asmens ir visuomenės sveikatai prevencija;
     12) valstybės vykdomas  sveikatai naudingų ūkinių pastangų ir
iniciatyvos skatinimas.
     Jeigu šio  įstatymo 1 straipsnyje nurodyti santykiai įstatymų
nėra sureguliuoti  ir  jiems  negalima  pritaikyti  teisės  normų,
reguliuojančių  panašius   santykius,  nuostatų,  tai  sprendžiant
kilusius ginčus  taikomi šio  straipsnio pirmoje  dalyje išvardyti
principai.

       II SKYRIUS. LIETUVOS NACIONALINĖ SVEIKATOS SISTEMA

     7 straipsnis. Lietuvos nacionalinės sveikatos sistemos
                    sudarymo pagrindai

     Lietuvos nacionalinės  sveikatos sistemos sudarymo pagrindai
yra:
     1) socialinio teisumo sveikatinimo veikloje užtikrinimas;
     2)  visų   sveikatinimo  veiklos   išteklių  integravimas  į
vieningą sistemą,  jų planavimas  ir naudojimas  atsižvelgiant  į
nacionalinius sveikatinimo veiklos prioritetus;
     3) asmens  sveikatos  priežiūros  bei  visuomenės  sveikatos
priežiūros integravimas į vieningą sistemą;
     4) socialinės   rinkos   ekonomikos   elementų   sveikatinimo
veikloje,   nepažeidžiant    nacionalinių   sveikatinimo   veiklos
prioritetų, diegimas;
     5) Lietuvos   sveikatos    programos,   sveikatos   sistemos
reformos programų įgyvendinimo užtikrinimas;
     6) sveikatinimo    veiklos     tarpžinybinio    koordinavimo
užtikrinimas;
     7) visuomenės  dalyvavimo   sveikatinimo   veiklos   valdyme
užtikrinimas.

     8 straipsnis. Lietuvos nacionalinės sveikatos sistemos      
               struktūra

     Lietuvos  nacionalinę   sveikatos  sistemą   (toliau   šiame
įstatyme - LNSS)  sudaro:
     1) LNSS vykdomieji subjektai;
     2) LNSS valdymo subjektai.
     3) LNSS ištekliai;
     4) LNSS veikla ir teikiamos paslaugos bei patarnavimai;

     9 straipsnis. LNSS vykdomieji subjektai

     LNSS vykdomieji subjektai yra:
     1) valstybinės ir  savivaldybių asmens  ir  (ar)  visuomenės
sveikatos priežiūros įstaigos;
     2) įmonės, akredituotos nustatytų rūšių sveikatinimo veiklai
bei sudariusios  šio įstatymo  nustatytas   sveikatinimo  veiklos
sutartis su LNSS veiklos, paslaugų ir patarnavimų užsakovais.

     10 straipsnis. LNSS valdymo subjektai

     LNSS valdymo subjektai yra:
     1) LNSS veiklos valstybinio valdymo subjektai;
     2) vietos savivaldybės ir jų institucijos;
     3) LNSS veiklos koordinavimo institucijos;
     4) LNSS specialieji valdymo subjektai;
     5) LNSS veiklos sąlygų kontrolės institucijos.
     LNSS valdymo  subjektai pagal  savo kompetenciją šio ir kitų
įstatymų bei teisės aktų nustatyta tvarka prižiūri ir koordinuoja
kitų  sveikatinimo   veiklos   subjektų,   nepriklausančių   LNSS
sistemai, sveikatinimo veiklą.

     11 straipsnis. LNSS ištekliai

     LNSS ištekliai yra:
     1) žemė, priklausanti  viešosios nuosavybės  teise valstybei
ar savivaldybėms, skirta rekreaciniams poreikiams bei kurortų or-
ganizavimui;
     2) gamtos  ištekliai (mineralinis vanduo, gydomasis purvas ir
kt.), skirti LNSS vykdomai medicininei reabilitacijai laiduoti;
     3) materialiniai ištekliai, skirti LNSS valdymui laiduoti;
     4) LNSS vykdomųjų ir valdymo subjektų turtas;
     5) valstybės  ir savivaldybių finansiniai biudžeto ištekliai,
skirti LNSS veiklai laiduoti;
     6) privalomojo sveikatos draudimo lėšos;
     7) bet  koks  kitas  turtas,  įstatymais  priskiriamas  LNSS
veiklai laiduoti;
     8) valstybinių  ir   savivaldybių   asmens   ir   visuomenės
sveikatos priežiūros  įstaigų,  valstybinių  įmonių,  akredituotų
asmens ar  visuomenės sveikatos  priežiūrai, farmacinei  veiklai,
specialistai ir kiti darbuotojai;  
     9) asmens  ir   visuomenės  sveikatos  informacijos  duomenų
bankai.
     LNSS išteklius  reglamentuoja  šis  ir  kiti  įstatymai  bei
teisės aktai.
     Į valstybines  ar savivaldybių asmens ar visuomenės sveikatos
priežiūros įstaigas  negali būti nukreiptas turto išieškojimas.

     12 straipsnis. LNSS veikla ir teikiamos paslaugos
                    bei patarnavimai

     LNSS veiklai  ir  teikiamoms  paslaugoms  bei  patarnavimams
priskiriami:
     1) asmens sveikatos priežiūra;
     2) visuomenės sveikatos priežiūra;
     3) farmacinė veikla;
     4) šio įstatymo  I  dalies  IV  skyriuje  numatytos  mokamos
paslaugos bei patarnavimai.

     13 straipsnis. LNSS veiklos organizavimo lygiai

     LNSS veiklos organizavimo  lygiai yra:
     1) pirminis (toliau  šiame įstatyme  - pirminė  sveikatinimo
veikla);
     2) antrinis (toliau  šiame įstatyme  - antrinė  sveikatinimo
veikla);
     3) tretinis (toliau  šiame įstatyme  - tretinė  sveikatinimo
veikla).
     Pirminė sveikatinimo  veikla apima  savivaldybių teritorijos
administracinius vienetus.  Ją vykdo  savivaldybėms pavaldūs LNSS
subjektai.  Šį   darbą   sutartiniais   pagrindais   pagal   savo
kompetenciją gali  atlikti  ir  kiti  LNSS  veiklos  organizavimo
lygiams priklausantys LNSS vykdomieji subjektai.
     Antrinė   sveikatinimo    veikla    apima    aukštesniuosius
administracinius vienetus.  Ją vykdo aukštesniųjų administracinių
vienetų LNSS  subjektai. Šį  darbą sutartiniais  pagrindais pagal
savo  kompetenciją   gali  atlikti   ir  tretinio   LNSS  veiklos
organizavimo lygio LNSS vykdomieji subjektai.
     Tretinę sveikatinimo  veiklą pagal  savo kompetenciją  vykdo
universitetinės, akademinės  klinikos bei kiti medicinos pagalbos
centrai,  teikiantys   specializuotą  bei   labai   specializuotą
medicinos pagalbą asmenims neatsižvelgiant į jų gyvenamąją vietą.
Šie LNSS  vykdomieji subjektai sutartiniais pagrindais pagal savo
kompetenciją gali vykdyti pirminę ir antrinę sveikatinimo veiklą.
     Pirminės sveikatinimo  veiklos įgyvendinimo tvarką ir sąlygas
nustato įstatymai ir kiti teisės aktai.
     Pirminės, antrinės  ir tretinės  sveikatinimo veiklos  rūšių
bei  jas   įgyvendinančių  LNSS  vykdomųjų  sveikatinimo  veiklos
subjektų nomenklatūrą,  jų kompetenciją,  antrinės   ir  tretinės
sveikatinimo  veiklos  įgyvendinimo  tvarką  ir  sąlygas  nustato
įstatymai ir kiti teisės aktai.

     14 straipsnis. LNSS vykdomųjų subjektų sveikatinimo veiklos
                    išimtinės teisės

     Tik LNSS vykdomieji subjektai turi teisę atlikti ir vykdyti:
     1) valstybės  ar   savivaldybių  remiamą  (nemokamą)  asmens
sveikatos priežiūrą;
     2) medicininę  ir  socialinę  ekspertizę,  teisės  medicinos
ekspertizę,   teisės   psichiatrijos   ir   teisės   narkologijos
ekspertizę  bei patologoanatominę ekspertizę;
     3)  Lietuvos   Respublikos  Vyriausybės   nustatyto   sąrašo
visuomenės sveikatos priežiūros priemones;
     4) valstybinį  visuomenės sveikatos monitoringą ir valstybinę
visuomenės sveikatos ekspertizę.

     15 straipsnis. LNSS veiklos ir teikiamų paslaugų bei
                    patarnaviumų  užsakovai

     LNSS  veiklos   ir   teikiamų   paslaugų   bei   patarnavimų
pagrindiniai užsakovai yra Lietuvos Respublikos Vyriausybė ir jos
įstaigos, vietos  savivaldybės, Valstybinė ir teritorinės ligonių
kasos, kiti juridiniai ir fiziniai asmenys.
     LNSS veiklos  ir teikiamų paslaugų bei patarnavimų užsakymų,
kuriuos gali  nustatyti atitinkami  LNSS veiklos užsakovai, ribas
reglamentuoja įstatymai, kiti teisės aktai.

            III SKYRIUS. SVEIKATINIMO VEIKLOS LYGIAI
       I SKIRSNIS. PRIVALOMASIS SVEIKATINIMO VEIKLOS LYGIS

     16 straipsnis. Privalomojo sveikatinimo veiklos lygio
                    rodikliai

     Privalomasis sveikatinimo veiklos lygis nustato valstybės ar
savivaldybių remiamus  sveikatinimo veiklos  mastus, sveikatinimo
veiklos būtinąsias  sąlygas,  priemonių  ir  institucijų,  būtinų
išsaugoti ar  palaikyti jau  pasiektą gyventojų  sveikatos  lygį,
nomenklatūrą.
     Privalomąjį sveikatinimo veiklos lygį apibrėžia:
     1) Sveikatos  ministerijos   patvirtinti  ligų  diagnostikos
būtinųjų priemonių sąrašai;
     2) Sveikatos  ministerijos patvirtintas  būtinasis vaistų ir
kitų medicininės paskirties gaminių asortimentas;
     3) valstybės ir  savivaldybių  remiamos  (nemokamos)  asmens
sveikatos priežiūros priemonių nomenklatūra;
     4) valstybinių asmens  ir  visuomenės  sveikatos  priežiūros
įstaigų ir tarnybų, vaistinių nomenklatūra pagal jų pobūdį;
     5) būtinųjų  visuomenės   sveikatos   priežiūros   priemonių
nomenklatūra;
     6) nustatytos  asmens  ir  visuomenės  sveikatos  priežiūros
būtinosios sąlygos;
     7) privalomosios  valstybinės   ir  savivaldybių   sveikatos
programos;
     8) šio įstatymo  nustatytas  bazinis  sveikatinimo  veiklos,
kurią vykdo  Lietuvos nacionalinė sveikatos sistema,  finansavimo
iš valstybės,  savivaldybių biudžetų  bei  privalomojo  sveikatos
draudimo lėšų, dydis.
     Privalomasis   sveikatinimo    veiklos   lygis    nustatomas
atsižvelgiant į  gyventojų demografinius,  sveikatos ir  aplinkos
kokybės rodiklius bei jų kitimo tendencijas.
     Privalomojo  sveikatinimo   veiklos   lygį,   išskyrus   šio
straipsnio antrosios  dalies 1,2  punktuose nurodytus  bei asmens
sveikatos priežiūros  priimtinumo ir tinkamumo rodiklius, nustato
Lietuvos   Respublikos    Vyriausybė   pagal   bendrą   Sveikatos
ministerijos ir Nacionalinės sveikatos tarybos teikimą.

     17 straipsnis. Valstybės ir savivaldybių remiamos (nemokamos)
                    asmens  sveikatos priežiūros struktūra

     Valstybės  ir   savivaldybių   remiama   (nemokama)   asmens
sveikatos priežiūra apima:
     1) prevencinę medicinos pagalbą;
     2) atstatomąją medicinos pagalbą;
     3) medicininę reabilitaciją;
     4) slaugą;
     5) socialines  paslaugas   ir  socialinę   globą   medicinos
pagalboje;
     6) paslaugas,  šio įstatymo  nustatyta  tvarka  priskiriamas
medicinos pagalbai.

     18 straipsnis. Valstybės remiama (nemokama) asmens sveikatos
                    priežiūra

     Valstybės remiamai  (nemokamai) asmens  sveikatos priežiūrai
priskiriama:
     1) būtinoji  medicinos   pagalba  antriniame  ir  tretiniame
sveikatinimo veiklos lygiuose;
     2) karių, kariūnų ir teisėtvarkos bei teisėsaugos pareigūnų,
savanorių  asmens sveikatos priežiūra;
     3) asmenų, sulaikytų  policijos, esančių  kardomojo kalinimo
vietose,  nuteistųjų   asmens   sveikatos   priežiūra   (išskyrus
medicininę  reabilitaciją   sanatorinio   bei   kurortinio   tipo
įstaigose);
     4) asmenų,  nukentėjusių dėl  teisės  pažeidimų,  jeigu  jie
teisės  aktų   nustatyta  tvarka  yra  liudytojai  baudžiamosiose
bylose,  asmens sveikatos priežiūra;
     5) asmens  sveikatos   priežiūra  pagal  įstatymo  nustatytą
valstybės tarnautojų kategorijų sąrašą;
     6) asmenų, sergančių  be pertraukos  ilgiau kaip 4 mėnesius,
asmens sveikatos priežiūra;
     7) dantų,  galūnių,   sanarių,  kitų   organų   protezavimas
asmenims, sergantiems  ligomis, kurių  sąrašą  tvirtina  Lietuvos
Respublikos Vyriausybė;
     8) asmens    sveikatos    priežiūra    asmenų,    susirgusių
tuberkulioze, lytiniu keliu plintančiomis ligomis, AIDS, Lietuvos
Respublikos  Vyriausybės   nustatyto  sąrašo   infekcinėmis   bei
endokrininėmis ligomis, taip pat psichikos ligomis, onkologinėmis
ligomis, priklausomybės  nuo alkoholio  sindromu, narkomanijomis,
toksikomanijomis;
     9) kraujo  donorystė,   hemodializė,   organų   ir   audinių
transplantavimas.
     Valstybės  remiamos   asmens  sveikatos   priežiūros  mastus
(asmens   sveikatos    priežiūros   rūšis    bei   jų   priemonių
nomenklatūrą), išskyrus  šio straipsnio pirmosios dalies 5 punkte
nurodytą atvejį,  nustato Lietuvos  Respublikos Vyriausybė  pagal
bendrą Sveikatos  ministerijos ir  Nacionalinės sveikatos tarybos
teikimą.

     19 straipsnis. Savivaldybių remiama (nemokama) asmens
                    sveikatos priežiūra

     Savivaldybių   remiamai    (nemokamai)   asmens    sveikatos
priežiūrai priskiriama:
     1) pirminio  sveikatinimo veiklos  lygio būtinoji  medicinos
pagalba;
     2) nėščiųjų asmens sveikatos priežiūra;
     3) motinų  asmens  sveikatos  priežiūra  iki  vaikui  sukaks
vieneri metai;
     4) bedarbių  nedarbingų   šeimos  narių   asmens   sveikatos
priežiūra;
     5) asmenų iki 16 metų asmens sveikatos priežiūra;
     6) asmenų,  kurių pajamos yra mažesnės negu valstybės remiamų
pajamų lygis, našlaičių iki 18 metų asmens sveikatos priežiūra;
     7) I grupės invalidų asmens sveikatos priežiūra;
     8) nustatytų kategorijų asmenų dantų protezavimas.
     Savivaldybės remiamos  asmens  sveikatos  priežiūros  mastus
(asmens sveikatos priežiūros rūšis bei jų priemonių nomenklatūrą)
nustato Lietuvos  Respublikos Vyriausybė  pagal bendrą  Sveikatos
ministerijos ir Nacionalinės sveikatos tarybos teikimą.
     Savivaldybės turi teisę esant galimybei pagal bendrą miesto,
rajono savivaldybės  gydytojo ir  bendruomenės sveikatos  tarybos
teikimą nustatyti  papildomus, palyginti su tais, kuriuos nustatė
Lietuvos Respublikos  Vyriausybė, savivaldybių remiamos asmens ir
visuomenės sveikatos priežiūros mastus.

     20 straipsnis. Sveikatinimo veiklos būtinosios sąlygos

     Sveikatinimo  veiklos   Lietuvos   Respublikoje   būtinosios
sąlygos yra:
     1) akreditavimas asmens,  visuomenės sveikatos priežiūros ar
farmacijos veiklai;
     2) asmens  ir visuomenės  sveikatos priežiūros prieinamumas,
priimtinumas ir tinkamumas.
     Sveikatinimo veikla apima tik Lietuvos valstybės teritoriją,
jeigu  ko   kita  nenustato   Lietuvos  Respublikos  tarptautinės
sutartys.
     Akreditavimo  asmens,  visuomenės  sveikatos  priežiūrai  ar
farmacijos veiklai  tvarką ir  sąlygas nustato  šis įstatymas  ir
kiti teisės aktai.
     Asmens sveikatos  priežiūros prieinamumo  rodiklius  nustato
Lietuvos   Respublikos    Vyriausybė   pagal   bendrą   Sveikatos
ministerijos ir  Nacionalinės sveikatos  tarybos teikimą.  Asmens
sveikatos priežiūros  priimtinumo reikalavimus  nustato įstatymai
ir kiti teisės aktai.
     Asmens  sveikatos   priežiūros  tinkamumo  reikalavimus  bei
normas  reglamentuoja   standartizacijos  norminiai   dokumentai,
kuriuos rengia  universitetinės, akademinės  klinikos ir centrai.
Visuomenės   sveikatos    priežiūros    tinkamumo    reikalavimus
reglamentuojančius standartizacijos  norminius  dokumentus  pagal
savo  kompetenciją   rengia   Valstybinė   visuomenės   sveikatos
priežiūros   tarnyba    prie   Lietuvos   Respublikos   sveikatos
ministerijos, sveikatinimo  veiklos sąlygų kontrolės institucijos
prie kitų  Vyriausybės įstaigų.  Šiuos norminius dokumentus pagal
savo kompetenciją  tvirtina  Sveikatos  ministerija  ar  Lietuvos
standartizacijos tarnyba prie Ekonomikos ministerijos.
     Sveikatinimo veiklos būtinąsias sąlygas turi užtikrinti visi
sveikatinimo veiklos  subjektai. Sveikatinimo  veiklos subjektai,
neužtikrinantys nustatytų  sveikatinimo veiklos  būtinųjų sąlygų,
atsako pagal įstatymus.

       II SKIRSNIS. SUTARTINIS SVEIKATINIMO VEIKLOS LYGIS

     21 straipsnis. Sutartinio sveikatinimo veiklos lygio
                    nustatymo sąlygos

     Sutartiniam   sveikatinimo    veiklos   lygiui   priskiriama
privalomajam   sveikatinimo    veiklos   lygiui    nepriklausanti
sveikatinimo veikla.
     Sutartinio sveikatinimo  veiklos lygio mastai ir sąlygos yra
nustatomi   šio   įstatymo   numatytomis   sveikatinimo   veiklos
sutartimis.   Šiose    sutartyse   šalių   nustatyti   sutartinio
sveikatinimo veiklos  lygio mastai  ir sąlygos  neturi pabloginti
privalomojo sveikatinimo veiklos lygio.

     22 straipsnis. Sveikatinimo veiklos sutartis ir jos
                    sudarymo  tvarka

     Sveikatinimo veiklos  sutartis -  tai  sveikatinimo  veiklos
subjekto ar subjektų (sveikatinimo veiklos sutarties vykdytojo ar
vykdytojų), turinčių teisę verstis sveikatinimo veikla ar ją vyk-
dyti, ir  sveikatinimo veiklos  užsakovo ar užsakovų susitarimas,
kuriuo sveikatinimo  veiklos subjektas  (subjektai)  įsipareigoja
vykdyti tam tikro masto ir rūšių sveikatinimo veiklą, teikti šios
srities  paslaugas   ir  patarnavimus,   o  sveikatinimo  veiklos
užsakovas (užsakovai)  įsipareigoja mokėti  už atliktą  darbą  ir
suteiktas paslaugas ir patarnavimus.

     23 straipsnis. Sveikatinimo veiklos sutarčių šalys

     Sveikatinimo veiklos  sutarčių šalimis gali būti Vyriausybės
įstaigos, vietos savivaldybių valdymo organai, sveikatos draudimo
įstaigos, įmonės, įstaigos, organizacijos, fiziniai ir juridiniai
asmenys iš  vienos pusės, juridiniai asmenys, įmonės, neturinčios
juridinio asmens  statuso, akredituoti  sveikatinimo veiklai - iš
kitos pusės.

     24 straipsnis. Sveikatinimo veiklos sutarties sudarymas

     Sveikatinimo veiklos  sutartis  paprastai turi būti sudaroma
raštu. Ji laikoma sudaryta, jei sutarties šalys susitaria dėl es-
minių sveikatinimo veiklos sutarties sąlygų.

     25 straipsnis. Sveikatinimo veiklos sutarties struktūra,
                    turinys   ir   jos galiojimas

     Sveikatinimo  veiklos   sutarčių  šalys   nustato   sutarčių
struktūrą, skyrius bei priedus.
     Sveikatinimo  veiklos   sutarties  turinys   yra  jos  šalių
sulygtos  sutarties   sąlygos,  apibrėžiančios  šalių  teises  ir
pareigas, jų  vykdymo tvarką  ir šalių  atsakomybę, šio  įstatymo
nustatytos esminės sveikatinimo veiklos sutarčių sąlygos.
     Sutarties   šalys    negali   nustatyti    sutartyje   tokių
sveikatinimo  veiklos   sąlygų,  kurios  pablogintų  sveikatinimo
veiklos  sąlygas   palyginti  su  tomis,  kurios  nustatytos  šio
įstatymo,  kitų  įstatymų  bei  teisės  aktų.  Kilus  ginčui  dėl
sveikatinimo  veiklos  sutarties  sąlygų  taikymo,  jį  sprendžia
teismas.
     Sveikatinimo veiklos  sutartis įsigalioja nuo jos pasirašymo.
Sutarties galiojimo terminai nustatomi šalių susitarimu.

     26 straipsnis. Esminės sveikatinimo veiklos sutarties
                    sąlygos

     Kiekvienoje sveikatinimo  veiklos sutartyje jos šalys privalo
sulygti dėl esminių sąlygų:
     1) sveikatinimo  veiklos   rūšių,  šios   veiklos  masto  ir
įgyvendinimo terminų;
     2) sveikatinimo   veiklos    įkainių   ir    šalių   sutarto
sveikatinimo   veiklos    masto   finansavimo   bei   paprastųjų,
nepaprastųjų, papildomųjų išlaidų kompensavimo tvarkos;
     3) ligonių,  vaistų  ir  vaistinių  medžiagų  transportavimo
išlaidų kompensavimo tvarkos;
     4) užsiėmimo  privačia   sveikatinimo  veikla  rezervuojamos
laiko dalies;
     5) sveikatinimo veiklos  sutarties pakeitimo,  papildymo  ir
nutraukimo tvarkos;
     6) sutarčių šalių  nustatytos papildomos,  palyginti su šiuo
įstatymu, materialinės  atsakomybės  už  sutarčių  įsipareigojimų
netinkamą vykdymą ir jų vienašališką nutraukimą;
     7) sutarčių įsipareigojimų  vykdymo ir  jų kontrolės tvarkos
bei terminų.
     Šio straipsnio  pirmosios  dalies  4  punktas  taikomas  tik
privatiems sveikatinimo  veiklos subjektams, sudariusiems sutartį
su LNSS  užsakovais dėl  privalomojo sveikatinimo  veiklos  lygio
darbų atlikimo.

    27 straipsnis. Sveikatinimo veiklos sutarčių vykdymo
                    kontrolė

     Sveikatinimo veiklos sutarties įsipareigojimų kontrolę vykdo
sutartį sudariusios šalys.
     Sveikatinimo veiklos sutarties šalių atstovų atsiskaitymo už
sutarties įsipareigojimų  vykdymą tvarka  ir  terminai  nustatomi
sutartyje.

     28 straipsnis. Atsakomybė už sveikatinimo veiklos   sutarčių
                    nevykdymą ar jos vienašališką nutraukimą

     Už sveikatinimo  veiklos  sutarčių vykdymą atsakingos abi jas
sudariusios šalys.
     Sveikatinimo  veiklos   sutarties  vienašališko   nutraukimo
pagrindus nustato Lietuvos Respublikos civilinis kodeksas.
     Jei  sveikatinimo   veiklos      sutarties   įsipareigojimai
neįvykdomi  ar  ji  vienašališkai  nutraukiama  dėl  sveikatinimo
veiklos  subjekto   (sveikatinimo  veiklos  sutarties  vykdytojo)
kaltės,  sveikatinimo   veiklos   užsakovo   patirti   nuostoliai
kompensuojami  iš  sveikatinimo  veiklos  subjekto  (sveikatinimo
veiklos sutarties  vykdytojo) lėšų.   Jeigu  sveikatinimo veiklos
sutarties  įsipareigojimai   neįvykdomi   ar   ji   vienašališkai
nutraukiama   dėl    sveikatinimo   veiklos    užsakovo   kaltės,
sveikatinimo veiklos   subjekto  (sveikatinimo veiklos  sutarties
vykdytojo)  patirti   nuostoliai  kompensuojami  iš  sveikatinimo
veiklos užsakovo lėšų.

         IV SKYRIUS. VALSTYBINIŲ IR SAVIVALDYBIŲ ASMENS
           IR VISUOMENĖS SVEIKATOS PRIEŽIŪROS ĮSTAIGŲ,
   FARMACINĖS VEIKLOS SUBJEKTŲ TEIKIAMOS MOKAMOS PASLAUGOS IR
               PATARNAVIMAI SVEIKATINIMO VEIKLOJE
     
     29 straipsnis. Mokamos asmens sveikatos priežiūros paslaugos
                    ir patarnavimai

     Mokamos   asmens    sveikatos   priežiūros    paslaugos   ir
patarnavimai yra:
     1) asmens  sveikatos   priežiūros  priemonės,   įtrauktos   į
Sveikatos ministerijos  ir Nacionalinės sveikatos tarybos sudarytą
ir Lietuvos Respublikos Vyriausybės patvirtintą  sąrašą;
     2) Sveikatos   ministerijos   nustatyto   sąrašo   paslaugos
(patalynė, ligoninės  rūbai, telefonas,  televizorius   ir  kt.),
teikiamos stacionarinėse asmens sveikatos priežiūros įstaigose;
     3) asmenų  siuntimas   nustatyta  tvarka  į  užsienio  šalių
sveikatos priežiūros įstaigas;
     4)  analogiškų   pagal  savo   veikimo  efektyvumą,   tačiau
brangesnių  vaistų  teikimas  stacionarinėse  medicinos  pagalbos
įstaigose;
     5)  Sveikatos   ministerijos  nustatyto   sąrašo   paslaugos,
teikiamos asmens sveikatos priežiūros įstaigose ligoniui mirus.
     Mokamų asmens  sveikatos priežiūros  paslaugų ir patarnavimų
teikimo tvarką,  tarifus, mokėjimo  ir jo lengvatų taikymo tvarką
nustato  Lietuvos   Respublikos  Vyriausybė,  vadovaudamasi  šiuo
įstatymu, Valstybinio  socialinio  draudimo  įstatymu  ir  kitais
įstatymais.

     30 straipsnis. Mokamos farmacinės veiklos paslaugos ir
                    patarnavimai

     Mokamos farmacinės veiklos paslaugos ir patarnavimai yra:
     1) vaistų registravimas;
     2) vaistų  kokybės   tyrimas  juridinių  ir  fizinių  asmenų
užsakymu;
     3) vaistų,   išskyrus   nustatyto   sąrašo   narkotinio   ir
psichotropinio   veikimo    vaistus,   realizavimas    vaistinėse
gyventojams be recepto;
     4)  užsakymų   ekstemporalių,  išskyrus   nustatyto   sąrašo
narkotinio ir  psichotropinio  veikimo  vaistus,  vaistų  gamybai
priėmimas telefonu  iš  medicinos  pagalbos  įstaigų  ir  fizinių
asmenų, akredituotų asmens sveikatos priežiūrai;
     5) vaistų pristatymas  jų užsakovui;
     6) kiti patarnavimai.
     Mokamų farmacinės  veiklos paslaugų  ir patarnavimų  teikimo
tvarką, tarifus,  mokėjimo ir  jo lengvatų taikymo tvarką nustato
Lietuvos Respublikos  Vyriausybė, vadovaudamasi  šiuo įstatymu ir
kitais teisės aktais.

     31 straipsnis. Mokamos visuomenės sveikatos priežiūros
                    paslaugos ir patarnavimai

     Mokamos  visuomenės   sveikatos  priežiūros   paslaugos   ir
patarnavimai yra:
     1) Lietuvos  Respublikos  sveikatos  ministerijos  nustatytų
profesijų, darbų  ir gamybų  šakų ar  barų  darbuotojų  sveikatos
mokymas;
     2) visuomenės sveikatos  monitoringas, visuomenės  sveikatos
ekspertizė, atliekami  suinteresuotų juridinių  ir fizinių asmenų
užsakymu;
     3) suaugusiųjų    profilaktiniai     skiepijimai,    išskyrus
skiepijimus, atliekamus  pavojingų infekcijų židiniuose bei gydymo
tikslams;
     4) patalpų   ir   teritorijų   dezinfekcija,   dezinsekcija,
deratizacija, išskyrus  darbus, atliekamus ypatingai pavojingų ir
pavojingų infekcijų židiniuose;
     5) standartizacijos norminių  dokumentų  ir  kitų  spaudinių
visuomenės     sveikatos    priežiūros    klausimais  leidyba  ir
platinimas;
     6) sveikatos programų  kūrimas  suinteresuotų  juridinių  ir
fizinių asmenų užsakymu;
     7)  kitos   visuomenės  sveikatos  priežiūros  paslaugos  ir
patarnavimai.
     Mokamų   visuomenės   sveikatos   priežiūros   paslaugų   ir
patarnavimų teikimo  tvarką,  tarifus,  mokėjimo  tvarką  nustato
Lietuvos Respublikos  Vyriausybė, vadovaudamasi  šiuo įstatymu ir
kitais teisės aktais.

                            II DALIS
                       SVEIKATINIMO VEIKLA
            I SKYRIUS. UŽSIĖMIMAS SVEIKATINIMO VEIKLA

     32 straipsnis. Teisė užsiimti sveikatinimo veikla Lietuvos
                    Respublikoje

     Asmens ar  visuomenės sveikatos  priežiūra užsiimti arba jos
priemones  skirti  turi  teisę  asmenys,  įgiję  išsilavinimą  ir
specialų pasiruošimą  šiuos specialistus  rengiančiose įstaigose,
kurioms Lietuvos  Respublikos Vyriausybė  yra  pripažinusi  teisę
išduoti dokumentus,  patvirtinančius atitinkamą  asmens sveikatos
ar visuomenės sveikatos priežiūros specialisto kvalifikaciją, šio
įstatymo ir  kitų teisės aktų nustatyta tvarka akredituoti asmens
ar visuomenės sveikatos priežiūrai ir turintys licenciją užsiimti
šių rūšių veikla Lietuvos Respublikoje.
     Asmenų akreditavimo  kitų rūšių sveikatinimo veiklai sąlygas
ir tvarką nustato šis ir kiti įstatymai.
     Asmens  ar   visuomenės   sveikatos   priežiūros   paslaugos
Sveikatos ministerijos  nustatyta tvarka  gali būti  teikiamos ir
užsienio  šalių   asmens  ar   visuomenės  sveikatos   priežiūros
specialistų tik labdaros ar specialistų mokymo tikslams, jeigu ko
kita nenustato Lietuvos Respublikos tarptautinės sutartys.
     Valstybinių ar  savivaldybių asmens  ar visuomenės sveikatos
priežiūros įstaigų  specialistai, gavę nustatyta tvarka licenciją
privačiai praktikai,  turi teisę praktikuoti privačiai tik už šių
įstaigų ribų.
     Asmenų, įgijusių  asmens ar  visuomenės sveikatos priežiūros
išsilavinimą,   tačiau    neturinčių   specialaus    pasiruošimo,
kvalifikaciją  bei   jos  pripažinimo  tvarką  nustato  Sveikatos
ministerija.
     Teisė užsiimti  sveikatinimo veikla  gali  būti  atimta  tik
įstatymų nustatytais pagrindais ir tvarka.

     33 straipsnis. Asmens ir visuomenės sveikatos priežiūros
                    specialistų profesinės pareigos, teisės, jų
                    profesinis     tobulinimasis  ir atsakomybė

     Pagrindines  profesines   asmens  ir   visuomenės  sveikatos
priežiūros specialistų  pareigas,  teises,  Hipokrato  priesaikos
turinį ir  jos priėmimo sąlygas bei tvarką, jų praktikos ribojimo
tvarką,     atsakomybę  už    žalą  sveikatai,  padarytą  vykdant
sveikatos priežiūrą, nustato įstatymai ir kiti teisės aktai.

     34 straipsnis. Sveikatos priežiūros specialistų pareiga
                    saugoti   asmens sveikatos (medicininę)
                    paslaptį

     Asmens  ar  visuomenės  sveikatos  priežiūros  specialistams
draudžiama pažeisti  asmens  sveikatos  informacijos,  kurią  jie
sužinojo eidami  profesines pareigas,  konfidencialumą. Medicinos
etikos     reikalavimus     asmens     sveikatos     informacijos
konfidencialumui saugoti nustato Sveikatos ministerija.

    35 straipsnis. Asmens ir visuomenės sveikatos priežiūros
                specialistų    pareiga informuoti  apie
                užkrečiamųjų ligų atvejus

     Asmens ir visuomenės sveikatos priežiūros specialistai, įtarę
ar nustatę asmenis sergant Sveikatos ministerijos nustatyto sąrašo
infekcinėmis ligomis  ar  esant  šių  ligų  sukėlėjų  nešiotojais,
privalo nustatyta tvarka informuoti apie tai Valstybinę visuomenės
sveikatos priežiūros  tarnybą. Informacijos  apie infekcines ligas
teikimo tvarką nustato Sveikatos ministerija.
     Jeigu asmens  ir  visuomenės  sveikatos  priežiūros  įstaigų
specialistai,  išaiškinę   ar  įtarę  asmenis  sergant  Sveikatos
ministerijos nustatyto  sąrašo infekcinėmis  ligomis ar esant šių
ligų  nešiotojais,   nustatytu  laiku   ir  tvarka   neinformuoja
Valstybinės visuomenės  sveikatos priežiūros  tarnybos apie šiuos
asmenis, tai jiems taikoma įstatymų nustatyta atsakomybė.

             II SKYRIUS. ASMENS SVEIKATOS PRIEŽIŪRA
            I SKIRSNIS. PREVENCINĖ MEDICINOS PAGALBA

     36 straipsnis. Informacinės paslaugos ligų profilaktikos
                    klausimais

    Informacines paslaugas ligų profilaktikos klausimais privalo
teikti visi  asmens sveikatos  priežiūros subjektai. Šių paslaugų
teikimo sąlygas ir tvarką nustato Sveikatos ministerija.

     37 straipsnis. Atrankiniai asmenų sveikatos patikrinimai

     Atrankiniai asmenų  sveikatos  tyrimai  atliekami  Sveikatos
ministerijos sprendimu ir jos nustatyta tvarka.
     Respondentų visumą,  kuriems atliekami atrankiniai sveikatos
patikrinimai, ir  statistinės informacijos  surinkimo, kaupimo ir
apdorojimo būdus nustato sveikatos informacinės tarnybos.

     38 straipsnis. Užkrečiamųjų ligų imunoprofilaktika ir
                    chemioprofilaktika

     Asmens sveikatos  priežiūros subjektų, kurie privalo vykdyti
užkrečiamųjų  ligų   imunoprofilaktiką  bei   chemioprofilaktiką,
nomenklatūrą    ir     šių    ligų     imunoprofilaktikos     bei
chemioprofilaktikos  turinį, sąlygas bei tvarką nustato Sveikatos
ministerija.
     Užkrečiamųjų ligų  imunoprofilaktikos ar chemioprofilaktikos
priemones  priverstinai  taikyti  asmenims  galima  tik  įstatymų
nustatytais pagrindais  ir tvarka,  jeigu kyla  reali grėsmė, kad
jie  gali   susirgti  ypatingai   pavojingomis  ar   pavojingomis
užkrečiamosiomis ligomis.
     Medicinos specialistai,  pažeidę šio straipsnio reikalavimus,
atsako įstatymų nustatyta tvarka.

     39 straipsnis. Profilaktiniai patikrinimai

     Nustatytų  profesijų   darbuotojai  bei  asmenys,  dirbantys
nustatytuose  darbuose  ir  gamybos  šakose  bei  baruose,  prieš
užsiimdami profesine  veikla ir  jos  metu  privalo  pasitikrinti
sveikatą. Šių profesijų, darbų ir gamybų šakų bei barų sąrašą bei
asmenų sveikatos  tikrinimo tvarką  nustato Lietuvos  Respublikos
Vyriausybė.
     Privalomai   tikrinama Sveikatos    ministerijos   nustatytų
profesijų, darbų  ir gamybos  šakų ar  barų  darbuotojų,  asmenų,
bendravusių su  ligoniais,  susirgusiais  Sveikatos  ministerijos
nustatyto sąrašo infekcinėmis ligomis, sveikata.
     Medicinos pagalbos  įstaigos  privalo  per  nustatytą  laiką
tikrinti sveikatą:
     1) nėščiųjų, vaikų iki 16 metų;
     2) motinų, iki vaikui sukaks vieneri metai;
     3) asmenų, bendravusių  su ligoniais, susirgusiais Sveikatos
ministerijos nustatyto sąrašo užkrečiamosiomis ligomis.
     Nustatytų profesijų, gamybos šakų bei barų darbuotojai, kiti
asmenys,   bendravę    su   ligoniais,   susirgusiais   Sveikatos
ministerijos nustatyto  sąrašo užkrečiamosiomis  ligomis, šio  ir
kitų įstatymų nustatyta tvarka ir sąlygomis turi būti izoliuojami
ir  per   nustatytą  laiką  stebima  jų  sveikatos  būklė.  Šiems
asmenims, jų  artimiesiems ar  jų atstovams nesutikus su gydytojo
sprendimu dėl  izoliacijos ir  sveikatos  būklės  stebėjimo,  tie
asmenys  įstatymų   nustatyta  tvarka   turi  būti   priverstinai
izoliuojami ir  priverstinai stebima jų sveikatos būklė. Policija
sveikatos  priežiūros   įstaigų  teikimu  privalo  padėti  tokius
asmenis priverstinai izoliuoti.    
     Lietuvos  Respublikos   Vyriausybės   nustatytų   profesijų,
darbuose ir gamybos šakose ar baruose dirbantys darbuotojai, taip
pat Sveikatos  ministerijos nustatytų profesijų, darbų ir gamybos
šakų ar  barų dirbantieji,  bendravę su  ligoniais,  susirgusiais
Sveikatos ministerijos  nustatyto  sąrašo  infekcinėmis  ligomis,
atsisakę nustatytu  laiku pasitikrinti  sveikatą, atsako įstatymų
nustatyta tvarka.

           II SKIRSNIS. ATSTATOMOJI MEDICINOS PAGALBA

     40 straipsnis. Būtinoji medicinos pagalba

     Būtinajai medicinos pagalbai priskiriama:
     1) pirmoji medicinos pagalba;
     2) institucinė  (nestacionarinė   ar   stacionarinė)   skubi
medicinos pagalba.
     Asmenims,  kuriems   dėl  nelaimingo   atsitikimo,  avarijų,
ekologinių  ir  gaivalinių  nelaimių  arba  dėl  ūmaus  susirgimo
gelbstint gyvybę  yra būtina medicinos pagalba, pirmąją medicinos
pagalbą privalo  neatidėliotinai suteikti medicinos ar farmacijos
specialistai,  buvę   kartu  su   nukentėjusiais   ar   ligoniais
nelaimingų  atsitikimų   ar  ūmaus  gyvybei  pavojingo  susirgimo
vietose.
     Nestacionarinę skubią  medicinos pagalbą  nukentėjusiems  ar
staigiai susirgusiems privalo teikti:
     1) skubios medicinos pagalbos mobilios tarnybos;
     2) nukentėjusiam ar  ūmiai susirgusiam  - artimiausia asmens
sveikatos priežiūros įstaiga.
     Stacionarinę skubią  medicinos pagalbą  teikia stacionarinės
specializuotos medicinos  pagalbos įstaigos ar medicinos pagalbos
įstaigų specializuoti skyriai šiai pagalbai teikti.
     Jeigu asmens  gyvybei gresia  realus  pavojus,  stacionarinė
skubi medicinos  pagalba gali  būti  suteikta  ir  be  to  asmens
sutikimo, ne  mažiau kaip  dviejų gydytojų  konsiliumui  nutarus,
informavus ligonį,  jo šeimos  narius  ar  jo  atstovą,  o  jeigu
nukentėjęs ar  ūmiai  susirgęs  yra  nepilnametis,  -  jo  tėvus,
globėjus apie suteiktą medicinos pagalbą.
     Būtinosios medicinos pagalbos turinį, jos teikimo pagrindus,
sąlygas ir tvarką, asmens sveikatos priežiūros įstaigų, medicinos
ir  farmacijos   specialistų  kompetenciją  būtinosios  medicinos
pagalbos  teikimo   klausimais  nustato   Sveikatos  ministerija.
Skubios medicinos pagalbos mobilių tarnybų struktūrą, steigimo ir
finansavimo tvarką,  kompetenciją nustato  Sveikatos ministerija,
neviršydama skirtų lėšų.
     Asmenims,  kurie  šio  įstatymo  ir  kitų  teisės  aktų  yra
įpareigoti teikti  būtinąją medicinos  pagalbą, savo neveikimu ar
veikimu padidinusiems nukentėjusių ar staigiai  susirgusių asmenų
sveikatos  pakenkimą,   taikoma  įstatymų   nustatyta  drausminė,
materialinė, administracinė ir baudžiamoji atsakomybė.

     41 straipsnis. Diagnostikos ir gydymo priemonių taikymas

     Ligų diagnostikos  priemonių, taikomų  Lietuvos  Respublikos
medicinos pagalbos  įstaigose, mastai  turi būti  ne  mažesni  už
tuos, kurie  yra nustatyti  ligų diagnostikos  būtinųjų priemonių
sąrašuose.
     Medicinos pagalbos  specialistai turi  teisę pasirinkti  šio
įstatymo ir  kitų teisės  aktų nustatyta tvarka aprobuotas gydymo
technologijas.  Gydymo   technologijų  taikymo   tvarką   nustato
sveikatos priežiūros standartizacijos norminiai dokumentai.
     Vaistai yra  priskiriami diagnostikos bei gydymo priemonėms,
jeigu:
     1) juos skiria gydytojas ar kitas asmuo, turintis teisę juos
skirti;
     2)  jie   yra   nustatyta   tvarka   įregistruoti   Lietuvos
Respublikoje.
     Medicinos specialistas  gali  panaudoti  naujus,  moksliškai
pagrįstus, bet  dar  neįregistruotus  nustatyta  tvarka  vaistus,
profilaktikos,  diagnostikos   ir  gydymo   metodus,   medicininę
aparatūrą  ir  instrumentus  tik  stengdamasis  ligonį  išgydyti,
išgelbėti ar  pratęsti jo  gyvybę. Šiuo  atveju jis privalo gauti
ligonio, o jeigu ligonis nesąmoningos būsenos arba nepilnametis -
jo tėvų,  artimųjų, globėjų  ar jo  atstovo, taip  pat  medicinos
pagalbos įstaigos  medicinos etikos  komisijos sutikimą dėl tokių
asmens  sveikatos   priežiūros   technologijų   naudojimo.   Toks
sutikimas turi  būti patvirtintas  raštiškai.    Kai  ligonis yra
nesąmoningos būsenos ir kai nėra jokių žinių apie jo artimuosius,
tėvus, globėjus  ar jo  atstovą,  šios  technologijos  gali  būti
taikomos tik raštiškai pritarus ne mažiau kaip dviejų atitinkamos
specialybės gydytojų  konsiliumui bei medicinos pagalbos įstaigos
medicinos etikos komisijai.
     Priverstinės hospitalizacijos, priverstinės diagnostikos bei
priverstinio  gydymo   priemonių  taikymas  asmenims  galimi  tik
įstatymų nustatytais pagrindais ir tvarka, esant realiai grėsmei,
kad šie  asmenys veiksmais  ar dėl  savo  sveikatos  būklės  gali
padaryti esminę žalą  savo sveikatai, gyvybei arba aplinkinių as-
menų sveikatai,  gyvybei. Medicinos  specialistai, pažeidę  šiuos
reikalavimus, atsako įstatymų nustatyta tvarka.

     42 straipsnis. Žmogaus kraujo ir jo produktų transfuzija

     Žmogaus kraujas  transfuzijai ar kraujo produktų gamybai gali
būti paimtas iš donoro tik šio laisva valia ir sutikimu.
     Žmogaus kraują  ir jo  produktus pagal sudarytas su užsienio
šalių juridiniais asmenimis sutartis įvežti į Lietuvos Respubliką
donorystės tikslui  ir išvežti  iš jos turi teisę tik akredituoti
šiai veiklai asmens sveikatos priežiūros subjektai.
     Žmogaus kraujo  ir jo produktų įvežimo į Lietuvos Respubliką
ir išvežimo  iš jos  sąlygas bei tvarką, Lietuvos Respublikos bei
užsienio šalių  piliečiams leidžiamo įvežti į Lietuvos Respubliką
donorų kraujo  ar jo  produktų kiekį,  skirtą asmeniškai  naudoti
gydymui,  žmonių   kraujo  ir   jo  kraujo   produktų,  naudojamų
transfuzijai, tyrimo  dėl jo nekenksmingumo sveikatai, sąlygas ir
tvarką nustato Sveikatos ministerija.
     Žmogaus kraujo  paėmimo donorystės  tikslui, kraujo produktų
gamybos, žmogaus  kraujo ir  jo produktų  transfuzijos, organų ar
audinių,  paimamų   iš  jo  kūno,  panaudojimo  transplantacijai,
medicinos mokslo  tyrimams,  diagnostikai,  gydymui  sąlygas  bei
tvarką, kraujo,  audinių ir  (ar) organų  donorų  teises  nustato
įstatymai.
     Asmenys,  pažeidę   šio  straipsnio   reikalavimus,   atsako
įstatymų nustatyta tvarka.

     43 straipsnis. Žmogaus kūno audinių ir organų
                    transplantacija

     Žmogaus kūno audiniai ir (ar) organai negali būti komercinių
sandorių objektais ir turi būti naudojami tik transplantavimui ar
biomedicininių tyrimų  tikslams. Žmogaus  kūno  audinių  ir  (ar)
organų pardavimas  ar pirkimas,  tokios veiklos reklama užtraukia
įstatymų nustatytą atsakomybę.
     Žmogaus  kūno   audinių  ar  organų,  paimamų  iš  jo  kūno,
panaudojimo transplantavimui, medicinos mokslo tyrimams, diagnos-
tikai, gydymui  sąlygas bei tvarką, audinių ir (ar) organų donorų
teises nustato įstatymai.

         III SKIRSNIS. MEDICININĖ REABILITACIJA, SLAUGA,
           SOCIALINĖS PASLAUGOS IR SOCIALINĖ GLOBA BEI
      PATARNAVIMAI, PRISKIRIAMI ASMENS SVEIKATOS PRIEŽIŪRAI

     44 straipsnis. Medicininė reabilitacija

     Ligonių medicininės  reabilitacijos  medicinos  pagalbos  ir
slaugos  įstaigose,   pacientų  atrankos   ir   jų   siuntimo   į
reabilitacines ligonines ir sanatorijas sąlygas ir tvarką nustato
Sveikatos ministerija.
     Invalidų medicininės  reabilitacijos organizavimo  pagrindus
nustato  Invalidų  socialinės  integracijos  įstatymas.  Invalidų
medicininės reabilitacijos  sąlygas ir  tvarką  nustato  Lietuvos
Respublikos Vyriausybė.
     Vietovių,    tinkančių     medicininės    (ir    socialinės)
reabilitacijos organizavimui,  pripažinimo kurortais tvarką ir jų
organizavimo sąlygas nustato Lietuvos Respublikos Vyriausybė.

     45 straipsnis. Žmonių slauga

     Žmonės slaugomi namuose, kur jie gyvena, medicinos pagalbos,
slaugos bei socialinės globos institucijose.
     Negalios  ištiktų   asmenų,  senų   žmonių  slaugos  turinį,
sąlygas, jos  organizavimo tvarką  nustato  Lietuvos  Respublikos
Vyriausybė.

     46 straipsnis. Asmens medicinos pagalbos teikiamos
                    socialinės     paslaugos ir   socialinė globa

     Socialinių  paslaugų  teikimas  ir  socialinė  globa  asmens
sveikatos  priežiūroje     organizuojama   stengiantis  sumažinti
pacientų, asmenų,  ištiktų negalios,  senų žmonių  psichoemocinės
įtampos lygį,  padėti jiems  kovoti su  stresais ir užtikrinti jų
socialinį saugumą. Socialines paslaugas teikia ir socialinę globą
tvarko medicinos pagalbos įstaigų socialiniai darbuotojai.
     Socialinių paslaugų  rūšis ir  jų teikimo mastus, socialinės
globos asmens sveikatos priežiūroje turinį, jos tvarką ir sąlygas
nustato ir  sveikatos priežiūros  sistemos socialinių  darbuotojų
nuostatus tvirtina Lietuvos Respublikos Vyriausybė.
     Socialinių darbuotojų  rengimo ir  jų kvalifikacijos  kėlimo
tvarką nustato Socialinės apsaugos ir darbo ministerija.

     47 straipsnis. Paslaugos bei kiti patarnavimai, priskiriami
                    medicinos pagalbai

     Paslaugos  bei   kiti  patarnavimai,  priskiriami  medicinos
pagalbai, yra:
     1) farmaciniai  patarnavimai   (recepto  priėmimas   ir   jo
patikrinimas, vaisto  parinkimas pagal  receptą ar ekvivalentinio
veikimo  vaistų   parinkimas,   žodinis   ir   raštiškas   asmens
informavimas  apie   vaisto  vartojimo  būdą,  informacijos  apie
vaisto saugaus  vartojimo sąlygas  patikslinimas, vaistų, kuriems
nereikia  recepto,   išdavimas  savigydai,     vaistų   ar   kitų
medicininės paskirties  priemonių paskyrimas  atsižvelgiant į as-
mens nurodytas sveikatos būklės problemas ir vaistų išdavimo nus-
tatytą tvarką, informacijos apie vaistų prieinamumą pateikimas);
     2) ligonių   transportavimo,    protezavimo,   ortopediniai,
aprūpinimo   kompensacine    technika,   gaminiais,    produktais
(įskaitant maisto  produktus), naudojamais  medicinos  pagalboje,
patarnavimai.
     Šio straipsnio  pirmoje dalyje  numatytos paslaugos bei kiti
patarnavimai priskiriami medicinos pagalbai, jeigu:
     1) jie yra  skiriami gydytojo ar kito asmens, turinčio teisę
juos skirti;
     2) jie yra  įtraukti į  skiriamų  paslaugų  bei  patarnavimų
sąrašą, sudarytą   medicinos  pagalbos  subjekto  ir  jo  veiklos
užsakovo,  Sveikatos   ministerijos  ar  savivaldybių,  kai  šios
paslaugos ir  patarnavimai priklauso  valstybės  ar  savivaldybių
remiamai asmens sveikatos priežiūrai.
     Medicinos  pagalba  neapima  paslaugų  ir  produktų,  skirtų
kosmetiniams ar  higieniniams tikslams, net jei jie taip pat būtų
naudingi asmens sveikatai.

            IV SKIRSNIS. ASMENS SVEIKATOS EKSPERTIZĖ

     48 straipsnis. Asmens sveikatos potencialo ekspertizė

     Asmens  sveikatos  potencialo  ekspertizę  atlieka  sveikatos
centrai. Šios  ekspertizės organizavimo ir atlikimo tvarką nustato
Sveikatos ministerija.

     49 straipsnis. Medicininė darbingumo ekspertizė

     Laikinojo asmens  nedarbingumo ekspertizę  atlieka medicinos
pagalbos  įstaigos   gydytojas  arba   gydytojų  komisija.   Šios
ekspertizės organizavimo  ir atlikimo  tvarką  nustato  Sveikatos
ministerija.

     50 straipsnis. Medicininė ir socialinė ekspertizė

     Ilgalaikio  arba   pastovaus  darbingumo  netekimo  atvejais
medicininę ir  socialinę ekspertizę atlieka valstybinių medicinos
pagalbos įstaigų  medicininės ir socialinės ekspertizės komisijos
ir Valstybinės  medicininės-socialinės ekspertizės komisijos. Šių
komisijų nuostatų tvirtinimo tvarką ir kompetenciją reglamentuoja
Invalidų  socialinės   integracijos  įstatymas.  Ilgalaikio  arba
pastovaus  darbingumo   netekimo  medicininius   ir   socialinius
kriterijus nustato  Sveikatos  ministerija  kartu  su  Socialinės
apsaugos ir darbo ministerija.

     51 straipsnis. Teisės medicinos ekspertizė

     Teisės medicinos ekspertizė daroma remiantis kvotos, tardymo
organų  ar   prokuroro  nutarimu,   taip  pat  teismo  nutartimi.
Ekspertizę   atlieka   Valstybinė   teisės   medicinos   tarnyba.
Ekspertizės organizavimo  ir  atlikimo  tvarką  nustato  Lietuvos
Respublikos Vyriausybė.

     52 straipsnis. Teisės psichiatrinė ir teisės narkologinė
                    ekspertizė

     Teisės psichiatrinė,  teisės narkologinė  ekspertizė  daroma
remiantis kvotos,  tardymo organų ar prokuroro nutarimu, taip pat
teismo   nutartimi.   Ekspertizes   atlieka   Valstybinė   teisės
psichiatrijos ir  narkologijos tarnyba.  Ekspertizės organizavimo
ir atlikimo tvarką nustato Lietuvos Respublikos Vyriausybė.

     53 straipsnis. Patologoanatominė ekspertizė

     Patologoanatominė  ekspertizė   atliekama  asmeniui   mirus.
Lavono patologoanatominio  tyrimo (autopsijos)  sąlygas ir tvarką
reglamentuoja įstatymai ir kiti teisės aktai.

           III SKYRIUS. VISUOMENĖS SVEIKATOS PRIEŽIŪRA
     
     54 straipsnis. Visuomenės sveikatos priežiūros visuotinumas

     Vykdyti  visuomenės   sveikatos  priežiūrą,  kuria  siekiama
ugdyti  sveikatą,  užkirsti  kelią  vartojimui  skirtų  produktų,
maisto,  geriamojo   vandens,  gyvenamosios,  darbo  ir  gamtinės
aplinkos kokybės  blogėjimui, užkirsti  kelią ligoms ir traumoms,
sumažinti  sergamumą,   yra  visų  fizinių  ir  juridinių  asmenų
pareiga. Juridiniai  ir fiziniai asmenys, pažeidę šį reikalavimą,
atsako šio ir kitų įstatymų nustatyta tvarka.     

     55 straipsnis. Visuomenės sveikatos ugdymas

     Visuomenės sveikatos ugdymą sudaro:
     1) sveikatos propaganda masinėse informacijos priemonėse;
     2) sveikatos žinių populiarinimas;
     3) sveikatos mokymas;
     4) šeimos planavimo konsultavimas.
     Sveikatos   propagandą,    remiančią   sveikatos   politikos
iniciatyvas,   masinėse   informacijos   priemonėse   organizuoja
Lietuvos Respublikos  Vyriausybė ar  savivaldybės iš valstybės ar
savivaldybių  biudžeto   lėšų.  Sveikatos   propagandos  masinėse
informacijos  priemonėse   sąlygas  ir  tvarką  nustato  Lietuvos
Respublikos Vyriausybė.
     Sveikatos žinios, kurios skatina gyventojų sveiką gyvenseną,
populiarinamos,   šeimos    planavimas    konsultuojamas    pagal
valstybines ir savivaldybių sveikatos programas.
     Sveikatos mokymą  sudaro savanoriško,  privalomojo sveikatos
mokymo ir kūno kultūros  priemonių visuma.
     Sveikatos ugdymo  sąlygas ir tvarką reglamentuoja šis ir kiti
įstatymai bei teisės aktai.

     56 straipsnis. Visuomenės sveikatos sauga

     Visuomenės sveikatos  saugos  pagrindą  sudaro  pavojaus  ir
žalos sveikatai  ribojimo priemonių  sistema darbo,  gyvenamojoje
bei gamtinėje aplinkoje.
     Pavojaus  ir   žalos  sveikatai   prevencija  ir   ribojimas
įgyvendinamas:
     taikant:
     1) darbo,  gyvenamosios   bei  gamtinės   aplinkos,  maisto,
geriamojo vandens, žaliavų, technikos bei įrangos ir kitų prekių,
ūkinės ar  kitokios  veiklos    nepavojingumo  ir  nekenksmingumo
sveikatai rodiklių ir reikalavimų higieninį reglamentavimą;
     2) ūkinės-komercinės ir kitokios veiklos licencijavimą;
     3) juridinių  ir   fizinių  asmenų  akreditavimą  asmens  ar
visuomenės sveikatos priežiūros veiklai;
     nustatant:
     4) sanitarines apsaugos zonas;
     5) sveikatai kenksmingų prekių gamybos kvotas;
     sustabdant sveikatai  kenksmingą ar pavojingą ūkinę-komercinę
ar kitokią veiklą;
     taikant individualius  akcizus sveikatai  žalingoms prekėms,
įrašytoms  į   Akcizų  įstatymą,  ir  kitus  įstatymų  nustatytus
ekonominio reguliavimo būdus;
     taikant  įstatymų   nustatytą  atsakomybę   už  sveikatinimo
veiklos teisės aktų pažeidimus.
     Žaliavos, technika, įranga, statybinės medžiagos, gyvenamųjų
patalpų interjero  elementai, maistas, jo pakuotė, tara bei kitos
prekės, geriamasis vanduo neturi sukelti jokios rizikos sveikatai
arba gali kelti jai tik minimalią riziką. Darbo, gyvenamosios bei
gamtinės aplinkos,  ūkinės ar kitokios veiklos, vartojimui skirtų
produktų nekenksmingumo  ir nepavojingumo  sveikatai reikalavimus
ir rodiklius  nustato Lietuvos  Respublikos sveikatos  priežiūros
standartizacijos norminiai dokumentai, kuriuos rengia ir tvirtina
Sveikatos ministerija.
     Sveikatai  kenksmingas   ar   pavojingas   ūkinės-komercinės
veiklos rūšis,  kurioms užsiimti reikalingas Lietuvos Respublikos
Vyriausybės ar  jos įgaliotos  Valstybinės  visuomenės  sveikatos
priežiūros tarnybos išduotas leidimas (licencija), nustato Įmonių
įstatymas.
     Įmonių ūkinė-komercinė veikla, kuri kenkia žmonių sveikatai,
jų darbo  ir  gyvenamajai  aplinkai,  Įmonių  įstatymo  nustatyta
tvarka  turi  būti  ribojama  atsisakant  išduoti  ar  atšaukiant
leidimą (licenciją) tokiai veiklai.
     Leidimų  (licencijų)  ūkinei-komercinei  veiklai,  neigiamai
veikiančiai sveikatą,  atšaukimo, tokios  veiklos  sustabdymo  ar
uždraudimo kriterijus,  juridinių asmenų ir pareigūnų įgaliojimus
sustabdyti ar  nutraukti tokią  veiklą bei jų įgyvendinimo tvarką
nustato šis  įstatymas,  Įmonių  įstatymas,  kiti  įstatymai  bei
teisės aktai.
     Apie  ūkinės-komercinės   ir  kitokios  veiklos,  prekių  ir
paslaugų kenksmingumą sveikatai sprendžia valstybinės tarnybos ir
valstybinės   inspekcijos,    vykdančios   visuomenės   sveikatos
kontrolę.
     Ūkinės-komercinės  ir   kitokios  veiklos,  žmonių  buities,
mokymosi  ar   darbo  sąlygų,   įvairių  statinių,  jų  projektų,
technologinių  procesų,   geriamojo  vandens,   maisto,  žaliavų,
technikos bei  įrangos ir  kitų prekių,  paslaugų kenksmingumo ar
pavojingumo  sveikatai  ekspertizės  sąlygas  ir  tvarką  nustato
įstatymai ir kiti teisės aktai. Sveikatai kenksmingų ar pavojingų
prekių, kurių  gamyba, prekyba, sveikatai kenksmingų ar pavojingų
paslaugų teikimas šio ir kitų įstatymų nustatyta tvarka turi būti
draudžiami ar  ribojami, sąrašus  tvirtina  Lietuvos  Respublikos
Vyriausybė.
     Sveikatai kenksmingų  ar pavojingų prekių, kurių gamyba turi
būti  ribojama,  gamybos  kvotas  nustato  Vyriausybės  įstaigos,
išduodančios leidimus (licencijas) šioms prekėms gaminti.
     Akreditavimo  sveikatos  priežiūros  ar  farmacinei  veiklai
tvarką, sveikatai  kenksmingų prekių apmokestinimo individualiais
akcizais dydžius nustato Lietuvos Respublikos Vyriausybė.

     57 straipsnis. Užkrečiamųjų ligų profilaktika ir kontrolė

     Sveikatinimo veiklos subjektai pagal savo kompetenciją vykdo
užkrečiamųjų ligų  pirminę, antrinę  ir tretinę  profilaktiką  ir
kontrolę.
     Lietuvos   Respublikos   Vyriausybė,   ministerijos,   kitos
Vyriausybės įstaigos užtikrina     Lietuvos           Respublikos
teritorijos ir  gyventojų  apsaugą  nuo  ypatingai  pavojingų  ir
pavojingų infekcinių  ligų įvežimo  bei jų  platinimo.  Ypatingai
pavojingų ir  pavojingų užkrečiamųjų  ligų sąrašus  tvirtina  bei
keičia Sveikatos  ministerija. Sanitarinių  - priešepideminių bei
karantininių priemonių,  kuriomis siekiama  apsaugoti  gyventojus
nuo  ypatingai  pavojingų  užkrečiamųjų  ligų,  sistemos  taikymo
tvarką nustato  Lietuvos Respublikos  Vyriausybė.  Veterinarinius
sanitarinius  reikalavimus   ypatingai  pavojingų   ir  pavojingų
užkrečiamųjų ligų profilaktikai nustato Veterinarijos įstatymas.
     Lietuvos Respublikos  Vyriausybė  ar  savivaldybės,  iškilus
infekcinių ligų  atsiradimo ar plitimo grėsmei, joms atsiradus ir
paplitus, -  gali įstatymų  nustatyta tvarka  įvesti atitinkamose
teritorijose ypatingąsias  darbo, mokymosi, kelionių ir pervežimų
sąlygas bei režimus, kad būtų apsisaugota nuo šių ligų.
     Juridiniai  ir   fiziniai  asmenys,   pažeidę  teisės   aktų
nustatytus   užkrečiamųjų   ligų   profilaktikos   ir   kontrolės
reikalavimus, atsako pagal įstatymus.

     58 straipsnis. Ypatingos visuomenės sveikatai situacijos

     Ypatinga  visuomenės   sveikatai  situacija   -  tai  tokios
visuomenės sveikatos  raidos aplinkybės,  kai  aplinkos  veiksnių
poveikis lemia staigų:
            1) grupinių ar  masinių sveikatos  pakenkimų pavojaus
atsiradimą;
            2) grupinių  ar masinių gyventojų sveikatos pakenkimų
atsiradimą.
       Teritorija, kurioje staigiai atsiranda grupinių ar masinių
sveikatos pakenkimų  pavojus,  Lietuvos  Respublikos  Vyriausybės
sprendimu yra skelbiama pavojaus visuomenės sveikatai rajonu.
     Teritorija,   kurioje   pakenkiama   gyventojų   grupių   ar
pakenkiama didelės gyventojų masės sveikata, Lietuvos Respublikos
Vyriausybės sprendimu  yra skelbiama  žalos visuomenės  sveikatai
rajonu.
     Ypatingų   visuomenės    sveikatai    situacijų    nustatymo
kriterijus,  ypatingų  visuomenės  sveikatai  situacijų  valdymo,
kontrolės,  neigiamų   pasekmių  visuomenės  sveikatai  ir  ūkiui
šalinimo priemonių  bei jų  finansavimo tvarką  tvirtina Lietuvos
Respublikos Vyriausybė.

     59 straipsnis. Neinfekcinių ligų ir traumų profilaktika ir
                    kontrolė

     Įmonės,   įstaigos,   organizacijos,   medicinos   pagalbos,
medicininės ir  socialinės reabilitacijos  bei  slaugos  įstaigos
pagal savo  kompetenciją kontroliuoja  neinfekcinių susirgimų bei
traumų profilaktiką, sergamumą bei traumatizmą.
     Profesinių  susirgimų,   apsinuodijimų,  traumatizmo   darbe
profilaktikos ir  kontrolės  sąlygas  ir  tvarką  nustato  Žmonių
saugos darbe įstatymas, kiti įstatymai bei teisės aktai.
     Traumatizmo, kurį lemia transportas, profilaktikos priemones
ir turinį nustato Lietuvos Respublikos Vyriausybė.
     Neinfekcinių  ligų   antrinės  ir   tretinės   profilaktikos
priemonių taikymą  medicinos pagalboje  nustato šis  įstatymas ir
kiti teisės aktai.

     60 straipsnis. Visuomenės sveikatos kontrolė

     Visuomenės sveikatos kontrolė yra valstybės ir savivaldybių.
     Valstybės įgyvendinama visuomenės sveikatos kontrolė apima:
     1) valstybinę alkoholio kontrolę;
     2) valstybinę tabako kontrolę;
     3) valstybinę narkotikų kontrolę;
     4) valstybinę higieninę kontrolę;
     5) valstybinę aplinkos apsaugos kontrolę;    
     6) valstybinę saugos darbe organizavimo kontrolę;
     7) valstybinę  radiacinio   saugumo  atominėje  energetikoje
kontrolę;
     8) valstybinę veterinarinę kontrolę;
     9) valstybinį medicininį auditą.
     Savivaldybės vykdo  savo teritorijos  gyvenamosios  aplinkos
palaikymo palankia sveikatai sanitarinę kontrolę.
     Visuomenės  sveikatos  kontrolės  turinį,  jos  įgyvendinimo
tvarką,  kontrolės  institucijų  kompetenciją  reglamentuoja  šis
įstatymas, Veterinarijos  įstatymas, Aplinkos apsaugos įstatymas,
Žmonių saugos darbe įstatymas, kiti įstatymai ir teisės aktai.
     Sanitarinės kontrolės,  kurią turi vykdyti savivaldybės savo
teritorijų  administraciniuose   vienetuose,  turinį   ir  tvarką
nustato Lietuvos  Respublikos Vyriausybė  Sveikatos  ministerijos
teikimu.

     61 straipsnis. Sveikatai kenksmingos ūkinės-komercinės
                    veiklos  sustabdymas

     Valstybinės    inspekcijos,     savivaldybių     sanitarijos
inspekcijos,  vykdančios   visuomenės  sveikatos  kontrolę,  savo
sprendimu turi  teisę reikalauti,  kad  darbdavys  (jo  įgaliotas
asmuo) sustabdytų darbus, jeigu:
     1) darbdavys   nevykdo   visuomenės   sveikatos   priežiūros
valstybinių inspekcijų teisėtų reikalavimų;       
     2) paaiškėja,  kad   žaliavos,  gaminama   ir   realizuojama
produkcija,  realizuojamos   prekės,   darbo   priemonės   kenkia
sveikatai;
     3) dėl  sveikatos   priežiūros   standartizacijos   norminių
dokumentų pažeidimų  darbo aplinka  tampa pavojinga  sveikatai ar
padaroma žala sveikatai;
     4) kitais įstatymų nustatytais pagrindais.
     Darbų sustabdymo  dėl pavojaus  ir  žalos  sveikatai  tvarką
nustato šis  įstatymas, Žmonių  saugos darbe  įstatymas  ir  kiti
įstatymai.
     Valstybinės   inspekcijos,    kontroliuojančios   visuomenės
sveikatos  priežiūrą,   savivaldybių   sanitarijos   inspekcijos,
nustačiusios  visuomenės   sveikatos   priežiūros   teisės   aktų
pažeidimus, gali  taikyti baudas  ir ekonomines  sankcijas, kurių
taikymo,  išieškojimo  tvarka  nustatyta  Administracinių  teisės
pažeidimų kodekso, kitų įstatymų bei teisės aktų.

     62 straipsnis. Sveikatinimo veiklos valdymo funkcijos,
                    priskiriamos visuomenės sveikatos priežiūrai

     Visuomenės sveikatos  priežiūrai  priskiriamos  sveikatinimo
veiklos valdymo  funkcijos, išdėstytos  šio įstatymo IV dalies II
skyriaus 86, 87, 88, 89, 90 ir 94 straipsniuose.

        IV SKYRIUS. FARMACINĖ VEIKLA, TRADICINĖ MEDICINA,
       LIAUDIES MEDICINA, NEMEDICININĖS SVEIKATOS ATGAVIMO
                            PRIEMONĖS

     63 straipsnis. Farmacinė veikla

     Farmacinę veiklą  turi teisę  vykdyti  ar  ja  užsiimti  tik
akredituoti šiai  veiklai juridiniai asmenys, įmonės, neturinčios
juridinio asmens statuso, fiziniai asmenys.
     Farmacinės  veiklos  struktūrą,  jos  organizavimo  teisinius
pagrindus, akreditavimo  šiai veiklai  sąlygas bei tvarką  nustato
šis įstatymas,  Farmacinės veiklos  įstatymas, kiti  įstatymai bei
teisės aktai.

     64 straipsnis. Tradicinė medicina, liaudies medicina,
                    nemedicininės  sveikatos atgavimo priemonės

     Tradicinės  medicinos,   liaudies  medicinos,  nemedicininio
sveikatos  atgavimo   paslaugas  teikia  juridiniai  ir  fiziniai
asmenys, teisės  aktų nustatyta  tvarka akredituoti šiai veiklai.
Tradicinės medicinos,  liaudies medicinos paslaugų, nemedicininių
sveikatos atgavimo  priemonių taikymo   sąlygas ir tvarką nustato
šis įstatymas ir kiti teisės aktai.

                            III DALIS
           SVEIKATINIMO VEIKLOS VYKDOMIEJI SUBJEKTAI,
                  JŲ TEISIŲ IR PAREIGŲ TURINYS

             I SKYRIUS. ASMENS SVEIKATOS PRIEŽIŪROS,
      VISUOMENĖS SVEIKATOS PRIEŽIŪROS BEI FARMACINĖS VEIKLOS
                     SUBJEKTAI IR JŲ STEIGIMAS

     65 straipsnis. Asmens sveikatos priežiūros, visuomenės
                    sveikatos priežiūros   bei farmacinės
                    veiklos subjektų steigimas

     Asmens sveikatos priežiūros, visuomenės sveikatos priežiūros
bei farmacinės  veiklos subjektų steigimą reglamentuoja įstatymai
ir kiti teisės aktai.
     Valstybines   asmens    sveikatos   priežiūros,   visuomenės
sveikatos  priežiūros   įstaigas,  valstybines   vaistines   savo
sprendimu steigia Lietuvos Respublikos Vyriausybė ar jos pavedimu
- Sveikatos ministerija.
     Savivaldybių   asmens   sveikatos   priežiūros,   visuomenės
sveikatos priežiūros  įstaigos, vaistinės steigiamos savivaldybės
tarybos sprendimu.
     Privačios  nuosavybės   teise  veikiantys  asmens  sveikatos
priežiūros, visuomenės sveikatos priežiūros ar farmacinės veiklos
subjektai steigiami  pačių steigėjų  sprendimu,  gavus  Sveikatos
ministerijos leidimą (licenciją).

     66 straipsnis. Asmens sveikatos priežiūros, visuomenės
                    sveikatospriežiūros  bei farmacinės veiklos
                    subjektų steigimo dokumentai

     Asmens sveikatos  priežiūros, visuomenės sveikatos priežiūros
bei farmacinės veiklos subjektų steigimo dokumentai yra:
     1) Valstybinės akreditavimo sveikatos priežiūrai tarnybos ar
Valstybinės vaistų  kontrolės tarnybos pagal kompetenciją išduoti
dokumentai, patvirtinantys  šių  subjektų  projektines  galimybes
užtikrinti sveikatinimo veiklos būtinąsias sąlygas;
     2)  asmens   sveikatos  priežiūros,   visuomenės   sveikatos
priežiūros bei farmacinės veiklos subjektų nuostatai (įstatai);
     3) kiti  Įmonių   įstatymo  bei   kitų  įstatymų   nustatyti
dokumentai.
     Asmens   sveikatos    priežiūros,    visuomenės    sveikatos
priežiūros,  farmacinės   veiklos  subjektų  nuostatai  (įstatai)
sudaromi  pagal  Lietuvos  Respublikos  Vyriausybės  patvirtintus
tipinius nuostatus (įstatus).

     67 straipsnis. Asmens sveikatos priežiūros, visuomenės
                    sveikatos  priežiūros bei farmacinės veiklos
                    nuosavybės     formos    bei  nuosavybės
                    teisės subjektai

     Nuosavybės formas  bei  nuosavybės  teisės  subjektus  asmens
sveikatos  priežiūroje,   visuomenės  sveikatos   priežiūroje  bei
farmacinėje veikloje reglamentuoja Civilinis kodeksas.
     Nuosavybės teisės  objektus,  kurie  reikalingi  įgyvendinti
pirminei   sveikatinimo    veiklai   savivaldybės   teritorijoje,
priskiria savivaldybės nuosavybės teisės įstatymai.

     68 straipsnis. Asmens sveikatos priežiūros, visuomenės
                    sveikatos priežiūros  bei farmacinės veiklos
                    subjektų ekonominės veiklos tipai bei  jų
                    nomenklatūra

     Asmens sveikatos priežiūros, visuomenės sveikatos priežiūros
bei farmacinės  veiklos subjektų  ekonominės veiklos  pobūdį  bei
kompetenciją nustato jų steigėjai ir įstatymai.
     Asmens sveikatos priežiūros, visuomenės sveikatos priežiūros
bei farmacinės  veiklos subjektus, kurie steigiami ir veikia kaip
valstybinės ar savivaldybių įstaigos, valstybinės ar savivaldybių
įmonės, taip  pat sveikatinimo veiklos rūšis, kurias gali vykdyti
tik šie subjektai, nustato šis ir kiti įstatymai.
     Asmens sveikatos priežiūros, visuomenės sveikatos priežiūros
bei farmacinės  veiklos subjektų  nomenklatūrą pagal jų atliekamą
sveikatinimo veiklą reglamentuoja įstatymai ir kiti teisės aktai.

     69 straipsnis. Valstybinių ir savivaldybių asmens ir
                    visuomenės     sveikatos priežiūros įstaigų
                    registravimas ir perregistravimas

     Kiekviena valstybinė  ar savivaldybės  asmens ar  visuomenės
sveikatos  priežiūros   įstaiga,  prieš   pradėdama  sveikatinimo
veiklą, privalo  būti registruojama  rejestre, kurio steigėjas ir
vyriausias tvarkytojas  yra Sveikatos  ministerija.  Šį  rejestrą
tvarko ir vietos savivaldybių valdymo organai.
     Sveikatos ministerija  registruoja  tik  iš  valstybės  lėšų
įsteigtas asmens  ir visuomenės  sveikatos  priežiūros  įstaigas,
taip pat kaupia ir tvarko visų Lietuvos Respublikos savivaldybėse
įregistruotų asmens  ir visuomenės  sveikatos priežiūros  įstaigų
duomenis.
     Savivaldybių valdymo  organai registruoja,  kaupia ir tvarko
asmens ir  visuomenės sveikatos  priežiūros įstaigų,  įsteigtų iš
savivaldybės lėšų, duomenis.
     Jeigu   valstybinių ar  savivaldybių  asmens  ar  visuomenės
sveikatos priežiūros  įstaigų  steigimo  dokumentai  keičiami  ar
papildomi, jos turi būti nustatyta tvarka perregistruojamos.
     Valstybinių ar  savivaldybių asmens  ar visuomenės sveikatos
priežiūros  įstaigų   registravimo  ir   perregistravimo  tvarką,
atsisakymo registruoti  pagrindus  nustato  Lietuvos  Respublikos
Vyriausybė.

     70 straipsnis. Valstybinių ar savivaldybių asmens ir
                    visuomenės     sveikatos  priežiūros įstaigų,
                    įmonių, užsiimančių sveikatinimo   veikla,
                    likvidavimas

     Valstybinės ar  savivaldybių asmens  ar visuomenės sveikatos
priežiūros įstaigos likvidavimo pagrindu gali būti:
     1) steigėjo sprendimas nutraukti savo įstaigos veiklą;
     2) Sveikatos ministerijos  ar savivaldybės  tarybos priimtas
sprendimas atšaukti savo įsteigtos įstaigos registravimą, kai jos
negauna akreditavimo asmens ar visuomenės sveikatos priežiūrai.
     Įmonių, užsiimančių sveikatinimo veikla, likvidavimo pagrin-
dus nustato Įmonių įstatymas.

            II SKYRIUS. ASMENS SVEIKATOS PRIEŽIŪROS,
     VISUOMENĖS SVEIKATOS PRIEŽIŪROS BEI FARMACINĖS VEIKLOS
                   SUBJEKTŲ TEISĖS IR PAREIGOS

     71 straipsnis. Asmens sveikatos priežiūros, visuomenės
                    sveikatos priežiūros bei farmacinės veiklos
                    subjektų teisės

     Asmens sveikatos  priežiūros, visuomenės sveikatos priežiūros
bei farmacinės veiklos subjektai turi teisę:
     1) sudaryti  šio   ir   kitų   įstatymų   nustatyta   tvarka
sveikatinimo  veiklos  sutartis,  taip  pat  Civiliniame  kodekse
numatytas sutartis;      
     2) turėti viename  iš Lietuvos Respublikos, taip pat viename
iš  užsienio  valstybių  įregistruotų  bankų  savo  sąskaitas  ir
naudoti jose esančias lėšas;
     3) nustatyti  viso  turimo  kapitalo  naudojimo  kryptis  ir
būdus, kiek tai neprieštarauja šiam įstatymui, kitiems įstatymams
ir asmens  sveikatos priežiūros,  visuomenės sveikatos priežiūros
ar farmacinės veiklos subjekto nuostatams (įstatams);
     4) sudaryti sutartis  dėl trumpalaikių beprocentinių paskolų
iš   nebiudžetinių    lėšų   įplaukų    suteikimo    valstybinėms
(savivaldybių) sveikatos priežiūros įstaigoms arba gavimo, teikti
šioms paramą;
     5) nustatyti,  jeigu   tai  neprieštarauja  šiam  įstatymui,
asmens ar  visuomenės sveikatos  priežiūros  subjekto  nuostatams
(įstatams),  vidaus   organizacinę  struktūrą  bei  steigti  savo
filialus, kurių  veiklos tikslas  - aptarnauti  asmens  sveikatos
priežiūros, visuomenės sveikatos priežiūros ar farmacinės veiklos
subjekto  pagrindinę   veiklą  ir   gauti  papildomų  pajamų  jos
plėtojimui, apibrėžti padalinių teisinį statusą;
     6) savarankiškai užmegzti  sveikatinimo  veiklos  ryšius  su
vidaus ir užsienio partneriais;
     7) nustatyti asmens ar visuomenės sveikatos priežiūros darbų
ir  patarnavimų,  vaistų,  kitų  medicininės  paskirties  gaminių
kainas,  tarifus,   darbo  apmokėjimo   sistemas,  išskyrus  tuos
atvejus, kai  pagal šį  ir kitus  įstatymus asmens  ar visuomenės
sveikatos priežiūros  ir patarnavimų,  vaistų,  kitų  medicininės
paskirties gaminių kainas ir kitus normatyvus reguliuoja Lietuvos
Respublikos Vyriausybė, savivaldybės;
     8) pateikti teisminius  ieškinius dėl žalos, jiems padarytos
neteisėtais valstybinių  valdymo  organų,  savivaldybių  valdybų,
sveikatos draudimo  įstaigų, taip  pat  pareigūnų,  einant  jiems
tarnybines pareigas, administracinio valdymo veiksmais.
     Asmens ar  visuomenės  sveikatos  priežiūros  subjektai  gali
turėti ir  kitokias teises,   jeigu  jos  neprieštarauja  šiam  ir
kitiems įstatymams  bei asmens  sveikatos  priežiūros,  visuomenės
sveikatos  priežiūros  ar  farmacinės  veiklos  subjektų  steigimo
dokumentams.

     72 straipsnis. Asmens sveikatos priežiūros, visuomenės
                    sveikatos priežiūros  bei farmacinės veiklos
                    subjektų pareigos

     Asmens sveikatos  priežiūros, visuomenės sveikatos priežiūros
bei farmacinės veiklos subjektų pareigos yra:
     1) laikytis šio  įstatymo, kitų sveikatinimo veiklos įstatymų
bei teisės aktų reikalavimų;
     2) sudaryti  sveikas ir  saugias medicinos  personalo  darbo
sąlygas;
     3) stengtis  užkirsti kelią  pavojui bei  žalai sveikatai ir
aplinkai sveikatingumo  veikloje, taip  pat riboti  šios  veiklos
galimą pavojų bei žalą sveikatai;
     4) užtikrinti jų vykdomos sveikatinimo veiklos atitikimą ak-
reditacijos dokumentuose nustatytoms sąlygoms;
     5) užtikrinti    pagal    savo    kompetenciją    nustatytas
sveikatinimo veiklos  būtinąsias sąlygas;
     6) teikti  gyventojams informaciją   apie  asmens   sveikatos
priežiūros, visuomenės  sveikatos priežiūros įstaigas ir tarnybas,
vaistines, jų veiklą ir teikiamas paslaugas ir patarnavimus;
     7) užtikrinti  asmenų  teisę  gauti  informaciją  apie  savo
sveikatą ir šios informacijos konfidencialumą;
     8) nustatyta   tvarka   organizuoti   visuomenės   sveikatos
monitoringą ir teikti sveikatos statistinę informaciją;
     9)  laiku   informuoti   Valstybinę   visuomenės   sveikatos
priežiūros tarnybą apie išaiškintus užkrečiamųjų ligų atvejus;
     10) organizuoti šio  įstatymo, kitų įstatymų bei teisės aktų
nustatyta tvarka medicinos personalo asmens sveikatos priežiūrą;
     11) įstatymų  bei kitų teisės aktų nustatytais pagrindais ir
tvarka  organizuoti   asmens  sveikatos   priežiūros,  visuomenės
sveikatos priežiūros  bei farmacinės  veiklos subjektų  civilinės
atsakomybės dėl  žalos sveikatai,  padarytos vykdant sveikatinimo
veiklą, draudimą.
     Asmens ar  visuomenės sveikatos  priežiūros  subjektai  gali
turėti ir  kitokias pareigas,   jeigu  jos neprieštarauja šiam ir
kitiems įstatymams bei jų steigimo dokumentams.
     
                            IV DALIS
             SVEIKATINIMO VEIKLOS VALDYMO PAGRINDAI

         I SKYRIUS. SVEIKATOS RĖMIMO BŪDAI IR PRIEMONĖS

     73 straipsnis. Sveikatos santykių valstybinio reguliavimo
                    ekonominės  priemonės

     Sveikatos  santykiai  reguliuojami  taikant  įstatymų,  kitų
teisės aktų reglamentuojamas ekonomines priemones:
     1) mokesčius;
     2) privalomojo sveikatos draudimo lėšas;               
     3) savanoriškojo sveikatos draudimo lėšas;
     4) draudimo  nuo nelaimingų  atsitikimų ir  profesinių  ligų
lėšas;
     5) kitų rūšių draudimo įmokas;
     6) valstybės biudžeto tikslines subsidijas;
     7) lengvatines paskolas;
     8) kainodaros politiką;
     9) licencijas; 
     10) ekonomines sankcijas  už sveikatinimo veiklos įstatymų ir
kitų teisės aktų pažeidimus;
     11) kitas ekonomines priemones.

     74 straipsnis. Valstybės biudžeto tikslinių subsidijų
                    naudojimas sveikatinimo veiklai remti

     Tikslinių valstybės biudžeto dotacijų skirstymo sveikatinimo
veiklai remti prioritetai yra:
     1) privalomojo sveikatinimo veiklos lygio užtikrinimas;
     2) brangios medicininės  technologijos, aparatūros,  įrangos
įsigijimas  ir   įdiegimas  valstybinėse   asmens  ir  visuomenės
sveikatos priežiūros įstaigose, valstybinėse vaistinėse;
     3) ypatingų  visuomenės   sveikatai  situacijų   (epidemijų,
gaivalinių  nelaimių,  ekologinių  katastrofų)  sukeltų  neigiamų
gyventojų sveikatai pasekmių šalinimas;
     4) kitos Lietuvos  Respublikos Vyriausybės nustatytos asmens
ir visuomenės sveikatos priežiūros reikmės.
     Konkrečius subsidijų  objektus nustato  Lietuvos Respublikos
Vyriausybė.

     75 straipsnis. Lengvatinių paskolų taikymas

     Juridiniams ir  fiziniams asmenims,  kurie  yra  privalomųjų
valstybinių,  savivaldybių   sveikatos  programų   užsakovai   ir
nustatyta tvarka  yra jas  aprobavę, valstybinėms  vaistų tiekimo
įmonėms,  gavusiems   banko  paskolas  atitinkamai  šių  programų
įgyvendinimui ar  būtinojo asortimento vaistų ir kitų medicininės
paskirties  gaminių  tiekimui  į  Lietuvos  Respubliką,  Lietuvos
Respublikos Vyriausybės nustatyta tvarka iš valstybės ar savival-
dybių biudžetų padengiamos gautų paskolų palūkanos.

     76 straipsnis. Privalomojo sveikatinimo veiklos lygio
                    priemonių įkainių   ir   paslaugų  bei
                    patarnavimų    tarifų nustatymo tvarka

     Privalomojo sveikatinimo  veiklos lygio priemonių ir paslaugų
bei patarnavimų  bazinius įkainius  ir tarifus  tvirtina  Lietuvos
Respublikos Vyriausybė  ar jos  pavedimu Sveikatos ministerija. Ši
nustato jas  vienodas visoje  valstybėje, suderinusi su Valstybine
kainų  ir   konkurencijos  tarnyba,   Valstybine   ligonių   kasa,
Valstybine visuomenės  sveikatos  priežiūros  tarnyba  bei  kitais
suinteresuotais  sveikatinimo   veiklos  valdymo  subjektais.  Jei
einamaisiais biudžetiniais  metais, likus  vienam mėnesiui  iki jų
pabaigos, Sveikatos  ministerija nesudera  dėl įkainių  nustatymo,
juos  tvirtina   Lietuvos  Respublikos   Vyriausybė.   Privalomojo
sveikatinimo lygio darbų ir patarnavimų kainas ir tarifus Lietuvos
Respublikos Vyriausybė  indeksuoja ne  rečiau kaip vieną kartą per
ketvirtį,  jeigu   infliacijos  lygis   per  ketvirtį  viršija  10
procentų.

     77 straipsnis. Privalomojo sveikatinimo veiklos lygio
                    priemonių ir   paslaugų bei patarnavimų kaštų
                    gyventojams  kompensavimas

     Valstybės   ir   savivaldybių   remiama   asmens   sveikatos
priežiūra, paslaugos  ir patarnavimai, pagal Lietuvos Respublikos
Vyriausybės nustatytas  šiai sveikatos priežiūrai reikalingų ligų
diagnostikos būtinųjų  priemonių, būtinojo  asortimento vaistų ir
kitų medicininės  paskirties  gaminių  bazines  kainas,  Lietuvos
Respublikos  piliečiams   ir  asmenims   be  pilietybės,   nuolat
gyvenantiems Lietuvoje, yra nemokami.
     Skirtumai tarp  valstybės ar  savivaldybių  remiamos  asmens
sveikatos priežiūros  bazinių ir realių kaštų padengiami įstatymo
nustatyta tvarka iš privalomojo sveikatos draudimo lėšų.

     78 straipsnis. Kitų sveikatinimo veiklos priemonių ir
                    paslaugų  bei patarnavimų kaštų kompensavimas
                    iš   privalomojo    sveikatos draudimo lėšų

     Asmenims, kuriems  pagal   šio įstatymo 18 ir 19 straipsnius
netaikoma valstybės  ar  savivaldybių  remiama  asmens  sveikatos
priežiūra,  palaugos   ir  patarnavimai,   asmens  ir  visuomenės
sveikatos priežiūros, paslaugų ir patarnavimų  kaštų kompensavimo
tvarką iš  privalomojo sveikatos  draudimo lėšų nustato įstatymai
ir kiti teisės aktai.

     79 straipsnis. Sveikatos priežiūros specialistų profesinio
                    lavinimosi skatinimas

     Valstybinių ar  savivaldybių asmens  ir visuomenės  sveikatos
priežiūros įstaigų ir tarnybų medicinos specialistų kvalifikacijos
kėlimo ir persikvalifikavimo išlaidos   Lietuvos       Respublikos
Vyriausybės nustatyta  tvarka  ir  sąlygomis  yra  padengiamos  iš
valstybės ar  savivaldybių biudžetų  lėšų, jeigu  kitų šių išlaidų
padengimo šaltinių nenustato kiti įstatymai.
     Farmacijos įmonių  specialistų kvalifikacijos kėlimo ir per-
sikvalifikavimo išlaidos padengiamos iš šių įmonių lėšų.

     80 straipsnis. Įmonių ir įstaigų, akredituotų asmens
                    sveikatos priežiūrai,  civilinės atsakomybės
                    už žalą, padarytą asmenų sveikatai
                    vykdant asmens sveikatos priežiūrą, draudimas

     Įmonės   ir    įstaigos,   akredituotos   asmens   sveikatos
priežiūrai, privalo  drausti savo  civilinę atsakomybę  už  žalą,
padarytą asmenų sveikatai vykdant asmens sveikatos priežiūrą.
     Įmonių ir  įstaigų, akredituotų asmens sveikatos priežiūrai,
civilinės atsakomybės  už žalą, padarytą asmenų sveikatai vykdant
asmens sveikatos priežiūrą, privalomojo draudimo sutarčių sąlygas
ir sudarymo  tvarką, privalomojo  draudimo lėšų  šaltinius ir  jų
lėšų  panaudojimo   tvarką  nustato   Draudimo  įstatymas,   kiti
įstatymai bei teisės aktai.

     81 straipsnis. Parama sveikatos priežiūros įstaigoms,
                    sveikatos programų  įgyvendinimui, gyventojų
                    sveikatos priežiūrai

     Paramos asmens ir visuomenės sveikatos priežiūros įstaigoms,
sveikatos  programų  įgyvendinimui  tvarką  nustato  Labdaros  ir
paramos įstatymas.
     Gyventojų  grupių,   kurių  sveikatai   daro  didelę   įtaką
sveikatos   rizikos   faktoriai,   išskyrus   sveikatos   rizikos
faktorius,  kuriuos   lemia  jų   žalingi  įpročiai,   asmens  ar
visuomenės  sveikatos   priežiūros  kaštai  Lietuvos  Respublikos
Vyriausybės ar savivaldybių nustatyta tvarka gali būti padengiami
iš valstybinėms,  savivaldybių sveikatos  programoms skirtų lėšų.
Tokias gyventojų grupes nustato Sveikatos ministerija.

     82 straipsnis. Visuomeninių organizacijų, ginančių
                    visuomenės     sveikatos interesus,
                    veiklos programų rėmimas

     Visuomeninių  organizacijų,   ginančių  visuomenės  sveikatos
interesus, veiklos  programų rėmimui  nustatyta tvarka  gali  būti
naudojamos Valstybinio  sveikatos  fondo,  savivaldybių  sveikatos
fondų, įmonių, įstaigų, organizacijų, konfesijų, kitų juridinių ir
fizinių asmenų  sveikatos fondų  lėšos. Rėmimo  iš šių  fondų lėšų
pagrindus ir tvarką nustato Lietuvos Respublikos Vyriausybė.

     83 straipsnis. Sveikatai kenksmingų prekių ir paslaugų
                    reklamos ribojimas

     Lietuvos  Respublikoje   draudžiama  alkoholio,   tabako  ir
ribojama kitų,  darančių neigiamą  įtaką  sveikatai,  prekių  bei
paslaugų reklama.  Tokių prekių  ir paslaugų reklamos draudimo ar
ribojimo tvarką nustato įstatymai ir kiti teisės aktai.

     84 straipsnis. Ekonominių sankcijų taikymas

     Ekonominės  sankcijos   įmonėms  gali   būti  taikomos,  kai
nustatomi sveikatinimo  veiklos teisės  aktų pažeidimai  arba kai
neįvykdomi valstybinių inspekcijų, valstybinių tarnybų, vykdančių
visuomenės  sveikatos  kontrolę,  taip  pat  farmacinės  veiklos,
vaistų ir  vaistinių medžiagų kokybės kontrolę, pareigūnų teisėti
nurodymi.
     Ekonominės sankcijos  įmonėms gali  būti skiriamos  ir tada,
kai  nustatomi  nelaimingų  atsitikimų  darbe,  profesinių  ligų,
profesinių apsinuodijimų,  hospitalinių  infekcijų,  užkrečiamųjų
ligų slėpimo atvejai.    
     Ekonominių sankcijų  šiame straipsnyje  numatytais  atvejais
taikymo, išieškojimo  ir apskundimo tvarką, sankcijų dydį nustato
įstatymai.

            II SKYRIUS. ASMENS SVEIKATOS PRIEŽIŪROS,
       VISUOMENĖS SVEIKATOS PRIEŽIŪROS, FARMACINĖS VEIKLOS
      BEI KITŲ RŪŠIŲ SVEIKATINIMO VEIKLOS VALDYMO FUNKCIJOS

     85 straipsnis. Asmens sveikatos informacijos viešumo
                    ribojimas

     Asmens sveikatos  informacijos viešumas  gali būti ribojamas
tik įstatymų nustatytais atvejais, kai ji sudaro asmens sveikatos
(medicininę) paslaptį.  Asmens sveikatos (medicininės) paslapties
kriterijus nustato įstatymai.
     Draudžiama     skelbti   masinėse  informacijos   priemonėse
informaciją  apie   asmens  sveikatą  be  jo  raštiško  sutikimo.
Informacijos apie  asmens sveikatą kompiuteriuose apsauga privalo
užtikrinti jos  konfidencialumą.  Asmens  sveikatos  informacijos
sveikatinimo veiklos  subjektams priklausančiuose  kompiuteriuose
konfidencialumo   apsaugos    reikalavimus   nustato    Sveikatos
ministerija.
     Asmenys,    pažeidę     asmens    sveikatos     informacijos
konfidencialumą, atsako pagal šį ir kitus įstatymus.

     86 straipsnis. Visuomenės sveikatos informacija ir jos
                    monitoringas

     Informacijos apie  visuomenės sveikatą  viešumas negali būti
ribojamas ir ji negali būti laikoma valstybine paslaptimi.
     Visuomenės sveikatai,  sveikatos  fiziniams,  cheminiams  ir
biologiniams  veiksniams,   sveikatos  priežiūros  poreikiams  ir
ištekliams, sveikatos priežiūros prieinamumui, tinkamumui stebėti
ir  informacijai   apie  tai  registruoti  Lietuvos  Respublikoje
sudaroma visuomenės  sveikatos  stebėjimo  (visuomenės  sveikatos
monitoringo) sistema.
     Visuomenės sveikatos  monitoringą pagal  kompetenciją  vykdo
ministerijos, kitos  Vyriausybės įstaigos,  savivaldybės, įmonės,
sveikatos priežiūros įstaigos.
     Visuomenės sveikatos  valstybinį monitoringą vykdo Valstybinė
visuomenės sveikatos priežiūros tarnyba.
     Visuomenės   sveikatos    monitoringo   turinį,   struktūrą,
įkainius, vykdymo  ir  jo  duomenų  skelbimo  tvarką,  visuomenės
sveikatos monitoringo  subjektų kompetenciją nustato įstatymai ir
kiti teisės aktai.

     87 straipsnis. Visuomenės sveikatos ekspertizė

     Visuomenės   sveikatos   stebėjimo   (visuomenės   sveikatos
monitoringo) duomenims  įvertinti Lietuvos Respublikoje atliekama
visuomenės sveikatos ekspertizė.
     Visuomenės sveikatos  ekspertizę pagal  kompetenciją atlieka
ministerijos, kitos  Vyriausybės įstaigos,  savivaldybės, įmonės,
sveikatos priežiūros įstaigos.
     Valstybinę  visuomenės   sveikatos  ekspertizę   atlieka  ir
išvadas pateikia  Sveikatos ministerija bei Valstybinė visuomenės
sveikatos   priežiūros   tarnyba,   kiti   Lietuvos   Respublikos
Vyriausybės įgalioti juridiniai asmenys.
     Visuomenės  sveikatos  ekspertizės  pagrindus,  jos  turinį,
finansavimo,  vykdymo   ir  išvadų   skelbimo  tvarką,  įkainius,
visuomenės sveikatos  ekspertizės subjektų  kompetenciją  nustato
įstatymai ir kiti teisės aktai.

     88 straipsnis. Sveikatinimo veiklos planavimas

     Lietuvos   Respublikoje   sveikatinimo   veiklos   planavimo
pagrindą sudaro programinis planavimas.
     Lietuvos Respublikos  Seimas  Vyriausybės  teikimu  tvirtina
ne mažiau kaip 10 metų laikotarpiui sveikatinimo veiklos tikslus,
valstybės  siekiamo   sveikatos  lygio   rodiklius  ir   Lietuvos
sveikatos programą  jiems pasiekti.  Lietuvos sveikatos programos
sandarą, jos  rengimo,  finansavimo,  įgyvendinimo  ir  kontrolės
tvarką  reglamentuoja   nuostatai,  kuriuos   tvirtina   Lietuvos
Respublikos Vyriausybė.
     Lietuvos  sveikatos   programoje  nustatytiems   uždaviniams
įgyvendinti Lietuvos  Respublikos Vyriausybė, ministerijos, kitos
Vyriausybės    įstaigos,    savivaldybės    rengia    atitinkamai
valstybines, šakines  ar   savivaldybių kompleksines ir tikslines
sveikatos  programas   arba  numato  šių  uždavinių  įgyvendinimo
priemones kitose socialinio ir ekonominio plėtojimo programose.
     Sveikatos   programų   rengimo,   tvirtinimo,   finansavimo,
įgyvendinimo   ir   kontrolės   tvarką   reglamentuoja   Lietuvos
Respublikos Vyriausybės patvirtinti nuostatai.

     89 straipsnis. Sveikatos priežiūros ir farmacinės veiklos
                    standartizacija

     Asmens  ir   visuomenės  sveikatos  priežiūros  įgyvendinimo
sąlygos,  vaistų   kokybė  turi   atitikti  Lietuvos  Respublikos
standartizacijos norminių dokumentų reikalavimus.
     Sveikatos priežiūros  standartizacijos norminius  dokumentus
rengia   sveikatos priežiūros sistemos įstaigos. Šiuos dokumentus
atsižvelgiant  į   jų  tipą  tvirtina  Sveikatos  ministerija  ar
Lietuvos standartizacijos tarnyba prie Ekonomikos ministerijos.
     Tais   atvejais,    kai    sveikatos    priežiūros    kokybė
nereglamentuota standartizacijos norminių dokumentų, reikalavimai
sveikatos priežiūros sąlygoms gali būti įteisinami     Sveikatos 
ministerijos   teisės aktuose.
     Juridiniai  ir  fiziniai  asmenys,  nesilaikantys  sveikatos
priežiūros standartizacijos  dokumentų reikalavimų,  atsako pagal
įstatymus.

     90 straipsnis. Fizinių ir juridinių asmenų akreditavimas
                    sveikatinimo veiklai

     Teisė verstis  sveikatinimo  veikla  pripažįstama  asmenims,
įgijusiems specialų  pasiruošimą ir  šio įstatymo,  kitų įstatymų
bei teisės  aktų  nustatyta  tvarka  gavusiems  licenciją.  Teisė
teikti atskiras  sveikatinimo veiklos  paslaugas bei patarnavimus
pripažįstama asmenims,  Lietuvos Respublikos  įstatymų  nustatyta
tvarka  gavusiems  sertifikatą  (dokumentą,  patvirtinantį  teisę
teikti nustatytas paslaugas bei patarnavimus).
     Teisė užsiimti  sveikatinimo veikla pripažįstama juridiniams
asmenims, įmonėms,  neturinčioms  juridinio  asmens  teisių,  šio
įstatymo,  kitų   įstatymų  bei   teisės  aktų  nustatyta  tvarka
gavusioms leidimą šiai veiklai.
     Asmens   ar   visuomenės sveikatos  priežiūros   licencijas,
sertifikatus,  leidimus   išduoda,   juos   atšaukia   Valstybinė
akreditavimo   sveikatos   priežiūrai  tarnyba   prie   Sveikatos
apsaugos    ministerijos.    Gydytojams    medicinos    praktikos
licencijas  ir  sertifikatus  išduoda,  atnaujina,   sustabdo  ir
panaikina  Sveikatos  apsaugos  ministerija.  Farmacijos  veiklos
leidimus (licencijas)  išduoda,  juos  atšaukia Valstybinė vaistų
kontrolės tarnyba prie Sveikatos apsaugos ministerijos.
     Licencijų,  sertifikatų,   leidimų   (licencijų)   išdavimo,
įregistravimo, atšaukimo tvarką reglamentuoja šis įstatymas, kiti
įstatymai  bei   teisės  aktai.   Sveikatinimo  veiklos   leidime
(licencijoje)   turi būti  nurodytas šių  įstaigų, įmonių veiklos
pobūdis, finansavimo  šaltiniai, pelno paskirstymas, informacijos
visuomenei apie jų veiklą teikimo tvarka.  Leidimai (licencijos),
sertifikatai išduodami  atsižvelgiant į  šio  įstatymo  nustatytą
sveikatinimo veiklos rūšių struktūrą.
     Ginčai  dėl   licencijų,  sertifikatų,   leidimų   išdavimo,
įregistravimo, jų atšaukimo sprendžiami teisme.
     Neakredituotų fizinių  asmenų,   juridinių  asmenų,  įmonių,
neturinčių  asmens   statuso,  vykdoma  sveikatinimo  veikla  yra
neteisėta. Fiziniai  ir juridiniai asmenys, užsiimantys neteisėta
sveikatinimo veikla, atsako pagal įstatymus.
     Profesinės medicinos,  farmacijos  darbuotojų  organizacijos
šio įstatymo,  kitų teisės  aktų nustatyta  tvarka gali dalyvauti
sveikatos priežiūros  įstaigų, farmacijos  įmonių,  medicinos  ir
farmacijos specialistų akreditavimo veikloje.     

Straipsnio pakeitimai:

     91 straipsnis. Asmens sveikatos priežiūros būtinųjų sąlygų
                    įgyvendinimo kontrolė

     Kiekvienos    asmens     sveikatos    priežiūros    įstaigos
administracija  privalo   atlikti  asmens   sveikatos  priežiūros
tinkamumo ir  prieinamumo lokalinį  medicininį auditą.  Lokalinio
medicininio audito tvarką nustato Sveikatos ministerija.
     Pacientas,  norėdamas,   kad  būtų   užtikrintas   medicinos
pagalbos  tinkamumas,   išskyrus  būtinosios  medicinos  pagalbos
suteikimo atvejus,  turi teisę  kreiptis į  pasirinktą  gydytoją,
kuris,  paciento   raštišku  pageidavimu,  gali  sutikti  atlikti
individualų   medicininį auditą. Individualaus medicininio audito
sąlygas, turinį, tvarką, jo apmokėjimo šaltinius, tvarką ir kitas
sąlygas nustato įstatymai ir kiti teisės aktai.
     Valstybinį medicininį  auditą atlieka Valstybinė medicininio
audito inspekcija  prie  Sveikatos  ministerijos  bei  Valstybinė
ligonių kasa.  Valstybinio medicininio  audito turinį,  jo tvarką
nustato Lietuvos Respublikos Vyriausybė.

     92 straipsnis. Sveikatinimo veiklos mokslinių tyrimų
                    organizavimas

     Taikomųjų ir fundamentaliųjų biomedicininių tyrimų kriterijus
nustato Sveikatos ministerija kartu su Lietuvos mokslo taryba.
     Taikomųjų  biomedicininių  ir visuomenės   sveikatos  tyrimų
prioritetus nustato,  tyrimus  užsako,  finansuoja  ir  vykdo  jų
kontrolę Sveikatos ministerija.
     Fundamentaliųjų  biomedicininių tyrimų prioritetus  nustato,
tyrimus užsako,  finansuoja ir  vykdo jų kontrolę Lietuvos mokslo
taryba.
     Draudžiama  vykdyti   biomedicininius  tyrimus  be  Lietuvos
medicinos etikos  komiteto leidimo.  Biomedicininių tyrimų etikos
reikalavimus ir jų kontrolės tvarką nustato biomedicininių tyrimų
etikos įstatymas.
     Sveikatinimo  veiklos   moksliniai  tyrimai   vykdomi  pagal
sutartis, sudaromas Civilinio kodekso nustatyta tvarka.

     93 straipsnis. Sveikatos priežiūros ir farmacijos
                    specialistų    rengimo   bei jų         
                    kvalifikacijos kėlimo organizavimas

     Sveikatos priežiūros  ir farmacijos  specialistų rengimu bei
jų  kvalifikacijos   kėlimu  pagal   savo  kompetenciją  rūpinasi
Sveikatos  ministerija   ir   profesinės   sveikatos   priežiūros
specialistų organizacijos.
     Sveikatos priežiūros  ir farmacijos specialybėms registruoti
sudaromas  sveikatos   priežiūros   ir   farmacijos   specialistų
registras, kurio tvarkytojas yra Sveikatos ministerija.
     Asmens ir  visuomenės  sveikatos  priežiūros  bei  farmacijos
specialistų  kvalifikacijos   kėlimo  tvarką   nustato   Sveikatos
ministerija, suderinusi  su  profesinėmis  asmens  bei  visuomenės
sveikatos priežiūros ir farmacijos darbuotojų organizacijomis.

     94 straipsnis. Asmens ir visuomenės sveikatos priežiūros
                    technologijų įvertinimas

     Asmens  ir   visuomenės  sveikatos   priežiūros   subjektams
draudžiama naudoti  neįvertintas asmens  sveikatos ir  visuomenės
sveikatos  priežiūros   technologijas,  išskyrus   šio   įstatymo
nustatytus atvejus.
     Asmens  ir   visuomenės  sveikatos  priežiūros  technologijų
įvertinimo tvarką nustato Lietuvos Respublikos Vyriausybė.
     Kad brangiai  kainuojančių asmens  ar  visuomenės  sveikatos
priežiūros technologijų  įsigijimas iš  valstybės ar savivaldybių
biudžetų  lėšų   būtų  pagrįstas,   valstybinės  ar  savivaldybių
sveikatos  priežiūros  įstaigos    privalo  pateikti  Valstybinei
medicininio  audito   inspekcijai  prie   Sveikatos  ministerijos
ekonominį ir socialinį šių technologijų įsigijimo pagrindimą. Šių
technologijų kainų  ribas, pagal  kurias turi  būti teikiamas  jų
įsigijimo pagrindimas, nustato Sveikatos ministerija.

     95 straipsnis. Asmens ir visuomenės sveikatos priežiūros
                    technologijų naudojimo tvarka

     Asmens  ar   visuomenės  sveikatos   priežiūrai  turi   būti
naudojami tik Lietuvos Respublikoje nustatyta tvarka įregistruoti
vaistai, profilaktikos,  diagnostikos, gydymo metodai, medicininė
aparatūra ir  instrumentai. Neįregistruotus Lietuvos Respublikoje
vaistus galima  naudoti Lietuvoje  tik tuo  atveju,  kai  yra  jų
registravimą užsienio  šalyse patvirtinantys dokumentai, taip pat
kitais šio  ir kitų įstatymų nustatytais pagrindais. Tokių vaistų
naudojimo sąlygas ir tvarką nustato Sveikatos ministerija.
     Asmens  ir   visuomenės  sveikatos  priežiūros  technologijų
įvertinimo  ir   jų  registravimo  tvarką  nustato  šis  ir  kiti
įstatymai bei teisės aktai.


         III SKYRIUS. SVEIKATINIMO VEIKLOS FINANSAVIMAS
     
     96 straipsnis. Bazinis Lietuvos nacionalinės sveikatos
                    sistemos  veiklos  finansavimo dydis

     Bazinis Lietuvos  nacionalinės  sveikatos  sistemos  veiklos
finansavimo dydis,  įskaitant  valstybės  biudžeto,  savivaldybių
biudžetų  lėšas   bei  privalomojo   sveikatos  draudimo   lėšas,
kiekvieniems metams  turi  sudaryti  pagal  Lietuvos  Respublikos
Vyriausybės nustatytą  skaičiavimo  metodiką  ne  mažiau  kaip  5
procentus bendrojo vidinio produkto vertės.

     97 straipsnis. LNSS veiklos vykdomųjų subjektų finansavimo
                    pagrindai

     LNSS veiklos vykdomųjų subjektų finansavimo  pagrindai yra:
     1) juridinio asmens,  įmonės, neturinčios  juridinio  asmens
teisių,   akreditavimą asmens  ar visuomenės sveikatos priežiūrai
patvirtinantys dokumentai;
     2) sveikatinimo veiklos sutarties sudarymas;
     3) įmonių   ir   įstaigų,   akredituotų   asmens   sveikatos
priežiūrai,  privalomojo   draudimo   sutarties   dėl   civilinės
atsakomybės už  žalą,   padarytą asmens  sveikatai vykdant asmens
sveikatos priežiūrą, sudarymas.
     Privalomojo visuomenės  sveikatos priežiūros  lygio darbų ir
patarnavimų finansavimo  pagrindas yra  šio straipsnio  pirmosios
dalies 1 ir 2 punktuose nurodytos sąlygos.

     98 straipsnis. Sveikatinimo veiklos subjektų finansavimo
                    šaltiniai

     Valstybinių ar  savivaldybių asmens  ir visuomenės sveikatos
priežiūros įstaigų,  valstybinių  įmonių,  akredituotų  nustatytų
rūšių sveikatinimo veiklai, finansavimo šaltiniai yra:
     1) Lietuvos Respublikos  valstybės ar  savivaldybių biudžetų
lėšos;
     2) sveikatos draudimo lėšos;
     3) draudimo nuo nelaimingų atsitikimų lėšos;
     4) sveikatos fondų lėšos;
     5) lėšos už  mokamą sveikatos priežiūrą ir mokamas paslaugas
bei patarnavimus;
     6) palūkanos,  mokamos   už  bankuose   saugomas  asmens  ar
visuomenės sveikatos priežiūros įstaigų nebiudžetines lėšas.
     Valstybinių ir  savivaldybių asmens  ir visuomenės sveikatos
priežiūros įstaigų,   valstybinių  įmonių, akredituotų  nustatytų
rūšių sveikatinimo  veiklai, finansavimo iš valstybės ar savival-
dybių  biudžetų   lėšų  tvarką   nustato   Lietuvos   Respublikos
Vyriausybė.
     Privačių subjektų,  akredituotų sveikatinimo veiklai, finan-
savimo šaltiniai yra:
     1) sveikatos draudimo lėšos;
     2) draudimo nuo nelaimingų atsitikimų lėšos;
     3) lėšos už  mokamą sveikatos priežiūrą ir mokamas sveikatos
priežiūros paslaugas bei patarnavimus;
     4) palūkanos,  mokamos  už  bankuose  saugomas  šių  įstaigų
lėšas;
     5) įmonių, įstaigų,  organizacijų, konfesijų, kitų juridinių
ir fizinių asmenų sveikatos fondų lėšos.
     Privatiems subjektams,  akredituotiems asmens  ar visuomenės
sveikatos  priežiūrai,   Lietuvos  Respublikos   Vyriausybės   ar
savivaldybių  nustatyta   tvarka  gali  būti  skiriami  valstybės
biudžeto  ar   savivaldybių  biudžetų   asignavimai   privalomojo
sveikatinimo veiklos lygio darbams ir paslaugoms užtikrinti, taip
pat Valstybinio  sveikatos fondo  ir savivaldybių sveikatos fondų
lėšos valstybinių ar savivaldybių sveikatos programų vykdymui.

     99 straipsnis. Valstybinių ir savivaldybių sveikatos
                    priežiūros     įstaigų  finansinė veikla

     Valstybinės ir  savivaldybių asmens  ir visuomenės  sveikatos
priežiūros įstaigos  savarankiškai nustato savo išlaidų struktūrą,
išskyrus tą  jų dalį, kuri skiriama darbo apmokėjimui. Šių išlaidų
normatyvus tvirtina Lietuvos Respublikos Vyriausybė.
     Valstybinių ir  savivaldybių asmens  ir visuomenės sveikatos
priežiūros  įstaigų,  darbuotojų  darbo  apmokėjimo,  neviršijant
patvirtintų normatyvų,  sąlygas apibrėžia  kolektyvinės sutartys,
sudaromos Kolektyvinių  susitarimų ir sutarčių įstatymo nustatyta
tvarka.

     100 straipsnis. Visuomenės sveikatos monitoringo ir
                    visuomenės     sveikatos ekspertizės
                    finansavimo tvarka

     Įmonės, kurių  ūkinė-komercinė ar kitokia veikla daro kenksm-
ingą poveikį  sveikatai, gyvenamosios  ir darbo  aplinkos kokybei,
privalo  apmokėti   iš  savo   lėšų  tokio   poveikio   sveikatai,
gyvenamajai ir  darbo aplinkai  stebėjimus  (visuomenės  sveikatos
monitoringą) ir  visuomenės sveikatos  ekspertizę, kuriuos atlieka
Valstybinė visuomenės  sveikatos priežiūros tarnyba prie Sveikatos
ministerijos ir jos padaliniai.
     Įmones,  kurių   ūkinė-komercinė  ar   kitokia  veikla  daro
kenksmingą poveikį  sveikatai,  gyvenamosios  ir  darbo  aplinkos
kokybei, nustato  Valstybinė higienos inspekcija prie Valstybinės
visuomenės sveikatos priežiūros tarnybos.

     101 straipsnis. Sveikatinimo veiklos mokslinių tyrimų
                    finansavimas

     Valstybės biudžeto lėšos, skirtos sveikatos priežiūrai, gali
būti naudojamos ir sveikatinimo veiklos moksliniams taikomiesiems
tyrimams finansuoti. Sveikatinimo veiklos mokslinių fundamentinių
tyrimų finansavimui  turi būti  naudojamos mokslui  ir  techninei
pažangai skirtos valstybės biudžeto lėšos.

     102 straipsnis. Valstybinis sveikatos fondas

     Valstybinis  sveikatos  fondas  steigiamas  sukaupti  lėšoms
valstybinėms  sveikatos  programoms  finansuoti  ir  visuomeninių
organizacijų, ginančių  visuomenės sveikatos  interesus,  veiklos
programoms remti.  Valstybinį sveikatos  fondą  steigia  Lietuvos
Respublikos   Vyriausybė   ir   paveda   Sveikatos   ministerijai
disponuoti šiuo fondu ir jį tvarkyti. Valstybinio sveikatos fondo
nuostatus ir jo sąmatą tvirtina Lietuvos Respublikos Vyriausybė.
     Valstybinio sveikatos fondo lėšų šaltiniai yra:
     1) Lietuvos Respublikos  Seimo nustatyta  valstybės biudžeto
asignavimų,  skiriamų   valstybinėms  socialinio   ir  ekonominio
plėtojimo programoms, dalis;
     2) Draudimo  reikalų tarybos  paskirta draudimo organizacijų
atskaitymų į prevencijos fondą dalis;
     3) įstatymo nustatyta  akcizų  už  alkoholinius  gėrimus  ir
tabako gaminius bei etiliuotą benziną įmokų, pervedamų į fondą iš
Valstybinės mokesčių  inspekcijos surenkamosios  sąskaitos banke,
dalis;
     4) draudėjų,  mokančių   valstybinio   socialinio   draudimo
įmokas,  nustatyta  pelno,  gauto  panaudojant  laikinai  laisvas
valstybinio socialinio draudimo biudžeto lėšas, dalis;
     5) savanoriškos fizinių ar juridinių asmenų įmokos;
     6) palūkanos, mokamos už bankuose saugomas fondo lėšas;
     7) 50 procentų  lėšų, gautų  pritaikius baudas ir ekonomines
sankcijas už  sveikatinimo veiklos  įstatymų ir  kitų teisės aktų
pažeidimus;
     8) kitos teisėtai įgytos lėšos.

     103 straipsnis. Savivaldybių sveikatos fondai

     Savivaldybių  sveikatos  fondai  steigiami  sukaupti  lėšoms
savivaldybių   visuomenės    sveikatos   priežiūros    programoms
finansuoti bei  visuomeninių  organizacijų,  ginančių  visuomenės
sveikatos  interesus,   veiklos  programoms  remti.  Savivaldybės
sveikatos  fondą   steigia  ir   jo   išlaidų   sąmatą   tvirtina
savivaldybės taryba.
     Savivaldybių sveikatos  fondų  tipinius  nuostatus  tvirtina
Lietuvos Respublikos Seimas.
     Savivaldybių sveikatos fondų lėšų šaltiniai yra:
     1) savivaldybės biudžeto dotacijos;
     2) savanoriškos juridinių ir fizinių asmenų įmokos;
     3) palūkanos, mokamos už bankuose saugomas fondo lėšas;
     4) savivaldybių  gamtos  apsaugos  fondų  lėšų  20  procentų
atskaitymai;
     5) Sveikatos   draudimo   įstatymo   nustatyta   privalomojo
sveikatos  draudimo   įmokų  į   savivaldybių  sveikatos   fondus
atskaitymų dalis;
     6) kitos teisėtai įgytos lėšos.

     104 straipsnis. Įmonių, įstaigų, organizacijų, konfesijų,
                    kitų juridinių ir  fizinių asmenų
                    sveikatos fondai

     Įmonės, įstaigos, organizacijos, konfesijos, kiti juridiniai
ir fiziniai asmenys turi teisę steigti sveikatos fondus sveikatos
programoms finansuoti  ir sveikatos  priežiūros  įstaigų  veiklos
programoms remti.  Šių sveikatos  fondų sudarymo, likvidavimo bei
jų  lėšų  naudojimo  tvarka  nustatoma  jų  nuostatuose,  kuriuos
tvirtina  Lietuvos  Respublikos  Vyriausybė.  Šio  fondo  išlaidų
sąmatą tvirtina jo steigėjas (steigėjai).
     Įmonių, įstaigų,  organizacijų, konfesijų, kitų juridinių ir
fizinių asmenų sveikatos fondų pajamas sudaro:
     1) juridinių ir  fizinių asmenų  lėšos bei  jų  savanoriškos
įmokos;
     2) palūkanos, mokamos už bankuose saugomas fondo lėšas;
     3) kitos teisėtai įgytos lėšos.    

     105 straipsnis. Farmacinės veiklos finansavimas

     Farmacinės veiklos finansavimo šaltiniai yra:
     1) lėšos  už realizuojamus  Lietuvos Respublikoje vaistus ir
kitus medicininės paskirties gaminius;
     2) lėšos už  pagamintus Lietuvos Respublikoje ir realizuotus
užsienio  valstybėse  vaistus  ir  kitus  medicininės  paskirties
gaminius;
     3) lėšos  už  šio  įstatymo  nustatytus  mokamus  farmacinės
veiklos paslaugas bei patarnavimus;
     4) kitos įstatymų nustatytos lėšos.

                             V DALIS
               LNSS VALDYMO SUBJEKTŲ KOMPETENCIJA
    I SKYRIUS. LNSS VALSTYBINIO VALDYMO SUBJEKTŲ KOMPETENCIJA

     106 straipsnis. Lietuvos Respublikos Vyriausybės
                    pagrindiniai   įgaliojimai sveikatinimo
                    veiklai valdyti

     Lietuvos Respublikos  Vyriausybė tvarko sveikatinimo reikalus
ir reguliuoja sveikatinimo veiklą:
     1) tvirtindama  ir   užtikrindama  privalomąjį  sveikatinimo
veiklos lygį bei jo laikymosi kontrolę;
     2) tvirtindama   ir   užtikrindama   valstybinių   sveikatos
programų įgyvendinimą;
     3) nustatydama   ministerijų    ir    Vyriausybės    įstaigų
kompetenciją sveikatinimo veiklos klausimais;
     4) užtikrindama    tarpžinybinės     sveikatinimo    veiklos
koordinavimą valstybiniu lygiu;
     5) rengdama  ir   teikdama   Lietuvos   Respublikos   Seimui
svarstyti sveikatinimo  veiklos  įstatymų  ir  kitų  teisės  aktų
projektus;
     6) rengdama ir  priimdama   pagal savo  kompetenciją  teisės
aktus kitais sveikatinimo veiklos reguliavimo klausimais;
     7) steigdama    valstybines    tarnybas    ir    valstybines
inspekcijas, vykdančias  sveikatinimo  veiklą,  ir  vykdydama  jų
steigėjo funkcijas;
     8) rūpindamasi, kad  Lietuvos valstybės sienos ir teritorija
būtų apsaugotos nuo užkrečiamųjų ligų įvežimo, jų paplitimo;
     9) vykdydama kitas  sveikatinimo veiklos  valdymo funkcijas,
kurias   Lietuvos   Respublikos   Vyriausybei   paveda   Lietuvos
Respublikos Konstitucija, šis ir kiti įstatymai.

     107 straipsnis. Sveikatos ministerijos pagrindiniai
                    įgaliojimai    sveikatinimo   reikalams
                    tvarkyti

     Sveikatos ministerija:
     nustato pagal  savo  kompetenciją  privalomojo  sveikatinimo
veiklos  lygio   mastus  ir   teikia  juos   tvirtinti   Lietuvos
Respublikos Vyriausybei;
     analizuoja gyventojų  sveikatos būklę ir jos raidos prognozę,
prisideda  nustatant   sveikatinimo  veiklos   tikslus,  valstybės
siekiamo sveikatos  lygio rodiklius ir Lietuvos sveikatos programą
jiems pasiekti;
     prisideda rengiant valstybines sveikatos programas;
     Lietuvos   Respublikos   Vyriausybės   pavedimu   kartu   su
savivaldybėmis nustato  pirminės sveikatos  priežiūros  plėtojimo
pagrindines kryptis;
     dalyvauja akreditacijoje  sveikatos priežiūrai  ir  prižiūri
visų nuosavybės  rūšių asmens  ir visuomenės sveikatos priežiūros
bei farmacinės veiklos subjektų veiklą;
     tvarko pagal  savo kompetenciją  kitus asmens  ir visuomenės
sveikatos priežiūros bei farmacinės veiklos rūšių reikalus;
     rengia  ir  priima  pagal  savo  kompetenciją  teisės  aktus
sveikatinimo  veiklos   rūšių,   išvardytų   šiame   straipsnyje,
įgyvendinimo klausimais.
     Sveikatos  ministerija  tvarko  kitus  sveikatinimo  veiklos
reikalus kartu  su kitomis ministerijomis pagal šio įstatymo 108-
109 straipsnius ir vykdo kitas valstybinio reguliavimo funkcijas,
numatytas šiame  įstatyme, kituose  įstatymuose  ir  ministerijos
nuostatuose.

     108 straipsnis. Bendroji ministerijų, Vyriausybės įstaigų
                    kompetencija sveikatinimo reikalų klausimais

     Ministerijos, Vyriausybės įstaigos pagal savo kompetenciją:
     1) sustabdo,  riboja   ūkinių  subjektų  veiklą,  kenkiančią
sveikatai bei  aplinkai, kai  pažeidžiami sveikatos priežiūros ar
aplinkos apsaugos teisės aktų reikalavimai;
     2) skelbia visuomenei  ūkinės ir kitokios veiklos, galinčios
turėti  kenksmingą   poveikį  sveikatai,   projektus,  planus  ir
programas;
     3) laiku  informuoja   gyventojus  apie   sveikatos  rizikos
laipsnį gyvenamojoje ir darbo aplinkoje;
     4) riboja potencialiai  pavojingas sveikatai darbinės veiklos
rūšis;
     5) remia žmonių išsilavinimo, kultūros ir informuotumo lygio
kėlimą,  siekiant   daryti  teigiamą   įtaką   žmonių   elgesiui,
susijusiam su sveiko gyvenimo būdo formavimu;
     6) organizuoja  sveikatos propagandą per masinės informacijos
priemones;
     7) draudžia ar  riboja sveikatai kenksmingų prekių, vartojimo
reikmenų reklamą;   
     8) draudžia   ar   riboja   sveikatai   kenksmingų   prekių,
produkcijos gamybą,  paslaugų teikimą,  importą, prekybą tokiomis
prekėmis ir jų vartojimą;
     9) prisideda prie aplinkos kokybės atstatymo ir palaikymo;
     10) organizuoja  priemonių, skirtų  atstatyti  ir  palaikyti
nustatytą maisto produktų, geriamo vandens kokybę, įgyvendinimą;
     11) organizuoja  veiklą,   kad  būtų   pašalintos  ypatingos
visuomenės sveikatai  situacijos  pasekmės  žmonių  sveikatai  ir
gyvybei;
     12) plėtoja ir  optimizuoja valstybinių sveikatos priežiūros
įstaigų, tarnybų, bei valstybinių farmacijos įmonių tinklą;
     13) kontroliuoja,  kaip   juridiniai  ir   fiziniai  asmenys
laikosi Sveikatos priežiūros įstatymų, vykdo sveikatos priežiūros
standartizacijos norminių dokumentų reikalavimus;
     14) teikia pasiūlymus Lietuvos Respublikos Vyriausybei, kaip
įstatymų leidimo  būdu  nustatyti  fizinių  ir  juridinių  asmenų
atsakomybę už  sveikatinimo veiklos  teisės aktų  pažeidimus,  už
padarytą žalą sveikatai ir aplinkai;
     15)  plėtoja  sveikatinimo  veiklos  mokslinius  tyrimus  ir
studijas;
     16)  plėtoja   tarptautinį   bendradarbiavimą   sveikatinimo
veiklos srityje.

     109 straipsnis. Specialioji kitų ministerijų kompetencija
                    sveikatinimo   reikalų  klausimais

     Pacientų teisių  apsaugos politikos, atsakomybės už pavojų ir
žalą sveikatai  nustatymo reikalus  pagal savo kompetenciją tvarko
Sveikatos ministerija ir Teisingumo ministerija.
     Užsienio  humanitarinės   ir  techninės  pagalbos  sveikatos
sistemai reikalus pagal savo kompetenciją tvarko Užsienio reikalų
ministerija ir Sveikatos ministerija.
     Eismo   nelaimių    prevencijos,   žalos    sveikatai    dėl
nusikalstamos   veiklos    prevencijos   reikalus    pagal   savo
kompetenciją tvarko  Susisiekimo ministerija  ir  Vidaus  reikalų
ministerija.
     Asmens   sveikatos   priežiūros   penitenciarinėje   srityje
reikalus  pagal   savo   kompetenciją   tvarko   Vidaus   reikalų
ministerija ir Sveikatos ministerija.
     Vidaus tarnybos  ir policijos pareigūnų bei jiems prilygintų
asmenų, karių, kariūnų asmens sveikatos priežiūros reikalus pagal
savo kompetenciją  tvarko  Krašto  apsaugos  ministerija,  Vidaus
reikalų ministerija ir Sveikatos ministerija.
     Sveikatos draudimo  politikos,  žalos  sveikatai  nustatymo,
medicininės ir  socialinės ekspertizės,  socialinių  paslaugų  ir
socialinės globos  integravimo į  sveikatos  priežiūros  sistemą,
žmonių saugos  darbe  reikalus  pagal  savo  kompetenciją  tvarko
Socialinės  apsaugos   ir  darbo     ministerija   ir   Sveikatos
ministerija.
     Įstaigų ir  įmonių, akredituotų asmens sveikatos priežiūrai,
civilinės  atsakomybės   už  žalą   sveikatai,  padarytą  vykdant
sveikatos  priežiūrą,  draudimo  nustatymo  reikalus  pagal  savo
kompetenciją tvarko Finansų ministerija ir Sveikatos ministerija.
     Palankios sveikatai  aplinkos palaikymo  reikalus pagal savo
kompetenciją tvarko  Aplinkos apsaugos  ministerija ir  Sveikatos
ministerija.
     Gyventojų aprūpinimo  geros maistinės  ir biologinės  vertės
maisto produktais,  veterinarinės kontrolės, vartotojų aprūpinimo
veterinariniais vaistais  reikalus pagal savo kompetenciją tvarko
Žemės ūkio ministerija ir Pramonės ir prekybos ministerija.
     Transporto ir  kelių ekologijos  reikalus tvarko Susisiekimo
ministerija.
     Prekių  kokybės   plėtojimo  reikalus   tvarko  Pramonės  ir
prekybos ministerija.
     Gyventojų  aprūpinimo  geros  kokybės  geriamuoju  vandeniu,
sveikos gyvenamosios erdvės politikos reikalus tvarko Statybos ir
urbanistikos ministerija.
     Sveikatos  ugdymo   švietimo  sistemos  įstaigose,  pedagogų
kvalifikacijos kėlimo  sveikatos ugdymo klausimais reikalus pagal
savo kompetenciją  tvarko Švietimo ir mokslo ministerija kartu su
Sveikatos ministerija.
     Sveikatinimo veiklos  valstybinių  registrų,  klasifikatorių
rengimo, sveikatos  sistemos kompiuterizavimo  politikos reikalus
pagal savo  kompetenciją tvarko Ryšių ir informatikos ministerija
ir Sveikatos ministerija.
     Sveikatinimo  veiklos   valstybinę  statistiką   pagal  savo
kompetenciją  tvarko   Statistikos  departamentas  prie  Lietuvos
Respublikos Vyriausybės ir Sveikatos ministerija.

           II SKYRIUS. SAVIVALDYBIŲ IR JŲ INSTITUCIJŲ
          KOMPETENCIJA SVEIKATINIMO VEIKLOS KLAUSIMAIS

     110 straipsnis. Savivaldybės tarybos kompetencija
                    sveikatinimo   veiklos valdymo klausimais

     Savivaldybės taryba:
     1) tvirtina   pirminės    sveikatos   priežiūros   plėtojimo
programą, kitas  savivaldybės kompleksines ir tikslines sveikatos
programas ir kontroliuoja jų įgyvendinimą;
     2) tvirtina savivaldybės  biudžeto lėšas sveikatinimo veiklai
ir jų panaudojimo apyskaitą;
     3) tvirtina  savivaldybės   sudarytas  sveikatinimo  veiklos
sutartis;
     4) nustato sveikatos  rėmimo būdus,  priemones ir jų taikymo
tvarką;   
     5) sudaro  savivaldybės sveikatos  fondą, tvirtina  jo  lėšų
panaudojimo apyskaitą ir kontroliuoja jų naudojimą;
     6)  sudaro   bendruomenės  sveikatos   tarybą,  skiria   jos
pirmininką ir tvirtina jos nuostatus;
     7) steigia,  reorganizuoja   ar  likviduoja  savas  pirminės
sveikatos priežiūros  įstaigas, farmacijos  įmones  ir  vykdo  jų
steigėjo funkcijas;
     8)  nustato   savivaldybės  reguliavimo   sferai   priskirtų
įstaigų, organizacijų  asmens ir  visuomenės sveikatos priežiūros
įgaliojimus;
     9) atšaukia    prieštaraujančius     sveikatinimo    veiklos
įstatymams ar savivaldybės tarybos sprendimams sveikatinimo veik-
los  klausimais   savivaldybės  valdybos,  viršaičio  (mero)  bei
seniūnų   sprendimus    ir   potvarkius,    komitetų,   komisijų,
bendruomenės  sveikatos   tarybos  bei   kitų  tarybos   sudarytų
institucijų sprendimus;
     10) vykdo kitus sveikatinimo veiklos įgaliojimus, nustatytus
įstatymų ir kitų teisės aktų.

     111 straipsnis. Savivaldybės mero arba savivaldybės valdybos
                    kompetencija sveikatinimo veiklos reikalų
                    klausimais
     Savivaldybės meras arba savivaldybės valdyba:
     1) organizuoja Lietuvos  sveikatos programos, valstybinių ir
sveikatos programų  įgyvendinimą, savivaldybės pirminės sveikatos
priežiūros plėtojimo programos, kitų savivaldybės kompleksinių ir
tikslinių sveikatos  programų projektų  rengimą  ir  savivaldybės
tarybos patvirtintų programų, sveikatinimo veiklos įstatymų, kitų
teisės aktų įgyvendinimą savivaldybės teritorijoje;
     2) užtikrina    pagal    savo    kompetenciją    privalomąjį
sveikatinimo   veiklos    lygį   savivaldybės   teritorijoje   ir
organizuoja jo laikymosi kontrolę;
     3) organizuoja pirminę sveikatinimo veiklą;
     4) organizuoja  savivaldybės   tarybos  nustatytų  sveikatos
rėmimo priemonių įgyvendinimą;
     5) sudaro šio  įstatymo ir kitų teisės aktų nustatyta tvarka
sveikatinimo veiklos  sutartis, teikia jas tvirtinti savivaldybės
tarybai ir kontroliuoja jų laikymąsi;
     6) vykdo  savivaldybės   nuosavybei  priklausančių  pirminės
sveikatos priežiūros  įstaigų projektavimo, statybos, kapitalinio
remonto užsakovo funkcijas;
     7) organizuoja   savivaldybės    nuosavybei    priklausančių
pirminės sveikatos priežiūros įstaigų medicininį auditą;
     8) organizuoja  pacientų   teisių   įgyvendinimo   priežiūrą
pirminio lygio asmens sveikatos priežiūros įstaigose;
     9) įstatymų numatytais pagrindais neleidžia įmonėms užsiimti
ūkine-komercine  veikla,   nustatyta  tvarka   atšaukia  išduotas
juridiniams ir fiziniams asmenims licencijas tai veiklai;
     10) vykdo kitus sveikatinimo veiklos įgaliojimus, nustatytus
įstatymų ir kitų teisės aktų.

     112 straipsnis. Miesto, rajono savivaldybės gydytojo
                    kompetencija sveikatinimo veiklos reikalų
                    klausimais

     Miesto, rajono  savivaldybės gydytoją  skiria  ir  atleidžia
savivaldybės  taryba.
     Miesto ar  rajono savivaldybės gydytojais gali būti skiriami
medicinos specialistai,  išlaikę sveikatos  ekonomikos, sveikatos
teisės, vadybos,  sveikatinimo  veiklos  organizavimo  egzaminus.
Egzaminų komisiją ir programą sudaro sveikatos ministras.
     Miesto,   rajono    savivaldybės       gydytojas   vadovauja
savivaldybės sveikatinimo  veiklos padaliniui,  kurio  tarnautojų
etatų skaičių nustato savivaldybė.
     Miesto, rajono savivaldybės gydytojas:
     1) vykdo  savivaldybės   mero  arba   savivaldybės  valdybos
funkcijas, numatytas  šio įstatymo  111 straipsnio 1, 2, 3, 5, 7,
8, punktuose;
     2) vykdo kitus  sveikatinimo veiklos  įgaliojimus, numatytus
savivaldybės   sveikatinimo    veiklos   padalinio   nuostatuose,
patvirtintuose savivaldybės mero arba savivaldybės valdybos.

     113 straipsnis. Aukštesniojo teritorijos administracinio
                    vieneto gydytojo  kompetencija sveikatinimo
                    veiklos reikalų klausimais

     Aukštesniojo teritorijos  administracinio  vieneto  gydytoją
skiria ir  atleidžia Lietuvos  Respublikos  Vyriausybė  sveikatos
ministro  teikimu.   Aukštesniojo   teritorijos   administracinio
vieneto gydytojas  yra  kartu  Valstybinės  visuomenės  sveikatos
priežiūros  tarnybos   regioninio  visuomenės   sveikatos  centro
direktorius.
     Aukštesniojo teritorijos administracinio vieneto gydytojas:
     1) prižiūri  sveikatinimo veiklos įstatymų, kitų teisės aktų,
Lietuvos sveikatos  programos ir  valstybinių  sveikatos  programų
įgyvendinimą ir remia savivaldybių sveikatos programų įgyvendinimą
aukštesniajame teritorijos administraciniame vienete;
     2) apibendrina  sveikatos santykių  valstybinio  reguliavimo
priemonių    taikymo    praktiką    aukštesniajame    teritorijos
administraciniame  vienete   ir  rengia   pasiūlymus  Valstybinei
sveikatos reikalų komisijai dėl jų rengimo bei tobulinimo;
     3)  derina   su  aukštesniojo   teritorijos  administracinio
vieneto administracija  ir Sveikatos  ministerija antrinio  lygio
asmens sveikatos  priežiūros įstaigų  steigimo, reorganizavimo ar
likvidavimo klausimus;
     4) prižiūri,  kaip apskrities  administracija vykdo antrinio
lygio sveikatos  priežiūros įstaigų statybos, kapitalinio remonto
ir užsakovo funkcijas;
     5)  prižiūri  antrinio  lygio  asmens  sveikatos  priežiūros
įstaigų veiklą ir organizuoja jų medicininį auditą;
     6)  organizuoja   pacientų  teisių   įgyvendinimo  priežiūrą
antrinio lygio asmens sveikatos priežiūros įstaigose;
     7) vykdo  kitus sveikatinimo veiklos įgaliojimus, nustatytus
įstatymų ir kitų teisės aktų.
     Aukštesniojo teritorijos  administracinio vieneto  gydytojas
savo funkcijoms  įgyvendinti savo  žinioje turi  specialistus  ir
pagalbinį personalą,  kurių etatų  struktūrą ir  skaičių  nustato
Lietuvos Respublikos Vyriausybė.

       III SKYRIUS. LNSS VEIKLOS KOORDINAVIMO INSTITUCIJOS

     114 straipsnis. Nacionalinė sveikatos taryba

     Nacionalinė sveikatos  taryba -  tai savarankiškai veikianti
sveikatos   politikos   koordinavimo   institucija.   Nacionalinė
sveikatos taryba  sudaroma ir  veikia pagal  Lietuvos Respublikos
Seimo  patvirtintus   nuostatus.  Nacionalinę   sveikatos  tarybą
sudaro: 1/3  savivaldybių bendruomenių  sveikatos tarybų atstovų,
1/3  visuomeninių  organizacijų,  ginančių  visuomenės  sveikatos
interesus,   atstovų,   1/3   visuomenės   sveikatos   priežiūros
specialistų. Nacionalinės sveikatos tarybos veikla yra remiama iš
valstybės biudžeto.
     Nacionalinė sveikatos taryba:
     koordinuoja Valstybės mastu:
     1) sveikatos ugdymo politiką;
     2) alkoholio kontrolės politiką;
     3) tabako kontrolės politiką;
     4) narkotikų kontrolės politiką;   
     5) visuomenės sveikatos saugos politiką;
     6) ligų profilaktikos ir kontrolės politiką;
     aprobuoja valstybinių sveikatos programų projektus savo kom-
petencijos klausimais;
     aprobuoja privalomojo  sveikatinimo  veiklos  lygio  mastus,
sveikatinimo veiklos  tikslų, valstybės  siekiamo sveikatos lygio
rodiklių ir Lietuvos sveikatos programos projektus;
     rengia  ir   kasmet  teikia   Lietuvos  Respublikos   Seimui
pranešimą  apie   gyventojų  sveikatos   ir  sveikatos  politikos
formavimo ir įgyvendinimo būklę;
     vykdo kitas  funkcijas, kurios  jai priskirtos  pagal šį  ir
kitus įstatymus bei tarybos statutą.
     Nacionalinė sveikatos taryba turi teisę:
     1) gauti  iš Lietuvos  Respublikos Vyriausybės, ministerijų,
kitų Vyriausybės  įstaigų, savivaldybių  valdymo organų,  įmonių,
įstaigų,  organizacijų  teisės  aktų,  programų  projektus,  kitą
informaciją,  reikalingą   šiame  įstatyme   ir  tarybos  statute
numatytoms funkcijoms vykdyti;
     2) atlikti  pagal kompetenciją  įstatymų, kitų  teisės aktų,
socialinio ir  ekonominio plėtojimo  programų projektų ekspertizę
ir teikti šių programų rengėjams savo išvadas;
     3) teikti  pagal savo  kompetenciją  konsultacijas  Lietuvos
Respublikos   Seimui,    Vyriausybei,    ministerijoms,    kitoms
Vyriausybės įstaigoms;
     4) sudaryti   ekspertų    komisijas    tarybos    funkcijoms
įgyvendinti.

     115 straipsnis. Valstybinė sveikatos reikalų komisija

     Valstybinė  sveikatos   reikalų   komisija   prie   Lietuvos
Respublikos Vyriausybės yra institucija, koordinuojanti sveikatos
rėmimo   planavimą    ir   įgyvendinimą   ministerijose,   kitose
Vyriausybės įstaigose,  sveikatinimo  veiklos  įstatymų  ir  kitų
teisės aktų įgyvendinimą.
     Valstybinę  sveikatos   reikalų  komisiją   sudaro  ir   jos
nuostatus tvirtina  Lietuvos  Respublikos  Vyriausybė.  Valstybės
sveikatos reikalų  komisijos  veikla  finansuojama  iš  valstybės
biudžeto.
     Valstybinė sveikatos reikalų komisija koordinuoja šių sričių
sveikatos rėmimo planavimą ir įgyvendinimą:
     1) gyventojų sveikatos ugdymo;
     2)  aplinkos  apsaugos,  aplinkos  higienos,  žmonių  saugos
darbe, darbo higienos ir darbo medicinos;
     3) mitybos higienos ir maisto kokybės kontrolės;
     4) alkoholio, tabako ir narkotikų kontrolės;
     5) traumatizmo profilaktikos;
     6) infekcinių ligų kontrolės ir jų profilaktikos;
     koordinuoja sveikatinimo  veiklos įstatymų  ir  kitų  teisės
aktų įgyvendinimą,  apibendrina jų  taikymo praktiką, koordinuoja
jų rengimą  ministerijose ir kitose Vyriausybės įstaigose, teikia
pasiūlymus Lietuvos  Respublikos Vyriausybei  dėl jų  rengimo bei
tobulinimo, taip pat - teisės aktų projektus Lietuvos Respublikos
Vyriausybei;
     atlieka  valstybinių   socialinio  ir  ekonominio  plėtojimo
programų, valstybės  investicijų programų,  koncepcijų, įstatymų,
kitų teisės  aktų projektų  ekspertizę ir  teikia pasiūlymus  šių
projektų rengėjams savo kompetencijos klausimais;
     Lietuvos Respublikos  Vyriausybės pavedimu  sudaro sveikatos
rėmimo sutartis  tarp Lietuvos  Respublikos Vyriausybės ir vietos
savivaldybių.
     Valstybinė sveikatos reikalų komisija turi teisę:
     1) gauti iš  Lietuvos Respublikos  Vyriausybės, ministerijų,
kitų Vyriausybės  įstaigų, savivaldybių  valdymo organų,  įmonių,
įstaigų,  organizacijų   įstatymų,  kitų  teisės  aktų,  programų
projektus bei  kitą informaciją,  reikalingą  šiame  įstatyme  ir
komiteto nuostatuose numatytoms funkcijoms vykdyti;
     2) atlikti  pagal savo  kompetenciją įstatymų,  kitų  teisės
aktų,  socialinio   ir  ekonominio  plėtojimo  programų  projektų
ekspertizę ir teikti šių programų rengėjams ekspertizės išvadas;
     3) teikti  pagal savo  kompetenciją  konsultacijas  Lietuvos
Respublikos  Vyriausybei,   ministerijoms,   kitoms   Vyriausybės
įstaigoms, savivaldybių valdymo organams;
     4) dalyvauti  savivaldybių valdymo organams, suinteresuotoms
ministerijoms, kitoms  Vyriausybės įstaigoms  svarstant sveikatos
rėmimo klausimus ir teikti pasiūlymus dėl šių klausimų sprendimo;
     5)  sudaryti   laikinas  ar   nuolatines  ekspertų  ar  kitų
specialistų   grupes    komisijos   kompetencijai    priskirtiems
uždaviniams spręsti.

     116 straipsnis. Savivaldybės bendruomenės sveikatos taryba

     Savivaldybės   bendruomenės    sveikatos   taryba    -   tai
savarankiška sveikatinimo  veiklos koordinavimo  institucija prie
savivaldybės tarybos. Šią tarybą sudaro ir jos nuostatus tvirtina
savivaldybės taryba.  Savivaldybės bendruomenės  sveikatos tarybą
sudaro: 1/3  visuomenės  sveikatos  priežiūros  specialistų,  1/3
savivaldybės nuosavų  įmonių, įstaigų,  organizacijų atstovų, 1/3
visuomeninių   organizacijų,    ginančių   visuomenės   sveikatos
interesus, atstovų.  Savivaldybės bendruomenės  sveikatos tarybos
veikla yra remiama iš savivaldybės biudžeto.
     Savivaldybės bendruomenės sveikatos taryba:
     koordinuoja savivaldybės teritorijoje:
     1) sveikatos ugdymo politiką; 
     2) alkoholio kontrolės politiką;
     3) tabako kontrolės politiką;
     4) narkotikų kontrolės politiką;   
     5) visuomenės sveikatos saugos politiką;
     6) infekcinių susirgimų profilaktikos ir kontrolės politiką;
     aprobuoja   savivaldybės   pirminės   sveikatos   priežiūros
plėtojimo programos, kitų savivaldybės sveikatos programų projek-
tus;
     nagrinėja,  teikia   pagal   savo   kompetenciją   klausimus
savivaldybės tarybai, savivaldybės valdybai, viršaičiui (merui);
     vykdo kitas  funkcijas, priskirtas tarybai pagal šį ir kitus
įstatymus bei tarybos nuostatus.
     Savivaldybės bendruomenės sveikatos taryba turi teisę:
     1) gauti  iš savivaldybės valdymo institucijų,  savivaldybės
teritorijoje esančių  įmonių, įstaigų,  organizacijų informaciją,
reikalingą  šiame  įstatyme  ir  tarybos  nuostatuose  numatytoms
funkcijoms vykdyti;
     2) atlikti  pagal savo  kompetenciją  savivaldybės  tarybos,
savivaldybės valdymo  institucijų valdymo sprendimų, savivaldybės
socialinio ir  ekonominio plėtojimo  programų projektų ekspertizę
ir teikti šių programų rengėjams savo išvadas;
     3) teikti  pagal savo kompetenciją konsultacijas savivaldybės
tarybai, savivaldybės valdymo institucijoms, ūkiniams subjektams;
     4)   sudaryti    ekspertų   komisijas   tarybos   funkcijoms
įgyvendinti;
     5) deleguoti savo atstovus į Nacionalinę sveikatos tarybą.

     117 straipsnis. Valstybinė tabako ir alkoholio kontrolės
                    tarnyba prie  Lietuvos Respublikos
                    Vyriausybės

     Valstybinę tabako  ir  alkoholio    kontrolės  tarnybą  prie
Lietuvos  Respublikos   Vyriausybės  steigia   ir  jos  nuostatus
tvirtina Lietuvos  Respublikos Vyriausybė.  Valstybinė  tabako ir
alkoholio kontrolės  tarnyba  yra  juridinis  asmuo.  Jos  veikla
finansuojama iš valstybės biudžeto.
     Valstybinė tabako ir alkoholio kontrolės tarnyba:
     1) licencijuoja alkoholio, tabako gamybą, prekybą, importą;
     2)  kontroliuoja,  kaip  ūkiniai  subjektai  laikosi  tabako
kontrolės ir alkoholio kontrolės įstatymų;
     3)  vykdo   kitų  įstatymų,   tarnybos  nuostatų   nustatytas
funkcijas.

     118 straipsnis. Valstybinė visuomenės sveikatos priežiūros
                    tarnyba prie Sveikatos ministerijos

     Valstybinę  visuomenės   sveikatos  priežiūros  tarnybą  prie
Sveikatos ministerijos steigia ir jos nuostatus tvirtina Sveikatos
ministerija.
     Valstybinė  visuomenės  sveikatos  priežiūros  tarnyba  prie
Sveikatos ministerijos:
     1)  vykdo  teritorijų  aukštesniuosiuose  administraciniuose
vienetuose regioninių  Sveikatos ministerijos padalinių funkcijas
visuomenės sveikatos priežiūrai tvarkyti;
     2) Sveikatos  ministerijos pavedimu  kartu su savivaldybėmis
nustato pirminės  sveikatos  priežiūros  plėtojimo  prioritetines
kryptis;
     3)  vykdo   visuomenės  sveikatos   monitoringą  ir  atlieka
visuomenės sveikatos ekspertizę;
     4) Sveikatos  ministerijos pavedimu  rengia standartizacijos
norminius dokumentus, skirtus visuomenės sveikatos priežiūrai;
     5)  įstatymų   ir  kitų  teisės  aktų  nustatyta  tvarka  ir
pagrindais  išduoda leidimus ūkinei-komercinei veiklai;
     6)  vykdo   kitų  įstatymų,   tarnybos  nuostatų   nustatytas
funkcijas.

     119 straipsnis. Valstybinė vaistų kontrolės tarnyba prie
                    Sveikatos  ministerijos

     Valstybinę   vaistų   kontrolės   tarnybą   prie   Sveikatos
ministerijos  steigia   ir  jos   nuostatus  tvirtina   Sveikatos
ministerija.  Ši   tarnyba  yra   juridinis  asmuo.   Jos  veikla
finansuojama iš valstybės biudžeto.
     Valstybinė   vaistų   kontrolės   tarnyba   prie   Sveikatos
ministerijos:
     1) akredituoja  juridinius ir  fizinius  asmenis  farmacinei
veiklai;
     2) licencijuoja  vaistų ir vaistinių prekių gamybą, prekybą,
importą;
     3) registruoja vaistus;
     4) kontroliuoja vaistų ir vaistinių medžiagų kokybę;
     5) kontroliuoja farmacinę veiklą;
     6) vykdo  farmacinės veiklos  monitoringą (informacijos apie
vaistus,  jų   gamybą,  importą,   prekybą,  eksportą   rinkimas,
kaupimas, apdorojimas ir platinimas);
     7) vykdo kitas funkcijas, nustatytas kitų įstatymų, tarnybos
nuostatų.

     120 straipsnis. Valstybinė teisės medicinos tarnyba prie
                    Sveikatos ministerijos

     Valstybinę   teisės   medicinos   tarnybą   prie   Sveikatos
ministerijos  steigia   ir  jos   nuostatus  tvirtina   Sveikatos
ministerija.  Ši   tarnyba  yra   juridinis  asmuo.   Jos  veikla
finansuojama iš valstybės biudžeto.
     Valstybinė   teisės   medicinos   tarnyba   prie   Sveikatos
ministerijos:
     1) daro  kvotos, tardymo ir teismo pavedimu teismo medicinos,
teisės medicinos ekspertizes ir tyrimus;
     2) vykdo  kitas įstatymų  ir  tarnybos  nuostatų  nustatytas
funkcijas.

     121 straipsnis. Valstybinė teisės psichiatrijos ir
                    narkologijos   tarnyba prie  Sveikatos
                    ministerijos

     Valstybinę teisės psichiatrijos ir narkologijos tarnybą prie
Sveikatos  ministerijos   steigia  ir   jos  nuostatus   tvirtina
Sveikatos ministerija. Ši tarnyba yra juridinis asmuo. Jos veikla
finansuojama iš valstybės biudžeto.
     Valstybinė teisės  psichiatrijos ir narkologijos tarnyba prie
Sveikatos ministerijos:
     1) daro  kvotos, tardymo ir teismo pavedimu teismo medicinos,
teisės psichiatrijos ir narkologijos ekspertizes;
     2) vykdo  kitas įstatymų  ir  tarnybos  nuostatų  nustatytas
funkcijas.

     122 straipsnis. Valstybinė akreditavimo sveikatos priežiūros
                    veiklai tarnyba prie Sveikatos ministerijos

     Valstybinę akreditavimo sveikatos priežiūros veiklai tarnybą
prie Sveikatos  ministerijos steigia  ir  jos  veiklos  nuostatus
tvirtina Sveikatos  ministerija. Ši  tarnyba yra juridinis asmuo.
Jos veikla yra finansuojama iš valstybės biudžeto.
     Valstybinė akreditavimo  sveikatos priežiūros veiklai tarnyba
prie Sveikatos ministerijos:
     1) kontroliuoja,  ar sveikatos  priežiūros įstaigos,  įmonių
plotai,  įranga   atitinka  standartizacijos  norminių  dokumentų
reikalavimus;
     2)  vykdo   medicininio  audito   ir  sveikatos   priežiūros
priimtinumo kontrolės duomenų monitoringą;
     3) išduoda  juridiniams ir  fiziniams asmenims  ar  atšaukia
nustatyta tvarka  licencijas,  sertifikatus,  leidimus  sveikatos
priežiūros veiklai;      
     4) vykdo kitas funkcijas, nustatytas tarnybos nuostatų.
     Valstybinė akreditavimo sveikatos priežiūros veiklai tarnyba
prie Sveikatos ministerijos turi teisę reikalauti:
     1) iš  fizinių ir juridinių asmenų informacijos ir dokumentų,
reikalingų jos funkcijoms vykdyti;
     2)  iš   sveikatos  priežiūros   įstaigų,  tarnybų,   įmonių
steigėjų,  kad   neakredituotos  sveikatos  priežiūros  įstaigos,
tarnybos, įmonės,  jų struktūriniai  padaliniai būtų  pertvarkomi
pagal  sveikatos  priežiūros  veiklos  standartizacijos  norminių
dokumentų  reikalavimus  į  kito  pobūdžio  sveikatos  priežiūros
įstaigas,  farmacijos   įmones   pagal   Sveikatos   ministerijos
patvirtintą nomenklatūrą;
     3)  iš   juridinių  asmenų,   išdavusių   įmonėms   leidimus
(licencijas) ūkinei-komercinei  veiklai,  juos  nustatyta  tvarka
atšaukti,  jeigu  įmonės  neakredituojamos  visuomenės  sveikatos
saugos veiklai.

     123 straipsnis. Valstybinė ir teritorinės ligonių kasos

     Valstybinė ir  teritorinės ligonių  kasos  nustatyta  tvarka
kaupia sveikatos draudimo įnašus bei kitas teisėtai įgytas lėšas,
užtikrina nustatytų  rūšių asmens  sveikatos priežiūros  paslaugų
apmokėjimą (pirkimą),  kontroliuoja jų  kaštus ir  kokybę, teikia
lėšų savivaldybių  sveikatos programų  įgyvendinimui, vykdo kitas
funkcijas, nustatytas įstatymų ir kasų nuostatų.

     124 straipsnis. Profesinės asmens bei visuomenės sveikatos
                    priežiūros ir farmacijos darbuotojų
                    organizacijos

     Profesinės asmens  bei visuomenės  sveikatos priežiūros  bei
farmacijos darbuotojų organizacijos šio ir kitų įstatymų bei kitų
teisės aktų  nustatyta tvarka  dalyvauja  Nacionalinės  sveikatos
tarybos, savivaldybių  bendruomenių  sveikatos  tarybų  veikloje,
juridinių ir  fizinių asmenų  akreditavime sveikatinimo  veiklai,
įmonių ir  įstaigų, akredituotų  sveikatinimo  veiklai,  valdyme,
rūpinasi savo  narių kvalifikacijos  kėlimu, sudaro  kolektyvines
sutartis ir susitarimus dėl darbo ir jo apmokėjimo sąlygų.

     125 straipsnis. Valstybinė higienos inspekcija prie
                    Valstybinės visuomenės  sveikatos priežiūros
                    tarnybos

     Valstybinę higienos  inspekciją prie  Valstybinės visuomenės
sveikatos priežiūros  tarnybos steigia  ir jos  veiklos nuostatus
tvirtina  Sveikatos  ministerija.  Ši  inspekcija  yra  juridinis
asmuo. Jos veikla yra finansuojama iš valstybės biudžeto.
     Valstybinė higienos  inspekcija prie  Valstybinės visuomenės
sveikatos priežiūros tarnybos:
     1) vykdo valstybinę higieninę kontrolę;
     2)  kontroliuoja,   kaip  laikomasi   sveikatos   priežiūros
įstatymų  ir   sveikatos  priežiūros   standartizacijos  norminių
dokumentų reikalavimų;
     3) duoda  leidimus vykdyti žemės sklypų naudojimo, statybos,
rekonstrukcijos darbus,  diegti naujas  žaliavas,  technologijas,
gamybos priemones, receptūras, realizuoti prekes, vartojimo reik-
menis;
     4)  taiko   sankcijas  fiziniams  ir  juridiniams  asmenims,
nesilaikantiems sveikatinimo veiklos teisės aktų reikalavimų;
     5) vykdo  kitas funkcijas,  nustatytas įstatymų, kitų teisės
aktų  ir inspekcijos nuostatų.

     126 straipsnis. Valstybinė medicininio audito inspekcija
                    prie Sveikatos ministerijos

     Valstybinę medicininio audito inspekciją prie Sveikatos min-
isterijos steigia  ir jos  veiklos nuostatus  tvirtina  Sveikatos
ministerija. Ši  inspekcija yra  juridinis asmuo.  Jos veikla yra
finansuojama iš valstybės biudžeto.
     Valstybinė  medicininio  audito  inspekcija  prie  Sveikatos
ministerijos:
     1) kontroliuoja  ir analizuoja  sveikatos priežiūros įstaigų
veiklos ekonominį efektyvumą;
     2) kontroliuoja, kaip fiziniai ir juridiniai asmenys laikosi
standartizacijos   norminių   dokumentų   reikalavimų   sveikatos
priežiūros kokybės klausimais;
     3) kontroliuoja,  kaip valstybinės ir savivaldybių sveikatos
priežiūros  įstaigos   laikosi  nustatytų   sveikatos  priežiūros
prieinamumo reikalavimų;
     4) vykdo kitas funkcijas, nustatytas inspekcijos nuostatų.

     127 straipsnis. Lietuvos medicinos etikos komitetas

     Lietuvos medicinos  etikos komitetą  steigia ir  jo  veiklos
nuostatus  tvirtina  Sveikatos  ministerija.  Lietuvos  medicinos
etikos komitetas  yra juridinis asmuo. Jo veikla yra finansuojama
iš valstybės biudžeto.
     Lietuvos medicinos etikos komitetas:
     1)  kontroliuoja,   kaip  fiziniai  ir  juridiniai  asmenys,
vykdantys  asmens   sveikatos  priežiūrą  ar  ja  besiverčiantys,

laikosi   įstatymų   ir   standartizacijos   norminių   dokumentų
reikalavimų medicinos etikos klausimais;
     2) išduoda leidimus biomedicininiams tyrimams;
     3) vykdo kitas funkcijas, nustatytas komiteto nuostatų.
     Lietuvos  medicinos   etikos  komitetas   turi   regioninius
padalinius   aukštesniuosiuose    teritorijų   administraciniuose
vienetuose.

     128 straipsnis. Medicinos pagalbos įstaigų medicinos etikos
                    komisijos

     Medicinos  pagalbos   įstaigų  medicinos   etikos  komisijos
prižiūri, kaip  asmens sveikatos  priežiūros specialistai laikosi
medicinos etikos reikalavimų.
       Medicinos  pagalbos  įstaigų  medicinos  etikos  komisijos
sudaromos ir  veikia pagal  Sveikatos  ministerijos  patvirtintus
nuostatus.

     129 straipsnis. Savivaldybių sanitarijos inspekcija

     Savivaldybių  sanitarijos   inspekcija  yra   specializuotas
savivaldybės    administracijos    padalinys,    kontroliuojantis
sanitariją savivaldybės teritorijoje.
     Savivaldybių     sanitarijos     inspekcijos     uždavinius,
kompetenciją,  struktūrą,   jos  pareigūnų  teises  ir  pareigas,
sanitarinės kontrolės  turinį ir  tvarką reglamentuoja nuostatai,
kuriuos  tvirtina   Lietuvos  Respublikos   Vyriausybė  Sveikatos
ministerijos teikimu.
     Sanitarijos   reikalavimus   reglamentuoja   standartizacijos
norminiai  dokumentai,   kuriuos  rengia  ir  tvirtina  Valstybinė
higienos inspekcija.

     130 straipsnis. Pacientų teisių priežiūros pareigūnai

     Savivaldybių valdybos,  viršaičiai  (merai)  privalo  skirti
pacientų teisių  priežiūros pareigūnus  (kontrolierius). Jų etatų
skaičiaus normatyvus  tvirtina  savivaldybės  taryba,  tačiau  jų
skaičius turi  būti  ne  mažesnis  kaip  du  etatai  savivaldybės
teritorijos administraciniam vienetui. Pacientų teisių priežiūros
kontrolieriai privalo paaiškinti pacientams apie šiame ir kituose
įstatymuose reglamentuojamas  jų teises,  padėti pacientams,  kai
jie  kreipiasi   su  skundais  dėl  asmens  sveikatos  priežiūros
būtinųjų sąlygų  ar jų  teisių sveikatinimo  veikloje  pažeidimo,
nagrinėti jų skundus.
     Valstybinė akreditavimo sveikatos priežiūros veiklai tarnyba
skiria pacientų  teisių priežiūrai kontrolierius, kurie prižiūri,
kaip antrinio  ir tretinio  sveikatos priežiūros  lygio sveikatos
priežiūros įstaigos  užtikrina pacientų teises.   
     Pacientų teisių  gynimo, jų  priežiūros tvarką reglamentuoja
šis įstatymas, kiti įstatymai bei teisės aktai.
     Pacientų   teisių   priežiūros   kontrolierių   kompetenciją
reglamentuoja  Lietuvos   Respublikos   Vyriausybės   patvirtinti
nuostatai.

     131 straipsnis. Kitų sveikatinimo veiklos kontrolės
                    institucijų kompetencija  sveikatinimo
                    veiklos klausimais

     Kitų sveikatinimo  veiklos kontrolės institucijų (Valstybinės
veterinarijos tarnybos,  Valstybinės  darbo  inspekcijos  ir  kt.)
kompetenciją sveikatinimo  veiklos klausimais  nustato  įstatymai,
kiti teisės aktai bei tų institucijų nuostatai.

                            VI DALIS

           ASMENŲ IR ŪKINIŲ SUBJEKTŲ TEISIŲ IR PAREIGŲ
                  SVEIKATINIMO VEIKLOJE TURINYS

              I SKYRIUS. ASMENŲ TEISĖS IR PAREIGOS
                      SVEIKATINIMO VEIKLOJE
               
     132 straipsnis. Gyventojų teisės sveikatinimo veikloje

     Lietuvos Respublikos gyventojai turi teisę:
     1) turėti  sveiką, saugią  fizinę ir  socialinę aplinką  bei
informaciją apie pavojų sveikatai šioje aplinkoje;
     2) turėti  sveikatai saugias  vartojimui  skirtas  žaliavas,
gaminius, prekes ir paslaugas;
     3) turėti  informaciją apie sveikatos priežiūros įstaigas ir
tarnybas bei jų teikiamas sveikatos priežiūros paslaugas;
     4) gauti  informaciją apie  savo sveikatą  ir garantijas dėl
šios informacijos konfidencialumo;
     5)  turėti   priimtiną,  prieinamą   ir  tinkamą   sveikatos
priežiūrą;
     6)  pasirinkti   nustatyta   tvarka   sveikatos   priežiūros
specialistą, sveikatos  priežiūros įstaigą,  sveikatos priežiūros
rūšį arba jų atsisakyti, jeigu įstatymuose nenumatyta kitaip;
     7) turėti  nemokamą sveikatos  priežiūrą (valstybės  remiamą
sveikatos priežiūrą);
     8) gauti  valstybės nustatytą  paramą saugant,  atgaunant ir
stiprinant sveikatą;
     9)  dalyvauti   šio  įstatymo   nustatyta  tvarka  nustatant
sveikatos    priežiūros    plėtojimo    prioritetines    kryptis,
kontroliuojant sveikatos priežiūros prieinamumą ir tinkamumą.
     Nepilnamečio ar  neveiksnaus asmens tėvai, įtėviai, globėjai
ar rūpintojai  turi teisę savo vaikams, įvaikiams ar globotiniams
parinkti sveikatos  priežiūros specialistą,  sveikatos priežiūros
įstaigą,  sveikatos  priežiūros  rūšį  ar  atsisakyti  jų,  jeigu
įstatymuose nenumatyta kitaip.
     Teisę turėti nemokamą sveikatos priežiūrą (valstybės remiamą
asmens  ir   visuomenės  sveikatos  priežiūrą  bei  paslaugas  ir
patarnavimus), valstybės  nustatytą paramą  saugant, atgaunant ir
stiprinant sveikatą  turi tik  Lietuvos Respublikos  piliečiai ir
asmenys be pilietybės, nuolat gyvenantys Lietuvoje.
     Užsieniečių asmens  sveikatos priežiūros  tvarka ir  sąlygos
apibrėžiamos Lietuvos Respublikos tarptautinėmis sutartimis.

     133 straipsnis. Gyventojų pareigos sveikatinimo veikloje

     Lietuvos Respublikos gyventojai privalo:
     1) rūpintis  savo nepilnamečių  vaikų (įvaikių, globotinių),
savo senų tėvų sveikata;
     2) nepažeisti kitų asmenų sveikatos teisių;
     3) saugoti aplinką nuo kenksmingų poveikių.
     Asmenys, pažeidę  šio straipsnio  reikalavimus, atsako pagal
įstatymus.

     134 straipsnis. Asmenų pareiga suteikti  pirmąją pagalbą
                    nelaimingų  atsitikimų ir ūmių gyvybei
                    pavojingų susirgimų atvejais

     Asmenims, kuriems  dėl nelaimingo  atsitikimo arba dėl ūmaus
gyvybei pavojingo  susirgimo yra  būtina pagalba, pirmąją pagalbą
privalo neatidėliodami  suteikti Lietuvos Respublikos Vyriausybės
nustatyto sąrašo  profesijų, darbų ir veiklos sričių darbuotojai,
transporto  priemonių   vairuotojai  mėgėjai,   buvę   kartu   su
nukentėjusiais  ar   ligoniais  nelaimingų  atsitikimų  ar  ūmaus
gyvybei pavojingo  susirgimo vietose.  Šių asmenų apmokymo teikti
pirmąją  pagalbą   kvalifikacinius  reikalavimus   bei  pirmosios
pagalbos žinių  patikrinimo tvarką  ir sąlygas  nustato  Lietuvos
Respublikos Vyriausybė.
     Asmenims, kurie  pagal šį įstatymą ir kitus teisės aktus yra
įpareigoti teikti  pirmąją pagalbą,  savo  neveikimu  ar  veikimu
padidinusiems nukentėjusių  ar ūmiai  susirgusių asmenų sveikatos
pakenkimą, taikoma įstatymų nustatyta atsakomybė.
     
        II SKYRIUS. ĮMONIŲ, ĮSTAIGŲ, ORGANIZACIJŲ TEISĖS
               IR PAREIGOS SVEIKATINIMO  VEIKLOJE

     135 straipsnis. Įmonių, įstaigų, organizacijų teisės
                    sveikatinimo veikloje

     Įmonės, įstaigos, organizacijos turi teisę:
     1) sudaryti  šio   ir   kitų   įstatymų   nustatyta   tvarka
sveikatinimo veiklos  sutartis;
     2) steigti  šio įstatymo ir kitų teisės aktų nustatyta tvarka
sveikatos fondus;
     3) steigti  įstatymų nustatyta  tvarka asmens  ar visuomenės
sveikatos priežiūros, farmacinės veiklos subjektus bei vykdyti jų
steigėjo  funkcijas,   įkurti  savo   struktūrinius   padalinius,
vykdančius asmens ar visuomenės sveikatos priežiūrą;
     4) organizuoti  sveikatos programų  rengimą ir finansuoti jų
įgyvendinimą   iš savo  įsteigtų sveikatos fondų ar kitų teisėtai
įgytų lėšų.
     Įmonės, įstaigos,  organizacijos  gali  turėti  ir  kitokias
teises,   jeigu jos neprieštarauja šiam ir kitiems įstatymams bei
steigimo dokumentams.

     136 straipsnis. Įmonių, įstaigų, organizacijų pareigos
                    sveikatinimo veikloje

     Įmonės, įstaigos,  organizacijos savo  ūkinėje-komercinėje ar
kitoje veikloje privalo:
     1)   užtikrinti    pagal   savo   kompetenciją   privalomąjį
sveikatinimo veiklos lygį;
     2) vykdyti  sveikatos priežiūros  standartizacijos  norminių
dokumentų reikalavimus;
     3) laiku informuoti sveikatos priežiūros įstaigas, tarnybas,
gyventojus apie  pavojų sveikatai, kurį lemia jų veikla, gaminama
produkcija, realizuojamos prekės;
     4) sudaryti sveikas ir saugias darbo sąlygas;
     5) užkirsti  kelią kylančiam pavojui aplinkai, riboti pavojų
ir žalą aplinkai;
     6) saugoti  žmones  nuo  per  maistą  ir  geriamąjį  vandenį
plintančių užkrečiamųjų  ligų, invazijų,  taip pat  apsinuodijimų
maistu,  įgyvendinti   užkrečiamųjų  ligų   plitimą   ribojančias
priemones;
     7)  nustatyta  tvarka  organizuoti  ir  apmokėti  visuomenės
sveikatos monitoringą ir visuomenės sveikatos ekspertizę;
     8) organizuoti darbuotojų sveikatos priežiūrą;
     9) kompensuoti  žalą sveikatai ir aplinkai, kurią padarė savo
veika.
     Įmonės, įstaigos,  organizacijos  gali  turėti  ir  kitokias
pareigas, jeigu  šios neprieštarauja  šiam ir  kitiems įstatymams
bei steigimo dokumentams.
     Įmonių,  įstaigų,   organizacijų  teisių   įgyvendinimas  ir
pareigų  sveikatinimo  veikloje  vykdymas  neturi  pažeisti  kitų
fizinių ir juridinių asmenų teisių.
     Įmonės, įstaigos,  organizacijos, pažeidusios šio straipsnio
reikalavimus, atsako pagal įstatymus.

                            VII DALIS
                ATSAKOMYBĖ UŽ SVEIKATINIMO VEIKLOS
                     TEISĖS NORMŲ PAŽEIDIMUS

     137 straipsnis. Atsakomybės už sveikatinimo veiklos teisės
                    normų  pažeidimus taikymas

     Fiziniai ir juridiniai asmenys, pažeidę sveikatinimo veiklos
teisės normų reikalavimus, atsako pagal įstatymus.

     138 straipsnis. Padarytos žalos sveikatai atlyginimas

     Juridiniai ir  fiziniai asmenys,  savo veikimu  ar neveikimu
padarę žalos  žmonių  sveikatai,  privalo  atlyginti  nuostolius,
atsiradusius dėl  sveikatos pakenkimo,  o nukentėjusiam  mirus  -
atlyginti  žalą   jo  šeimai  ir  kitiems  asmenims.  Nuostoliai,
atsiradę dėl  sveikatos pakenkimo,  apskaičiuojami pagal Lietuvos
Respublikos    Vyriausybės     patvirtintus    žalos    sveikatai
apskaičiavimo dydžius  ir  metodikas,  jeigu  kitaip  nenustatyta
įstatymų, ir   išieškomi teismine tvarka. Žalos atlyginimo tvarką
nustato Civilinis kodeksas, kiti teisės aktai.
     Asmenims,  apdraustiems  nuo  nelaimingų  atsitikimų  darbe,
nuostolių dėl  žalos sveikatai, o nukentėjusiam mirus -  žalos jo
šeimai ir  kitiems asmenims,  atlyginimo tvarką  ir dydį  nustato
draudimo nuo nelaimingų atsitikimų įstatymas.
     Pacientams  nuostolių,   atsiradusių  dėl  žalos  sveikatai,
padarytos vykdant  jų sveikatos  priežiūrą, o  jiems mirus  -  jų
išlaikytiniams,  atlyginimo   sąlygas  ir   tvarką  reglamentuoja
įstatymai bei kiti teisės aktai.

     139 straipsnis. Prievolė atlyginti sveikatos priežiūros
                    valstybinių tarnybų, valstybinių inspekcijų,
                    sveikatos priežiūros įstaigų ir
                    kitų  juridinių asmenų išlaidas,
                    atsiradusias dėl neteisėta veika   padarytos
                    žalos sveikatai

     Juridiniai ir fiziniai asmenys, neteisėta veika padarę žalos
žmonių  sveikatai,   privalo   atlyginti   sveikatos   priežiūros
valstybinėms tarnyboms  ir valstybinėms  inspekcijoms,  sveikatos
priežiūros įstaigoms,  kitiems juridiniams  asmenims jų išlaidas,
kurias šie  turėjo dėl  tų juridinių ir fizinių asmenų neteisėtos
veikos ir  kurios susijusios  su Lietuvos Respublikos Vyriausybės
nustatyto  sąrašo   užkrečiamųjų  ligų,  taip  pat  apsinuodijimų
maistu, profesinių  ligų ir  apsinuodijimų pavienių  ir  grupinių
atvejų  išaiškinimu,   diagnostika,  asmenų,   susirgusių  šiomis
ligomis, gydymu,   slauga, maitinimu gydymo įstaigose, medicinine
ir  socialine  reabilitacija,  protezavimu,  socialinės  pagalbos
teikimu, šių  ligų plitimą  ribojančių priemonių įgyvendinimu bei
jų pasekmių  sveikatai ir  ūkiui likvidavimu,  jeigu neįrodo, kad
žala sveikatai  atsirado dėl  nenugalimos jėgos  ar  nukentėjusių
tyčios.
     Šio  straipsnio   pirmojoje   dalyje   nurodytais   atvejais
sveikatos priežiūros valstybinių tarnybų, valstybinių inspekcijų,
sveikatos  priežiūros  įstaigų,  kitų  juridinių  asmenų  išlaidų
atlyginimas išreikalaujamas  šalims susitarus ar teismine tvarka,
jas apskaičiavus  pagal faktines  ieškovo ar  šalies, pateikusios
materialines pretenzijas, išlaidas.

     140 straipsnis. Moralinės žalos atlyginimas

     Asmenys,    pažeidę    sveikatos    priežiūros    priimtinumo
reikalavimus,  asmens   sveikatos   informacijos   konfidencialumą
(asmens medicininę  paslaptį), privalo atlyginti asmeniui padarytą
žalą.
     Teismas,   nustatydamas    moralinės   (neturtinės)   žalos,
išreikštos pinigais,  dydį, atsižvelgia  į žalą padariusio asmens
turtinę  padėtį,   teisės  pažeidimo   sunkumo  laipsnį,   teisės
pažeidimo pasekmes  ir kitas  aplinkybes, tačiau kiekvienu atveju
šis dydis negali viršyti 500 minimalių mėnesinių atlyginimų.

     141 straipsnis. Atsakomybė už neteisėtą vertimąsi sveikatos
                    priežiūros ir  farmacine veikla ar jos
                    vykdymą

     Neteisėtas  vertimasis  sveikatos  priežiūros  ir  farmacine
veikla ar  jos neteisėtas vykdymas užtraukia ekonomines sankcijas
juridiniams asmenims,  administracinę atsakomybę  pareigūnams  ar
piliečiams  arba Baudžiamajame kodekse numatytą atsakomybę.

                           VIII DALIS
                     BAIGIAMOSIOS NUOSTATOS

     142 straipsnis. Lietuvos Respublikos tarptautinio
                    bendradarbiavimo    sveikatinimo veikloje
                    pagrindiniai principai

    Lietuvos Respublika, bendradarbiaudama su kitomis valstybėmis
ir tarptautinėmis  organizacijomis  sveikatinimo  veikloje,  turi
vadovautis šiais principais:
     1) užtikrinti, kad  Lietuvos Respublikos  įmonės savo ūkine-
komercine veikla  nepadarytų žalos  kitų  valstybių  teritorijoje
gyvenantiems asmenims;
     2) teikti  suinteresuotoms  šalims  objektyvią  ir  patikimą
sveikatos informaciją;
     3)  aktyviai   siekti  Pasaulinės   Sveikatos  Organizacijos
globalinės strategijos "Sveikata-visiems " įgyvendinimo;

     4)  bendradarbiauti   likviduojant  ekologinių   katastrofų,
avarijų ir  gaivalinių  nelaimių  neigiamas  pasekmes  visuomenės
sveikatai.

     143 straipsnis. Lietuvos Respublikos sveikatos sistemos
                    įstatymas ir  tarptautinės sutartys

     Jeigu tarptautinėje  sutartyje, kurios  šalimi yra  Lietuvos
Respublika, nustatyti  kitokie negu  šiame įstatyme reikalavimai,
taikomos tarptautinės sutarties nuostatos.

     144 straipsnis. Kai kurios Lietuvos Respublikos sveikatos
                    sistemos įstatyme   panaudotos sąvokos

     Sveikata -  tai asmens  ir  visuomenės  fizinė,  dvasinė  ir
socialinė gerovė.
     Sveikatos  sauga   -  tai   sveikatai  kenksmingų   veiksnių
stebėjimas, nepavėluotas pavojaus sveikatai nustatymas, sveikatai
kenksmingų  fizinės  ir  socialinės  aplinkos  veiksnių  poveikio
prevencija ar ribojimas.
     Sveikatos  atgavimas   -  sveikatos   potencialo   atkūrimas
medicinos   pagalbos,    slaugos,   medicininės   ir   socialinės
reabilitacijos priemonėmis.
     Sveikatos stiprinimas  - tai valstybinių valdžios ir valdymo
organų, savivaldybių  bei visuomenės įsipareigojimų, priemonių ir
veiksmų visuma,  padedanti  gausinti  bei  racionaliau  panaudoti
sveikatos priežiūros išteklius ir kontroliuoti žmonių sveikatą.
     Valstybės  siekiamas   sveikatos  lygis   -  tai   valstybės
nustatyti   atitinkamam laikotarpiui  visuomenės sveikatos lygio,
kurio pasiekimą laiduoja valstybė,  rodikliai.
     Sveikatos sistema  - tai  sveikatos reikalų tvarkymo sistema,
kurią sudaro  sveikatinimo veikla, sveikatinimo veiklos vykdomieji
ir valdymo subjektai.
     Privalomasis sveikatinimo veiklos lygis - baziniai gyventojų
sveikatos saugos,  jos atgavimo ir stiprinimo mastai, nustatantys
pradinę sveikatinimo veiklos plėtojimo planavimo poziciją.
     Asmens sveikatos  priežiūra  -    tai  valstybės  akredituotų
fizinių  ir   juridinių  asmenų   veikla,  turinti   tikslą  laiku
diagnozuoti ir užkirsti kelią asmens sveikatos sutrikimams, padėti
jam atgauti ir sustiprinti sveikatą.
     Visuomenės sveikatos  priežiūra  - tai visuomenės ar atskirų
jos grupių sveikatos sauga ir jos stiprinimas.
     Farmacinė veikla - juridinių ir fizinių asmenų veikla, kurią
reglamentuoja Farmacinės veiklos įstatymas.
     Sveikatos  rėmimas   -  tai  valstybės  nustatytų  teisinių,
socialinių ir  ekonominių  priemonių ir visuomeninių organizacijų
veiklos programų,  remiančių sveikatos saugą, sveikatos atgavimą,
skatinančių asmens ir visuomenės sveikatos stiprinimą, sistema.
     Pirminė sveikatos  priežiūra -  nespecializuota kvalifikuota
asmens sveikatos  priežiūra, psichikos  sveikatos  priežiūra  bei
nespecializuota  visuomenės   sveikatos  priežiūra   gyvenamojoje
vietoje.
     Antrinė sveikatos priežiūra - specializuota asmens sveikatos
priežiūra, kurią  vykdo aukštesniųjų  teritorijos administracinių
vienetų sveikatos  priežiūros įstaigos,  specializuota visuomenės
sveikatos priežiūra,  kurią vykdo valstybės nustatytų valstybinių
tarnybų ir  valstybinių inspekcijų  padaliniai  aukštesniuosiuose
administraciniuose vienetuose.
     Tretinė sveikatos  priežiūra -  labai  specializuota  asmens
sveikatos priežiūra,  labai  specializuota  visuomenės  sveikatos
priežiūra, kurią  vykdo centrinės  asmens ir visuomenės sveikatos
priežiūros įstaigos.
     Sveikatos priežiūros  priimtinumas - tai valstybės nustatyta
tvarka pripažįstamos sveikatos priežiūros sąlygos, užtikrinančios
sveikatos priežiūros  paslaugų atitiktį  medicinos  mokslo  prin-
cipams ir medicinos etikos reikalavimams.
     Sveikatos priežiūros  prieinamumas - tai valstybės nustatyta
tvarka pripažįstamos sveikatos priežiūros sąlygos, užtikrinančios
asmens sveikatos  priežiūros paslaugų  ekonominį, komunikacinį ir
organizacinį priimtinumą asmeniui ir visuomenei.
     Sveikatos priežiūros  tinkamumas -  tai  valstybės  nustatyta
tvarka pripažįstamos  sveikatos priežiūros sąlygos, užtikrinančios
sveikatos  priežiūros   paslaugų   bei   patarnavimų   kokybę   ir
efektyvumą.
     Valstybės ir  savivaldybių remiama  sveikatos  priežiūra  ir
paslaugos bei  patarnavimai -  tai valstybės  nustatytų rūšių  ir
mastų   asmens ir  visuomenės sveikatos priežiūra, kurios sąlygas
bei kaštų visišką padengimą laiduoja valstybė ar savivaldybės.
     Sveikatos  priežiūros   standartizacija  -   tai   sveikatos
priežiūros  kokybės   reikalavimų  ir   rodiklių  reglamentavimas
norminiuose dokumentuose.
     Sveikatos priežiūros standartizacijos norminiai dokumentai -
tai teisės  aktai, kuriais  yra nustatyti reikalavimai, normos ir
normatyvai sveikatos  veiksniams, sveikatos  priežiūrai  bei  jos
kokybei.
     Medicininis auditas  - tai  sveikatos priežiūros    paslaugų
prieinamumo ir tinkamumo  ekspertizė ir kontrolė.
     Fizinių ir  juridinių asmenų,  įmonių, neturinčių  juridinio
asmens statuso,  akreditavimas sveikatos priežiūrai ar farmacijos
veiklai -  tai valstybės  nustatyta veikla,  kuria suteikiama  ar
panaikinama  teisė  verstis  sveikatos  priežiūros  ar  farmacine
veiklomis ar jas vykdyti.
     Sveikatos programa  - tai  prioritetinių sveikatos  santykių
plėtojimo planas,  kurio paskirtis  yra patvirtinti  alternatyvių
sveikatinimo veiklos  priemonių, taip  pat  mokslo  taikomųjų  ar
fundamentinių tyrimų   lyginamąjį  efektyvumą ir  optimizuoti  jų
naudojimą.
     Sveikatos  ugdymas  -  valstybinio reguliavimo ir pilietinės
iniciatyvos,   socialinio    marketingo,   socialinės   reklamos,
sveikatos mokymo  ir propagandos,  formuojančių sveiką gyvenseną,
informuojančių visuomenę  apie  sveikatos  sąlygas  ir  sveikatos
priežiūros problemas, visuma.
     Sveikatos   mokymas -  tai sveikatos  priežiūros  institucijų
vykdoma veikla,  kurios tikslas apmokyti atskiras gyventojų grupes
saugoti ir stiprinti sveikatą.
     Visuomenės sveikatos  kontrolė -  tai valstybės  nustatyta ar
savaveiksmė visuomenės  sveikatos valdymo  forma,  kuria  siekiama
visuomenės  sveikatos   monitoringo  rodiklių  pagrindu  nustatyti
norminiuose  aktuose   reglamentuojamų  sveikatos   ir   sveikatos
priežiūros lygių,  sveikatos priežiūros kokybės rodiklių neigiamus
poslinkius ir formuoti juos koreguojančius valdymo sprendimus .
      Sveikatos  priežiūros išteklių  kontrolė  -  tai  valstybės
reglamentuojama   juridinių    ir    fizinių    asmenų    veikla,
optimizuojanti sveikatos  priežiūros materialinių  ir  ekonominių
išteklių panaudojimą.
     Visuomenės   sveikatos    monitoringas   -   tai   valstybės
reglamentuojama   ar savaveiksmė   visuomenės sveikatos poreikių,
sveikatos  priežiūros   išteklių,  sveikatos   raidos,  sveikatos
priežiūros lygio,  jos  kokybės  bei  aplinkos  būklės  nustatytų
rodiklių  stebėjimo ir analizės sistema.
     Visuomenės sveikatos  ekspertizė -  tai visuomenės  sveikatos
monitoringo duomenų  analizė, jos  raidos tendencijų  prognozė  ir
gautų duomenų norminiuose aktuose nustatyta tvarka interpretavimas
bei žalos visuomenės sveikatai ir jos priežiūrai nustatymas.
     Asmens sveikatos  priežiūros technologijos  -  tai  vaistai,
profilaktikos, diagnostikos, gydymo metodai, medicinos aparatūra,
įranga ir medicininiai instrumentai.

     145 straipsnis. Lietuvos Respublikos sveikatos sistemos
                    įstatymo įsigaliojimas

     Lietuvos   Respublikos   sveikatos   sistemos   įstatymo   3
straipsnis, 10  straipsnio antroji  dalis,   11 straipsnis,    13
straipsnio penktoji  ir šeštoji  dalys,   15 straipsnio  trečioji
dalis, 16  straipsnio ketvirtoji  dalis,  18  straipsnio  antroji
dalis, 19  straipsnio antroji  dalis, 20  straipsnio  ketvirtoji,
penktoji, šeštoji  ir septintoji  dalys, 29  straipsnio pirmosios
dalies 1  punktas, antroji dalis, 30 straipsnio antroji dalis, 31
straipsnio antroji dalis, 32, 33 ir 34 straipsniai, 35 straipsnio
antroji dalis,  36 straipsnis,  37 straipsnio  antroji dalis,  38
straipsnis,  39   straipsnio  pirmoji,   antroji,  ketvirtoji  ir
penktoji dalys,  40 straipsnio  antroji,  šeštoji  ir  septintoji
dalys, 41  straipsnio antroji,  trečioji, ketvirtoji  ir  šeštoji
dalys, 42  straipsnio trečioji,  ketvirtoji ir penktoji dalys, 43
straipsnis,  44  straipsnis,  45  straipsnio  antroji  dalis,  46
straipsnio  antroji   ir  trečioji   dalys,  48   straipsnis,  49
straipsnis, 50  straipsnis,  51  straipsnis,  52  straipsnis,  53
straipsnis, 55 straipsnio antroji, trečioji ir penktoji dalys, 56
straipsnis,  57 straipsnio antroji, trečioji ir ketvirtoji dalys,
58 straipsnio antroji dalis, 59 straipsnio trečioji ir ketvirtoji
dalys, 60 straipsnio trečioji ir ketvirtoji dalys, 61 straipsnis,
63 straipsnio antroji dalis, 64 straipsnis, 65 straipsnio pirmoji
dalis, 66 straipsnis, 68 straipsnio antroji ir trečioji dalys, 69
straipsnis, 70  straipsnis,  73  straipsnis,  74  straipsnis,  IV
dalies I  skyrius, 85  straipsnio trečioji  dalis, 86  straipsnio
penktoji dalis,  87 straipsnio  ketvirtoji dalis,  88  straipsnio
antroji, trečioji  ir ketvirtoji  dalys, 89  straipsnio  antroji,
trečioji ir  ketvirtoji dalys,  90 straipsnis, 91 straipsnis,  92
straipsnio pirmoji,  antroji, trečioji  ir ketvirtoji  dalys,  93
straipsnio antroji  ir trečioji  dalys, 94,  95  straipsniai,  96
straipsnis,  98   straipsnio  antroji  ir  ketvirtoji  dalys,  99
straipsnio pirmoji  dalis,  102  straipsnio  pirmoji  dalis,  103
straipsnio antroji  dalis,  104  straipsnio  pirmoji  dalis,  105
straipsnis, 108  straipsnis, 109  straipsnis, 112 straipsnis, 113
straipsnis, 114  straipsnio pirmoji dalis, 115 straipsnio antroji
dalis, 116  straipsnio  pirmoji  dalis,  117  straipsnio  pirmoji
dalis, 118  straipsnio pirmoji  dalis,   119  straipsnio  pirmoji
dalis, 120  straipsnio  pirmoji  dalis,  121  straipsnio  pirmoji
dalis,    122  straipsnio  pirmoji  dalis,  123  straipsnis,  125
straipsnio pirmoji  dalis,  126  straipsnio  pirmoji  dalis,  127
straipsnio pirmoji  dalis, 128  straipsnio antroji  dalis,    129
straipsnio antroji  ir trečioji dalys, 130 straipsnio trečioji ir
ketvirtoji dalys,  133 straipsnio  antroji dalis, 134 straipsnis,
138  straipsnio   pirmoji,  antroji   ir  trečioji  dalys,    139
straipsnis, 141  straipsnis įsigalioja Lietuvos Respublikos Seimo
nutarimo "Dėl  Lietuvos Respublikos  sveikatos sistemos  įstatymo
145  straipsnyje   nurodytų  straipsnių  įgyvendinimo"  nustatyta
tvarka,  o  iki  nurodytuose  straipsniuose  minėtų  teisės  aktų
patvirtinimo vadovaujamasi galiojančiais teisės aktais.

     Skelbiu šį Lietuvos Respublikos Seimo priimtą įstatymą.

